ވާލޯބި ދެންނޭނގޭހޭ (7) – Feshun.mv\nވާލޯބި ދެންނޭނގޭހޭ (7)\n17 އޮކްޓޯބަރ 2021 - 11:46\nހަވަނަ އަދަދާއި ގުޅޭ\n"އެކަމަކު... ތިއާއިލާއަށް އެވަރުގެ ދެރައެއްދޭން ވިސްނާނީ ކާކުބާއޭ އަހަރެންގެ ހިތަށް އަރަނީ.. މިއީ ވިޔަފާރީގެ ވާދަވެރިކަމުގަ ދިން ހަމަލާއެއްބާއޭ.. ނޫނީ.. ޒާތީ ހަސަދައެއްގެ ހިތި ނަތީޖާބާއޭ.." ނާއިފްގެ ޖުމުލަތަކާއެކު އާސިފާއި ހައިތަމްގެ ނަޒަރު އޭނާގެ މޫނަށް އަމާޒުވެލިއެވެ.\n"ހާސްނުވޭ.. އިރާދަކުރެއްވިއްޔާ ތިހުރިހައި ސުވާލުތަކެއްގެ ޖަވާބުވެސް އަހަރެން ހޯދާނަން.. ހައިތަމް.. މިވަގުތު މިކޭސްއާ ހަވާލުވެހުރީ އަހަރެންގެ ވަރަށް ގާތް ޕޮލިސް އޮފިސަރެއް.. އަހަރެން އޭނާއާ މިހުރިހައި ވާހަކައެއްވެސް ހިއްސާކުރާނަން.. އެންމެ ގާތުން ވާނުވާ ބަލައި ހައިތަމްއަށް އަންގާނަން.. އަހަންނަށް އިތުބާރުކުރޭ.. މިއީ ހަގީގަތުގަވެސް ރޭވިގެން ހިންގިކަމެއްނަމަ، އެމީހުނަށް ހައްގުއަދަބު ދިނުމަށް އަހަރެންނަށް ކުރެވެންހުރި ހުރިހައި މަސައްކަތެއް އިރާދަފުޅުން ކޮށްދޭނަން..." ހައިތަމްއަށް ބަލައިލަމުން އާސިފް ޔަގީންކަންދިނެވެ. މަޑުމަޑުން ހައިތަމް ބޯޖަހައިލިއެވެ. އަތުކުރީގައިއޮތް ގަޑިއަށް ނަޒަރެއް ދެމުން އާސިފް އިންތަނުން ތެދުވީ މުހިންމު ކަމަކު ދާންޖެހިއްޖެކަމުގައި ބުނަމުންނެވެ. އެންމެ ރަނގަޅުކަމުގައި ބުނަމުން ހައިތަމް ހިނިތުންވެލިއެވެ.\nއޯޑަރކޮށްގެން ގެނައި ކަޅު ކޮފީއިން ކޯވަރެއް ބޯލަމުން ނާއިފް ފުންނޭވާއެއް ދޫކޮށްލިއެވެ. އަދި ފުންނަޒަރަކުން އިސްޖެހިފައިއިން ހައިތަމްއަށް ބަލައިލީ ހިތުގައި އޮތް ވާހަކަ ފަށާނެގޮތަކާއި މެދުގައި ވިސްނައިލަމުންނެވެ. ނާއިފް ކަރުކެހިލިއަޑަށް ޚިޔާލަކަށް ގެއްލިފައިއިން ހައިތަމް ސިހިފައި ބަލައިލިއެވެ. ނިތްއަރުވައިލީ ކިހިނެއްވީތޯ ނާއިފާއި ސުވާލުކުރާފަދަ ގޮތަކަށެވެ.\n"ހައިތަމް ގާތު އަހަރެން ވާހަކައެއް ދައްކަން އުޅޭތާ މިހާރު ދެތިން ދުވަސްވެއްޖެ.."\n"އަނެއްކާ ކޮންވާހަކައެއް؟ އަވަހަށް ބުނޭ.." ނާއިފަށް ހުރިހައި ސަމާލުކަމެއް ހުއްޓައިލަމުން ހައިތަމް ބުންޏެވެ. ނާއިފްގެ ރާގުހުރިގޮތުން ދައްކަން އުޅެނީ މުހިންމު ވާހަކައެއްކަން ހައިތަމް ލަފާކޮށްލިއެވެ.\n"އީކް.. އެދަރީގެ ހާލު އަދިވެސް ރަނގަޅެއްނޫން.. އަބަދު ދެލޮލުން ކަރުނަ އޮހުރުން ނޫންކަމެއް އޭނާ ނުކުރޭ.. ބަލަބަލާ ހުއްޓަ މުޅި ކުއްޖާ އަނަރޫފަވެ ދަނީ.. އެތައް ދުވަހަކު ބޮޑު ބައްޔެއް ތަހައްމަލް ކޮށްފަ ތެދުވެއުޅޭ މީހެކޭ އީކްއެކޭ އެއްވެސް ތަފާތެއްނެތް.. އަހަންނަކަށް ކެތެއްނުވޭ އީކްގެ އެހާލު ދެކޭކަށް ހައިތަމް.. އަހަރެން ބޭނުން އެދަރިއަށް އެހީވާން.. ދުވަސްކޮޅަކަށް ހައިތަމްއާއި އީކް އަހަރެންނާ އެއްކޮށް ނިއުޒިލޭންޑަށް ބަދަލުވާންވީނު.. އެކޮޅުން ރަނގަޅު ނަފްސާނީ ޑޮކްޓަރަކަށް އީކް ދައްކަން އަހަރެން ބޭނުން.. އަނެއްކޮޅުން މާހައުލު ބަދަލުވެލަނިކޮށްވެސް އީކްގެ ހިތާމަތަކަށް ކުޑަނަމަވެސް ލުޔެއް ލިބިދާނޭ އަހަރެންގެ ހިތް ބުނޭ.. ކީކޭ ހައިތަމް ބުނަނީ؟"\nނާއިފް ދެއްކި ވާހަކަތަކާމެދުގައި ހައިތަމް ފުންކޮށް ވިސްނައިލިއެވެ. އެވާހަކަތަކުގެ ތެދުކަން ޚުދު އޭނާއަށްވެސް ވިސްނެއެވެ. އީކްގެ ހާލާއި މެދުގައި އޭނާވެސް ވަނީ ކަންބޮޑުވެފައެވެ. އެދަރިފުޅުގެ ހިތަށް ހަމަޖެހުމެއް ލިބޭން އޭނާވެސް އެދެއެވެ.\n"އަހަރެން ތިކަމާ ވިސްނާނަން.. އީކްއާވެސް ވާހަކަދައްކާލާފަ ގޮތެއް ނިންމަން ބޭނުންވަނީ.. މިކޮޅުން ފުރުމުގެ ކުރިން ނިންމަންޖެހޭ ވިޔަފާރީގެ ބައެއްކަންކަންވެސް ހުންނާނު.."\n"އެންމެ ރަނގަޅު.. ހައިތަމް ގޮތެއް ނިންމާފަ އަހަންނަށް އަންގާލާ.. އޭރަށް ދަތުރުގެ ހުރިހައި ކަމެއް އަހަރެން ހަމަޖައްސާނަން.. މިކޮޅުން އަހަރެން ފުރަން ބޭނުމީ ހައިތަމްމެން ގޮވައިގެން.." އެކުވެރިޔާގެ ކޮނޑުގައި ލުއިކޮށް ޖަހައިލަމުން ނާއިފް ހިނިތުންވެލިއެވެ. ނާއިފް ފަދަ އެކުވެރިޔަކު ލިބުނުކަމަށްޓަކައި ހައިތަމްއަށް ޝުކުރުކޮށްލެވުނެވެ. ދިރިއުޅުމުގައި ދިމާވާ މިފަދަ ކޮންމެ ހާލަތެއްގައިވެސް އަބަދުވެސް އޭނާއާ އެންމެ ގާތުގައި ނާއިފް ހުރެއެވެ. އެފަދަ ހެޔޮލަފާ އެކުވެރިއަކު ލިބޭނީ ނަސީބުވެރިއަކަށްކަން ހައިތަމް ގަބޫލުކުރެއެވެ.\nއުނގުމަތީގައި އޮތް ފޮޓޯ އަލްބަމަށް ބަލަހައްޓައިގެން އީކް އިނީ ގަނޑުވެފައިކަހަލަ ގޮތަކަށެވެ. އިރުގަނޑަކު އެހެން އިނުމަށްފަހު ތުރުތުރުއަޅަމުންދިޔަ އަތުން އަލްމަބްގައި އޭނާ ފިރުމައިލިއެވެ. އެއީ އޭނާއާއި މާކިންގެ ކައިވެނީގެ އެކި ހަނދާންތައް ރައްކައުކުރެވިފައިވާ އަލްބަމެވެ. ފަނޑު ހިނިތުންވުމެއް ތުންފަތުގައި ދުވެލުމާއެކު ލަސްލަހުން އަލްބަމް ހުޅުވައިލިއެވެ. އެންމެ ފުރަތަމަވެސް ލޮލުގައި އަޅައިގަތީ ކައިވެނި ކުރެވުނު ވަގުތު އެކަމަށް ޚާއްސަކޮށްފައިހުރި މޭޒުދޮށުގައި ދެމަފިރިން ތިއްބައި ނަގައިފައިހުރި ފޮޓޯއެކެވެ. ހުދުކުލައިގެ ކައިވެނި ހެދުމުގައި އީކް އިންއިރު ކަޅުކުލައިގެ ކޯޓުފަޓުލޫނުގައި އޭނާއާ ޖެހިގެން މާކިން އިނީ ހިނިއައިސްފައެވެ. އެހިނިތުންވުން އީކްގެ ހިތަށް ފިނިކަން ގެނެސްދިނެވެ. ލޯބި ހިނިތުންވުމެއް އީކްގެ މަޑު ފިޔާތޮށިކުލައިގެ ތުންފަތުގައިވީއިރު އެދެލޮލުގައިވީ އާދަޔާ ޚިލާފު ވިދުމެކެވެ.\nހިންދިރުވައިލަމުން މަޑުމަޑުން މާކިންގެ ތަސްވީރުގައި އީކް ފިރުމައިލިއެވެ. ގާތުގައި ހުރިނަމަވެސް ފިރުމައިލާނެހައި ލޯބިންނެވެ. ތަސްވީރަށް ގެއްލިފައި އިންދައި ދެލޮލަށް ކަރުނަތައް ޖަމާވީ ކޮންއިރަކުކަމެއްވެސް އޭނާއަކަށް ނޭނގުނެވެ. ދެލޯފުސްވުމާއެކު އީކްއަށް ލޯމަރައިލެވުނެވެ. ހިމަރޮނގެއްހެން ކޯތާފަތްމަތިން ދެމިގެންއައި ކަރުނަތިކި އެކުޑަ ދަތްދޮޅިން ލައިފައިއައިސް ބޮސްދިނީ ތަސްވީރުގައި ފެންނަންއިން މާކިންގެ މޫނަށެވެ. ތުރުތުރުއަޅައިގެންދިޔަ ތުންފަތުގައި އީކްއަށް ދަތްއަޅައިލެވުނެވެ. ހައިތަމް ބުނިފަދައިން ހިތްވަރުކުރަން އަމިއްލަ ނަފުސަށް އޭނާ މަޖުބޫރުކުރަމުންދިޔައެވެ. އެހެނަސް ކުރަމުން އައި ހިތްވަރު އެލުމާއެކު ގިސްގެ އަޑު އެތުންފަތް ފޫއަޅުވައިލުމަށްފަހު ނުކުތެވެ. އިތުރަށް އެންމެ ފޮޓޮއެއްވެސް ބަލާނެހައިވަރެއް އެހަށީގައެއް ނެތެވެ. ނޭފަށް އެތެރަށް ދަމައިލަމުން އަލްބަމް ގެނެސް މޭގައި ޖައްސައި ބާރުކޮށްލިގޮތުން އެހިތަށް އަސަރުކޮށްފައިވާ މިންވަރު ހާމަވައެވެ. އީކްގެ މަޑުގިސްލުމުގެ އަޑުން ކޮޓަރީގެ ހިމޭންކަން ނެތިފައިވިއެވެ.\n"އީކް.." ދޮރުހުޅުވައިލަމުން އެތެރަށް ވަތް ހައިތަމް ލޯތްބާއެކު ގޮވައިލިއެވެ. އީކްގެ މޭގައި ޖައްސައި ބާރުކޮށްލައިގެންއިން އަލްބަމް އޭނާގެ ލޮލުގައި އަޅައިގަތުމާއެކު ވެގެންއުޅޭގޮތް ކޮންމެވެސް ވަރަކަށް ހައިތަމްއަށް ވިސްނުނެވެ. ވަގުތުން ނާއިފްގެ ވާހަކަތައް ހައިތަމްގެ ހިތާއި ސިކުނޑި ވަށައިލިއެވެ. ހަމަޖެހިގެން ދިރިއުޅުމާއިގެން އީކްއަށް ކުރިޔަށް ދެވޭނީ، އެހުރިހައި ހަނދާންތަކަކާއި ކުޑަ ދުވަސްކޮޅަކަށް ނަމަވެސް އީކް ދުރަށް ގޮސްގެންކަން ހައިތަމްގެ ޟަމީރު ވިސްނައިދިނެވެ.\nއަވަސްހިނގުމެއްގައި އައިސް އީކްގެ ގާތުގައި އިނށީދެލުމާއެކު އެހަޑިގަނޑު ގެނެސް މެޔާލައި ހައިތަމް ބޮނޑިކޮށްލިއެވެ. ބައްޕަގެ ހިމާޔަތާއި އޯގާތެރިކަން ލިބުމާއެކު އީކްގެ ރުއިންވީ ބާރެވެ. ހައިތަމްގެ މޭގައި މޫނުފޮރުވައިލައިގެން އިނދެ އެތައްއިރަކު އޭނާ ރުޔެވެ. ހިތްފުރޭވަރުވީ ކަންނޭނގެއެވެ. ގިސްގެއަޑު މަޑުވުމާއެކު ހައިތަމްއާ ދުރަށްޖެހިލަމުން އަތުގައިއޮތް އަލްބަމް އެނދުމަތީގައި ބާއްވައިލިއެވެ. އަދި އެއާއި ޖެހިގެން އޮތް އޭނާގެ ފޯނު ނަގައި ދިއްލިގެންދިޔަ ސްކްރީނަށް ނަޒަރު ހުއްޓައިލިއެވެ. މޫނުމަތީގައިހުރި ކަރުނައިގެ އަސަރުވެސް ފިލުވައިލުމެއްނެތި ދެއަތުގެ ބޮޑުވައި އިނގިލި ސްކްރީންމަތީގައި ހަރަކާތްކޮށްލަމުން ކޮންމެވެސް އެއްޗެއް އޭނާ ލިޔެލިއެވެ. އަދި އެއިންގޮތަށް އިނދެ ފޯނު ހައިތަމަށް ދިއްކޮށްލިއެވެ. އީކްގެ ހަރަކާތްތައް ހުރިގޮތުން ހިސާބަކަށް ހައިރާންވެފައި އިނދެ އޭނާ ދިއްކޮށްގެންއިން ފޯނުގައި ހިފަމުން އޭގެއަށް ހައިތަމް ބަލައިލިއެވެ. މެސެޖުބައިގައި އީކް ލިޔެފައިއޮތް ކުރު އިބާރާތްކޮޅު ހައިތަމް ކިޔައިލިއެވެ.\n"އަޅުގަނޑު މިތަނުން ގެންދޭ ބައްޕާ.. ޕްލީޒް.. މިތަނުގަ.. އަޅުގަނޑު.. މޮޔަވެދާނެ.." ހިތްދަތިގޮތަކަށް އީކްގެ މޫނަށް ބަލައިލިއިރު އަނެއްކާވެސް އެދެލޯފުރި ބަންޑުންވާތަންފެނި ހައިތަމްގެ މޭގައި ރިއްސައިލިއެވެ. ލޯތްބާއެކު އެދެލޯފުހެދެމުން ހައިތަމް ބޯޖަހައިލީ އެކަމާއި އެއްބަސްވުމުގެ ގޮތުންނެވެ. އެއާއެކު ހައިތަމްގެ އަތުން ފޯނު އަތުލުމަށްފަހު އަނެއްކާވެސް އެއްޗެއް ލިޔެލަމުން އީކް ފޯނު ދިއްކޮށްލިއެވެ. އަވަސްއަވަހަށް އޭގައި ލިޔެފައިވި އެއްޗެއް ހައިތަމް ކިޔައިލިއެވެ. އެއާއެކު ބުނާނެ އެއްޗެއް ނޭނގި މީހާ ހުއްޓުންއަރާގޮތްވިއެވެ. އިސްޖެހިފައިއިން އީކްއަށް ހައިތަމް ބަލައިލީ ކުލުނާއެކުއެވެ. ބުނާނެއެއްޗެއް ސިކުނޑިއަށް ނުވިސްނުމުން ބޯޖަހައިލަމުން އީކްގެ ފަންއިސްތަށިގަނޑުގައި ހައިތަމް ފިރުމައިލިއެވެ. އަދި އަނެއްކާވެސް އެދަރިފުޅުގެނެސް މޭގައި ޖައްސައިލަމުން އޭނާގެ ބޮލުގައި ހައިތަމް ބޮސްދިނެވެ.\nކަންފަތުގައި ޖަހައިލައިގެންހުރި ފޯނު ތިރިކޮށްލުމާއެކު އުފަލުންގޮސް އީވާނަށް ހެވުނެވެ. ހޭވިފައިވި އިސްތަށިގަނޑުގައި އަތްފުނައަޅައިލުމާއެކު އީކްގެ ނަން އޭނާއަށް ކިޔައިލެވުނީ ބޭއިޚުތިޔާރުގައެވެ. ހާމަޔަށްއޮތް މޭމަތީގައި އަތުންފިރުމައިލެވުނީ އެހެންޏާ ނުތެޅޭ ގޮތަކަށް ހިތްތެޅިލިކަމުގެ އިހުސާސުންނެވެ. ކޮޓަރީ ތެރެއިން ނުކުމެވެންހުރި ބޮޑު ބެލްކަނީގައިހުރެ ވަށައިގެން އޭނާ ނަޒަރު ހިންގައިލިއެވެ. އެމާޙައުލުގެ ޗާލުކަންވެސް އެހެންދުވަސްތަކާ ޚިލާފަށް އިތުރުވެފައިވީހެން އީވާނަށް ހީވިއެވެ. ލައިގެންހުރި އަޅިކުލައިގެ ދޫ ޓްރެކްސޫޓް މަތިން އެއްވެސް އެއްޗެއްނުލައި ހުރުމުން ޖެހިލާ ލުއި ރޯޅިތައް އެއްވެސް ހުރަހެއްނެތި އައިސް ބޮސްދެމުންދިޔައީ އެތަނަވަސް މޭމަތީގައެވެ. ހަށިގަނޑަށް އިހުސާސުކުރެވުނު ފިނީގެ އަސަރުން ހިތްހަމަޖެހިފައި އީވާނަށް ލޯމަރައިލެވުނެވެ. ވަގުތުން އީކްގެ ސޫރަ އެދެލޯތެރެއިން ސިފަވެލިއެވެ. އެއާއެކު އީވާންގެ ހިނިތުންވުން އިތުރަށް ފުޅާވެލިއެވެ.\n"މޭރީ... މޭރީ..." ހަލުވިފިޔަވަޅުތަކެއްގައި ގޭގެ ބޮޑުކޮޓަރިތެރަށް ނުކުންނަމުން އީވާން ގޮވައިލިއެވެ. ނާއިފް ގުޅައިފައި ހައިތަމާއި އީކް އަންނަން އުޅޭކަމުގެ ޚަބަރު ދިނީއްސުރެ އެހިތުގެ ހިނގުންވަނީ އަވަސްވެފައެވެ. އީކްގެ ލޯބި ސޫރަ ދެކިލާހިތުން އެހިތް ބޭޤަރާރުވަމުންދިޔައެވެ. އުފަލުންގޮސް އުޅެވޭ ނޫޅެވޭ ގޮތެއްވެސް ޚުދު އޭނާއަށް ނޭނގެއެވެ.\n"ލައްބަ" އަތުގައިއޮތް ފޮތިކޮޅުން ދެއަތްތިލަ ފުހެމުން ބަދިގެތެރެއިން މޭރީ ނުމުކެގެން އައެވެ. މާހިނިއައިސްފައި އީވާން ހުރުމުން މޭރީވެސް ހިނިތުންވެލަމުން ވީގޮތެއް އަހައިލިއެވެ.\n"މިގޭގަ ހުރި އެންމެ ބޮޑު ދެ ގެސްޓްރޫމްސް ރެޑީކުރޭ.. އެތަނުން އެންމެ ރީތި ވިއު އިން ކޮޓަރީގެ ބެޑްޝީޓާ ދޮރުފޮތިތައް މަޑު ނޫކުލައަށް ބަދަލުކުރާނީ.. ތިންދުވަސްތެރޭ ދެކޮޓަރި އެއްކޮށް ފޮޅާ ސާފުކޮށް އެތަން ތައްޔާރުކުރަން ޖެހޭނެ.." ލައިނުގަނެގެން އުޅޭ މީހަކުފަދައިން ފައްޗަކަށް އީވާން އަމުނައިލިއެވެ. ހައިރާންވެފައިހުރެ އީވާން ދެމުންދިޔަ އިރުޝާދުތަކަށް ބޯޖަހަމުން އެކަން ސިކުނޑީގައި ނޯޓްކުރަމުން މޭރީ ދިޔައެވެ. އަދި އީވާން ވާހަކަދައްކައި ނިންމައިލުމާއެކު އެންމެ ރަނގަޅުކަމަށް ބުނަމުން އަވަހަށް އޭނާއާ ހަވާލުކުރެވުނު މަސައްކަތާއިވެގެން ކުރިއަށް ދިޔުމަށް އުޅެގަތެވެ. އަވަސް ހިނގުމެއްގައި ޚާދިމުންނަށް ޚާއްސަކުރެވިފައިހުރި ބަޔާއި ދިމާލަށްދިޔަ މޭރީއަށް ބަލަންހުރި އީވާނަށް އިސްޖަހައިލަމުން ފަނޑު ގޮތަކަށް ހިނިތުންވެލެވުނެވެ. އަމިއްލަ އަމަލުތަކާމެދު އޭނާއަށް ވިސްނުންހިންގައިލެވުނީ ދެނެވެ. އުޅެވެމުންދިޔަގޮތް ހިތަށް އެރުމާއެކު ދެފަރާތަށް ބޯހޫރައިލަމުން އެތަނުން ދިޔުމަށް އީވާންވެސް ހިނގައިގަތެވެ.\nފަނޑުއަލިކަން ރަސްކަންކުރަމުންދިޔަ ކޮޓަރިތެރޭގައި ކެވިންގެ މޭމަތީގައި ބޯއަޅައިލައިގެން ޒާރާ އޮތެވެ. އެމޫނުމަތީގައިވީ ހިތްހަމަޖެހިފައިވާކަމުގެ އަސަރުތަކެވެ. ކެވިންއަކީ ކޮލެޖް ދައުރުއްސުރެ ޒާރާ ލޯބީގެ ގޮތުން ގުޅިގެންއުޅޭ ނިއުޒިލެންޑްގެ ރަށްވެއްސެކެވެ. ކޮލެޖް ނިންމުމަށްފަހު ކައިވެނިކުރަން ހިތުލައިގެން ހުއްޓައި ކުއްލިއަކަށް އޭނާގެ ކައިވެނި، ނުވެސްދެނަހުއްޓައި ޝަމްއަލްއާ ހަމަޖެހުނުކަމުގެ ޚަބަރުން އެހިތް މާޔޫސްކޮށްލިއެވެ. ބައްޕަގެ ކުރިމަތީގައި ދެކޮޅަށް އެއްވެސް ބަހަނާއެއްދެއްކުމަށް ޒާރާ ނުކުޅެދުނީއެވެ. ޝަމްއަލްދެކެ ކުޑަކޮށްވެސް ލޯބިނުވިއަސް އެކައިވެނިކުރަން އޭނާއަށް މަޖުބޫރުވީ ބައްޕަގެ ނުފޫޒުގެ ސަބަބުންނެވެ. ޝަމްއަލްދެކެ ރުޅިއައިސް ނުރުހުން ފައުޅުކުރެވެނީ އެސަބަބާއި ހެދިއެވެ. އެދެމެދަށް އެޅުނު ހުރަހަކީ ޝަމްއަލް ކަމުގައި ޒާރާ ގަބޫލުކުރާތީއެވެ. ހިތްނޭދޭ އިންސާނަކާ އިންނަން އޭނާއަށް ޖެހުނީ ޝަމްއަލް އެކައިވެންޏަށް ގަބޫލުވުމުން ކަމުގައި އޭނާ ދެކޭތީއެވެ. އެގުޅުމުގައި ބަނދެވިފައި ހުންނަން ޒާރާއަށް ކިތަންމެ އުނދަގުލަސް ވަރިވެއްޖެނަމަ ޒާރާއަށް އެނބުރި ގެއަށް ނާދެވޭނެކަމުގެ އިންޒާރު ޒާހިދުވަނީ ދީފައެވެ. އަދި އޭނާގެ މުދަލުން ލޯލާރިއެއްވެސް ޒާރާއަށް ނުލިބޭނެކަމުގައި ޒާހިދު ވަނީ ބުނެފައެވެ. އަމިއްލަ ނަފުސަށް މަޖުބޫރުކޮށްގެންވިއަސް ކައިވެނީގެ ގުޅުމުގައި ދެމިހުންނަން އޭނާ ނިންމީ އެހެންވެއެވެ. އެހެނަސް ކޮންމެވެސް ދުވަހަކުން އެގުޅުމުން މިނިވަންނެ ދާއިމީގޮތެއްގައި އެނބުރި ކެވިންގެ ގާތަށް އަންނަންވެސް ޒާރާ ދިޔައީ ވިސްނަމުންނެވެ. ދެރައީ ބައްޕަގެ ނުފޫޒުން ސަލާމަތްވި ދުވަހަކުން ނޫނީ އޭނާއަށް އެއްވެސްކަމެއް ކުރެވޭން ނެތްކަމެވެ. މިހާރުވެސް އޭނާގެ ގިނަ އެދުންތައް ފުއްދަނީ ޒާހިދު އަތުން ހޯދާ ފައިސާއިންނެވެ. ޝަމްއަލްއަށް އެކަން އެނގިއްޖެނަމަ ހިތްހަމަނުޖެހޭނެވަރު ޒާރާއަށް އެނގެއެވެ. ނަމަވެސް ކުޑަކޮށްވެސް އެކަމަށް ޒާރާގެ އެއްވެސް ފަރުވާލެއްނެތެވެ.\nކައިވެންޏަށް ފަހުވެސް ކެވިންއާ އޮތްގުޅުން ކަނޑައިނުލާ ޒާރާ ކުރިއަށް ގެންދިޔައީ މުޅި ދުނިޔެއަށް ސިއްރުންނެވެ. ކެވިންދެކެ އޭނާއަށްވަނީ ހިތާއި ފުރާނައިން ލޯބިވެވިފައެވެ. ދުވަހަކުވެސް އެލޯތްބާއި ނުލައި އުޅޭނެގޮތެއް އޭނާއަކަށް ނުވިސްނެއެވެ. ސިއްރެއް ގޮތުގައި ފެށުނު ގުޅުން، ސިއްރެއްގޮތުގައި ކުރިއަށްގެންދަމުންދިޔައީ އެއީ ދެމީހުންވެސް ބޭނުންވާގޮތްކަމަށް ވީމައެވެ. ޝަމްއަލްއަށް ކުޑަކޮށްވެސް އެކަމުގެ ޝައްކެތްވާކަށް ޒާރާ ނޭދެއެވެ. އެހުރިހައި ކަމަކާއި ސަމާލުވެ ހުންނަން އޭނާ އިސްކަމެއް ދެއެވެ. ފިކުރުތަކުގެ ކަނޑުގައި ފީނަމުންދިޔަ ޒާރާ ސިހުނީ އޭނާގެ ކޮނޑުގައި މަޑުމަޑުން ކެވިން ފިރުމައިލުމުންނެވެ. މޫނުމަތީގެ ކުލަވަރުގެ ބަދަލުވެގެންދިޔައީ ކުޑަ ހިނދުކޮޅެއްގެ ތެރޭގައެވެ. ހިނިއައިސްފައި އެމޭގައި ފިރުމައިލަމުން އިތުރަށް ކެވިންގެ ހަށިގަނޑާލައި ޒާރާ ފިތިލިއެވެ.\nގޭގެ ޑަބަލް ތަޅުދަނޑިފަތި ހައްވައްތައާ ހަވާލުކޮށްލަމުން ހިތްހެޔޮކުރުމަށް ހައިތަމް ބުނެލިއެވެ. ހައްވައްތަ އަކީ އޭނާއާއި އާރިއާ ކައިވެނިކޮށްގެން އައީއްސުރެ އެގޭގެ ހުރިހައިކަމެއް ބެލެހެއްޓުމަށް ހަވާލުވެހުރި އެންމެ އިސް ޚާދިމެވެ. ހައްވައްތައަށް އެފަދަ ދަރަޖައަކަށް ހައިތަމްއަށް އިތުބާރުކުރެވެނީ އެހެންވެއެވެ. އާރިއާގެ ވަކިވުމަށްފަހު ތުއްތު އީކް ބަލައި ބޮޑުކުރުމަށް އެންމެ ބޮޑު އެހީތެރިކަމެއް ހައިތަމްއަށް ލިބުނީވެސް ހައްވައްތަގެ ފަރާތުންނެވެ. ޚާދިމަކަށްވުރެ ބޮޑަށް އޭނާއަށް ހައްވައްތައާ މެދުގައި ދެކެވެނީ ދޮށީ ދައްތައެއްގެ ހައިސިއްޔަތުންނެވެ. ތަޅުދަނޑިފަތީގައި ހިފަމުން ހައްވައްތަވެސް ހިނިތުންވެލައި އަމާން ދަތުރަކަށްއެދި ދުޢާކޮށްލިއެވެ. އަދި ހައިތަމް ގާތުގައި އަބަދުވެސް އޭނާގެ ހިތް އެދެބަފައިންގެ މައްޗަށް ހެޔޮވާނެކަމުގައި ބުނެލިއެވެ. ބޯޖަހައިލަމުން ގާތުގައިހުރި އީކްގެ ކޮނޑުގައިހިފައި ގާތްކޮށްލުމަށްފަހު ކާރަށް އަރަން ހައިތަމް ބުނެލިއެވެ. ހައިތަމްގެ މޫނަށް ބަލައިލަމުން އީކް ކުރިއަށް ޖެހިލައި ހައްވައްތަގެ ގައިގައި ބައްދައިލިއެވެ. ލޯތްބާއެކު އެބުރަކަށީގައި ފިރުމައިލަމުން ހިތްވަރު ކުރުމަށް ހައްވައްތަ ބުންޏެވެ.\nހައިތަމް އާއި އީކް ފަހަތު ސީޓަށް އަރައި ހަމަޖެހިލުމާއެކު ޑްރައިވަރު ކާރު ދުއްވައިލިއެވެ. ފަހުފަހަރަށް އުޅެބޮޑުވި އެގެއަށް ބަލައިލަމުން ސީޓުގައި އީކް ލެގިލިއެވެ. އެތައް ހަނދާނެއް ފަހަތަށް ދޫކޮށްލުމަށްފަހު ދިރިއުޅުމުގެ އައު ދަތުރަކަށް މަރުހަބާ ކިޔުމަށް އޭނާ ތައްޔާރުވެލިކަހަލައެވެ. ކާރުގައި އެންމެ ފުރަތަމަ ދާންއޮތް މަންޒިލް ހިތަށް އަރުވައިލުމާއެކު އީކްގެ ހިތް ތެޅިގަތެވެ. ފިނިވަމުންއައި ދެއަތްތިލަ، އެއްއަތްތިލަ އަނެއް އަތްތިލައިގެ ތެރެއަށްލައި މަހައިލުމާއެކު ތުންފަތުގައި އޭނާއަށް ދަތްއަޅައިލެވުނީ ހާސްވެފައި އިނދެއެވެ.\nމެސީ ހަތް ވަނަ ފަހަރަށް ދުނިޔޭގެ މޮޅު ކުޅުންތެރިޔާގެ އެވޯޑް އުފުލާލައިފި\nސަރަޙައްދީ ގުޅުންތައް އިތުރަށް ވަރުގަދަކުރުމަށް ނައިބު ރައީސް ގޮވާލައްވައިފި


Valverde ge dhifaaugai kulhuntherin nukumejje\nބާސެލޯނާގެ ކޯޗް އެރުނަސްޓޭ ވަލްވެރުޑޭގެ ދިފާއުގައި އެ ޓީމުގެ ސީނިިއާ ކުޅުންތެރިން ނުކުމެއްޖެ އެވެ.\nމީޑިއާ އާއި ބާސާގެ ސަޕޯޓަރުންގެ ފާޑު ކިޔުން އަމާޒު ވެފައި ވުމުން ވަލްވެރުޑޭ ވަނީ ހޫނު ފެނަށް ވެއްޓިފަ އެެވެ. އެހެންނަމަވެސް ކުޅުންތެރިން ތިބީ ވަލްވެރުޑޭގެ ދިފާއުގަ އެވެ. ބާސާގެ ކޯޗް ކަމުގައި އޭނާ ދެމިހުންނަށް ކުޅުންތެރިން ބޭނުންވެ އެވެ.\nކެޕްޓަން ލިއޮނަލް މެސީ އާއި ވައިސް ކެޕްޓަން ސާޖިއޯ ބުސްކެޓްގެ ތާއީދު ވަލްވެރުޑޭއަށް އެބައޮތެވެ. ލުއިސް ސުއަރޭޒް އާއި ޑިފެންޑަރު ޖެރާޑް ޕީކޭވެސް ވަނީ ކޯޗްގެ ދިފާއުގައި ވާހަކަ ދައްކާފަ އެވެ.\nސްޕެނިޝް ލީގްގައި މިރޭ ބާސާ ނުކުންނާނީ ސެލްޓަ ވީގޯ އާ ދެކޮޅަށެވެ. މެޗުގެ ކުރިން ވާހަކަ ދައްކަމުން ވަލްވެރުޑޭ ބުނީ މުޅި ބާސާގެ ސަޕޯޓް އޭނާ އަށް އެބައޮތް ކަމަށާއި އެންމެންގެ އިހްތިރާމްވެސް އޭނާ އަށް އެބައޮތް ކަމަށެވެ.\n"އަހަރެންގެ ކުރިމަގާ މެދު އަހަރެން އެއްވެސް ކަންބޮޑުވުމެއް ނެތް،" ވަލްވެރުޑޭ ބުންޏެވެ. "އަހަންނަށް ޔަގީން ކަން އެބައޮތް ބާސާގެ ރައީސް ބާޓެމެއު އާއެކު އެއް ސުފުރާމަތިން ކެވޭނެކަން، ކުލަބުގެ ސަޕޯޓް އަހަންނަށް އެބައޮތް، އިހްތިރާމް އެބައޮތް."\nވަލްވެރުޑޭއަށް ފާޑު ކިޔުން އަމާޒުވީ މި ސީޒަންގެ މުހިންމު މެޗުތަކުން މޮޅު ނުވެވުމުންނެވެ. އޭނާ ބުނީ މޮޅު ނުވެވޭނެ މެޗެއްވެސް އަތުވެދާނެ ކަމަށާއި އޭގެ ސަބަބުން ކުޅުމުގެ އިންޓެންސިޓީއަށް ބަދަލު އައިސްގެން ނުވާނެ ކަމަށެވެ.


ކޯވިޑް-19 : ބިރު ފަހަނައެޅިޔަސް، ނުރައްކާ ކުޑައެއް ނޫން ކޯވިޑް-19 : ބިރު ފަހަނައެޅިޔަސް، ނުރައްކާ ކުޑައެއް ނޫން\nކޯވިޑް-19 : ބިރު ފަހަނައެޅިޔަސް، ނުރައްކާ ކުޑައެއް ނޫން\n16 އޭޕްރިލް، 2021: ކޯވިޑް-19ގައި ރާއްޖެއިން ނިޔާވި 68ވަނަ މީހާގެ ޖަނާޒާ - ފޮޓޯ: ޢަލީ ނަސީރު /ޕީއެސްއެމްނިއުސް\nކޯވިޑް-19 ނުރައްކާ ޙާލަތަކަށް ދާ ވާހަކައަކީ މިހާރު ޢާއްމު ވާހަކައަކަށް ވެއްޖެއެވެ. ބައެއް މީހުންނަށް އެވާހަކައަކީ އާދައިގެ ވާހަކައަކަށްވެސް ވެނިމިއްޖެއެވެ. ބަލީގެ ފުރަތަމަކޮޅު ބައްޔަށް ޕޮޒިޓިވްވާ މީހުންގެ ޢަދަދު 100އިން މައްޗަށް އެރުމާއެކު އެއީ އެތައްބަޔަކު ކަންބޮޑުވެ ގިނަބަޔަކަށް ހާސްކަން ގެނުވި ކަމެކެކެވެ. އެހެންނަމަވެސް ހައިރާންވަނީ މިހާރު ބަލީގެ ނުރައްކާ މީގެ ހަތްގުނަ އިތުރުވެފައިވާއިރު މިކަމުގެ ސީރިއަސްކަން އެއްވެސް ދިމާލަކުން ނުފެންނާތީއެވެ.\nއަހަރު ފެށުނުފަހުން ކޭސްތައް ޕޮޒިޓިވްވާ ނިސްބަތް 100އިން މަތީގައި ހުރިއިރު ރައްކާތެރިކަމަށްޓަކައި ފަރުދީ ގޮތުން އަޅަންޖެހޭ ފިޔަވަޅެއް އެޅުންފިޔަވައި އެއްވެސް ފިޔަވަޅެއް އަޅާފައެއް ނުވެއެވެ. ޢާއްމުންގެ ގިނަބައެއްގެ ކިބައިންވެސް ފެންނަނީ ބަލީގެ ނުރައްކާ ނެތްފަދަ އުޅުމެކެވެ.\nއެއްބަޔަކު ބަލީގެ ނުރައްކަލާ ކުރިމަތިނުލާ ރައްކާތެރިކަމާއެކު ގޭގައި ތިބިއިރު އަނެއްބަޔަކު ބައްޔާ ދެކޮޅަށް ހަނގުރާމަކުރާއިރު މިހުރިހާ ބައެއްގެ ކެތްތެރިކަމުގެ އިން ފަހަނައަޅައި ދާ ހިސާބަށް ގޮސްފިއެވެ. އެހެންނަމަވެސް މަގުމަތީ އެއްވެސް ރައްކާތެރިކަމެއްނެތި އެނބުރޭ މީހުންނަކަށް ބަދަލެއް ނާދެއެވެ.\nމިބަލި ރާއްޖޭގައި ފެތުރެންފެށި ފަހުންވެސް އެންމެ ނުރައްކާ ދުވަސްވަރަކަށް ވާނީ މިހާރު މިއޮތް ޙާލަތެވެ. ބަލީގެ ހަތަރުވަނަ ރާޅާއެކު ދުވާލެއްގެ މައްޗަށް ޕޮޒިޓިވްވާ މީހުންގެ ޢަދަދުވަނީ 500އިން މައްޗަށް އަރާފައެވެ. މިދިޔަ ހަފްތާއަކީ މިބަލީގައި ރާއްޖެ ގިނަ ރިކޯޑުތަކެއް ޤާއިމުކުރި ހަފްތާއަކަށެވެ. އެގޮތުން އެންމެ ގިނަ މީހުން އެއް ހަފްތާގެ ތެރޭގައި ޕޮޒިޓިވްވުމާއި އެންމެ ގިނަ މީހުން އެއް ދުވަސްތެރޭ މަރުވުމާއި މިހާތަނަށް ބައްޔަށް އެއްދުވަހެއްގެ ތެރޭ ހުށައެޅުނު މީހުން އެންމެ ގިނަ ވިދުވަހާއި ބަލީގައި ޙާލތު ބޮޑުވެ އެޑްމިޓްކޮށްގެން ފަރުވާދޭންޖެހޭ މީހުންގެ ނިސްބަތްވެސްވަނީ އިތުރުވެފައެވެ.\nމިދިޔަ ހޮނިހިރު ދުވަހުން ފެށިގެން ހަފްތާގެ ނިޔަލަށް ރާއްޖެއިން މިބައްޔަށް 4200 އަށްވުރެ ގިނަ މީހުންވަނީ ޕޮޒިޓިވްވެފައެވެ. އަދި މިދިޔަ ބުރާސްފަތި ދުވަހު މިބަލީގައި6މީހަކުވަނީ ނިޔާވެފައެވެ. ދެ ދުވަސްތެރޭ މިބަލީގައި 8 މީހުންވަނީ ނިޔާވެފައެވެ. އަދި މިބައްޔަށް އެއް ދުވަހެއްގެ ތެރޭގައި މިހާތަނަށް އެންމެ ގިނަ މީހުން ޕޮޒިޓީވްވީވެސް މިދިޔަ ހަފްތާގެ ތެރޭގައެވެ. ހުކުރު ދުވަހު މިބައްޔަށް ވަނީ 766 މީހުން ޕޮޒިޓިވް ވެފައެވެ. އަދި އެއީ އެންމެ ގިނަ ބަޔަކު މިހާތަނަށް އެޑްމިތްކޮށްގެން ފަރުވާ ދިން ދުވަސްވެސްމެއެވެ. އެގޮތުން 205 މީހުން އެދުވަހުވަނީ އެޑްމިޓްކޮށްފައެވެ.\nދުވަހެއްދުވަހަށް ބައްޔަށް ހުށަހެޅޭ މީހުންގެ ނިސްބަތް އިތުރުވުމާއެކު މިހާރުވަނީ ފިޔަވަޅުތައް ވަރުގަދަ ކުރަން ފަށާފައެވެ. އެގޮތުން ރޭގަނޑު 9އިން ފަތިހު4ޖެހުމާ ހަމައަށް ކާފިއު ޢިއުލާންކޮށް ބޭރުތެރޭ އުޅުންވަނީ މަނާކޮށްފައެވެ. މިފިޔަވަޅުތަކާއެކުވެސް ބަލީގެ ނުރައްކާ ކުޑަ ނުކުރެވޭނަމަ ލޮކްޑައުންއަކަށް ދާންޖެހިދާނެކަމުގެ އިޝާރާތެއް ކަމާބެހޭ ފަރާތްތަކުންވަނީ މިހާރު ދެއްވާފައެވެ. އެހެންނަމަވެސް އެއީ އަމިއްލަ ވިޔަފާރިތަކާއި ސިއްޙީ ވަޞީލަތްތައް ހޯދުމަށް އަދި ޢާއްމުންގެ ނަފްސާނީ ދުޅަހެޔޮކަމަށް ކުރިމަތިވާ ބޮޑު ދައްޗެކެވެ.\nފުރަތަމަ ފުރަބަންދުން އަރައިނުގަނެވޭއިރު މިއީ ރާއްޖޭގެ އިޤްތިޞާދަށް އޮތް އިތުރު ނުރައްކަލެކެވެ. މިގޮތް ބޭނުން ނޫންނަމަ ބޭރު ތެރޭ އުޅުމުގައިވެސް އަމިއްލައަށާއި އެހެން މީހުންނަށްވެސް މާސްކު އެޅުމަށާއި ގައިދުރުކަން ޤާއިމުކުރުމަށް ހަނދާންކޮށްދޭހާ ޙާލަތު މިވަނީ ގޯސްވެފައެވެ.


Loluge fenun rangalhu kuran ragalhu kuran kuranvee mi kankan\nލޮލުގެ ފެނުން ރަނގަޅުކުރަން ކުރަންވީ މިކަންކަން\nލޮލުގެ ފެނުން ރައްކާތެރިކުރުމުގައި އަމިއްލަ ޒިންމާވެސް ބޮޑު --\nލޮލަކީ އިންސާނާ ހަށިގަނޑުގައި ހިމެނޭ އެންމެ ނާޒުކު ގުނަވަންތަކުގެ ތެރެއިން އެއް ގުނަވަނެވެ. ރަނގަޅަށް ސަމާލު ނުވެވިއްޖެނަމަ އެތަށް ގެއްލުމަކާއި ކުރިތިލާންޖެހިދާނެ އެވެ.\nޓެކްނޮލޮޖީގެ ގޮތުން އަދުގެ ދުނިޔެ މިވަނީ ބޮޑުތައް ކުރިއަރާއި ގޮސްފަ އެވެ. ކޮމްޕިއުޓަރުގެ ވަސީލަތްތަކާއި ޓީވީ އަދި ފޯނުފަދަ ތަކެތި އަހަރެމެން ބޭނުން ކުރާ މިންވަރު އިތުރުވެ މި ވަސީލަތްތަކާއި ނުލާއި މިހާރު ދިރިއުޅުމަށް މި ވަނީ ދަތިވެފަ އެވެ. ކޮންމެ ދުވަހެއްގެ ޒަރޫރީ ބޭނުންތައް ފުއްދުމަށްޓަކައި މި ވަސީލަތްތަކުގެ ބޭނުންކުރަން މަޖުބޫރެވެ.\nމި ވަސީލަތްތައް ބޭނުންކުރަމުން އަންނައިރު އަހަރެމެން ވިސްނާލަންޖެހޭ މުހިންމު ކަންތައްތަކެއްވެސް އެބަހުއްޓެވެ. އެންމެ އެދެވޭގޮތުގައި މި ވަސީލަތްތައް ބޭނުން ނުކޮށްފިނަމަ ލިބިދާނެ ގެއްލުމަކާއި މެދުގައި ވިސްނާލަންޖެހެ އެވެ. ހާއްސަކޮށް އިންސާނާގެ ލޮލަށް މި ވަސީލަތްތަކުން ނޭދެވޭ އަސަރުތަކެއް ކުރެ އެވެ.\nމި ނޫންވެސް އިތުރު ގޮތްގޮތުން އިންސާނާގެ ލޮލަށް ނޭދެވޭ އަސަރުތައް ކުރެ އެވެ. މި ނޭދެވޭ އަސަރުތަކުން ދުރުވެ ތިމާގެ ލޯ ދުޅަ ހެޔޮ ގޮތުގައި ބެހެއްޓުމަށްޓަކައި ކުރެވިދާނެ ބައެއް ކަންކަން ހިއްސާކޮށްލާނަމެވެ.\nޓެކްނޮލޮޖީގެ ވަސީލަތްތައް ބޭނުންކުރުމުގައި ސަމާލުވުން\nކުރިންވެސް ބުނި ފަދައިން އާންމު ދިރިއުޅުމާއި ވަޒީފާގެ މާހައުލު ހުންނަ ގޮތުން ކޮމްޕިއުޓަރު އަދި ފޯނުފަދަ ވަސީލަތްތަކަކީ މިހާރު އަބަދުމެ ބޭނުންކުރަންޖެހޭ ވަސިލާތްތަކެކެވެ. ލޮލަށް ގެއްލުމެއް ލިބިދާނެތީ މިފަދަ ވަސީލަތްތައް ބޭނުންނުކޮށް ދޫކޮށްލެވޭކަށްވެސް ނެތެވެ.\nއެހެން ނަމަވެސް ލިބިދާނެ ގެއްލުމަކުން ސަލާމަތްވުމަށްޓަކައި އަމިއްލައަށް ކުރެވިދާނެ ކަންކަން އެބަހުއްޓެވެ. އެގޮތުން އެފަދަ ވަސީލަތެއް ބޭނުންކުރާއިރު ކޮންމެ ވިހި މިނެޓަކުން މަދުވެގެން ވިހި ސިކުންތުގެ ބްރޭކެއް ނަގާށެވެ. ލިބޭ ގެއްލުން ކޮންމެސްވަރަކަށް ކުޑަކޮށްދޭނެ އެވެ.\nފުރިހަމަ ނިދި ހޯދުން\nލޮލުގެ ފެނުން ރަނގަޅުގޮތުގައި ބެހެއްޓުމަށްޓަކައި ނިންޖަކީ މުހިންމު ދައުރެއް އަދާކުރާ ކަމެކެވެ. ގަޑިން ގަޑިއަށް ނިދި ފުރިހަމަ ކުރުމަށް ހާއްސަ ސަމާލުކަމެއް ދޭންޖެހެ އެވެ. ކޮންމެ ދުވަހަކު މަދުވެގެން އަށް ގަޑިއިރު ނިދި ހަމަކުރުމަށް ޑޮކްޓަރުން ލަފާދެ އެވެ.\nދުވާލަކު މަދުވެގެން އަށް ގަޑިއިރުގެ ނިދި ބޭނުންވޭ --\nކަސްރަތަކީވެސް ލޮލަށް ފައިދާތަކެއް ލިއްބައިދޭ ކަމެކެވެ. އެގޮތުން ކަސްރަތުކުރުމުން ތިމާގެ ލޮލަށް ލެޔާއި އޮކްސިޖަން ޕަންޕުކޮށްދޭ މިންވަރު އިތުރުކޮށްދީ ލޮލުގެ ފެނުން ވަރުގަދަކޮށްދެ އެވެ. ދުޔަހެޔޮ ސިއްހަތެއްގައި ލޯ ބެހެއްޓުމަށްޓަކައި އެހީތެރިވެދޭނެ އެވެ.\nލޮލުގެ ޓެސްޓުތައް ހެދުން\nކޮންމެ އަހަރަކު އެއްފަހަރު ނުވަތަ ދެ އަހަރުން އެއް އަހަރު ޑޮކްޓަރަށް ދައްކާ ލޮލުގެ އެގްޒަމިނޭޝަނެއް ހަދާށެވެ. އޭރުން ލޮލަށް ގެއްލުމެއް ލިބޭކަން ފަސޭހައިން ދެނެގަނެވޭނެ އެވެ. ބޮޑު ގެއްލުމެއް ކުރިމަތިވުމުގެ ކުރިން ސަމާލުވުމަށްވަސް ފަސޭހަވާނެ އެވެ. މިއީ ޑޮކްޓަރުން ވަރަށް ބޮޑަށް ބާރުއަޅާ ކަމެކެވެ.\nއަހަރު އެއް ފަހަރު ނުވަތަ ދެ އަހަރު އެއް އަހަރު ލޮލުގެ ޓެސްޓުތައް ހެދުމަށް ޑޮކްޓަރުން އިރުޝާދުދޭ --\nއިރުގެ އަލިން ލޯ ސަލާމަތްކުރުން\nއިރުގެ އަލި ނުވަތަ ޔޫވީ ރޭސްގެ ދޯދިތަކަކީ ލޮލަށް ވަރަށް ގިނަ ގެއްލުންތައް ކުރިމަތި ކުރުވާ އެއްޗެކެވެ. ޔޫވީ ރޭސްގެ ދޯދިތަކުން ސަލާމަތްވުމަށް ކުރެވިދާނެ ކަންކަމުގެ ތެރޭގައި އަވިގަދަ ވަގުތުތަކުގައި ބޭރަށް ނުނިކުތުމާއި ނިކުންނަނަމަ އަވި އައިނު އަޅައިގެން ނިކުންނާށެވެ. ތޮއްޕެއް ކަހަލަ އެއްޗެއް ބޮލުގައި އަޅައިގެން ނިކުތުންވެސް ރަނގަޅުވާނެ އެވެ.


Shaheem ah marukazu furusathu gehlunee engileh lasvumun\nޝަހީމަށް މަރުކަޒުން ފުރުސަތު ގެއްލުނީ އެހެން އިމާމަކު ހަމަޖައްސާފަ ހުރުމުން\nއިސްލާމިކް މިނިސްޓަރު ޑރ. އަހުމަދު ޒާހިރު އަލީ އަދި ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު -- އަވަސް ފޮޓޯ\nއިސްލާމީ މަރުކަޒުގައި އިމާމުވެ ދަމު ނަމާދު ކުރަން ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދަށް ފުރުސަތު ގެއްލުނު ސަބަބު އިސްލާމިކް މިނިސްޓްރީން ސާފުކޮށްދީފި އެވެ.\nރޯދަ މަހުގެ ފަހު ދިހައިގައި އިސްލާމީ މަރުކަޒުގައި ޖަމާއަތުގައި ދަމު ނަމާދު ކުރެ އެވެ. މީގެކުރިން ބައެއް އަަހަރުތަކުގައި ޑރ. ޝަހީމް އިމާމުވެ ދަމު ނަމާދު ކުރައްވާފައިވެ އެވެ. ޝަމީމަކީ ވަރަށް ރީތިކޮށް ކީރިތި ގުރުއާން ކިޔަވާ ވިދާޅުވާ ބޭފުޅެކެވެ. އެހެންކަމުން މަރުކަޒުގައި ޝަހީމު އިމާމުވެ ދަމު ނަމާދު ކުރެއްވުމަކީ ގިނަ ބަޔަކު އެދޭ ކަމެކެވެ.\nއެކަމަކު ޝަހީމް މިއަދު ވަނީ އިސްލާމީ މަރުކަޒުގައި އިމާމުވެ ދަމު ނަމާދު ކުރުމުގެ ފުރުސަތު މި އަހަރު ލިބިފައި ނުވާ ކަމަށް ވިދާޅުވެފަ އެވެ.\nއެކަމާ ގުޅިގެން އިސްލާމިކް މިނިސްޓަރު ޑރ. އަހްމަދު ޒާހިރު އަލީ އަވަސް އަށް ވިދާޅުވީ ފަހު ދިހައެއްގައި އިމާމުވެ ތަރާވީހު ނަމާދު ކުރުމަށް މިސްކިތެއް ހަމަޖައްސަވައި ދެއްވުމަށް އެދިވަޑައިގެން ޝަހީމު ސީޓީއެއް ފޮނުއްވާފައިވާ ކަމަށެވެ. މެއިލްގެ ޒަރިއްޔާއިން ފޮނުއްވެވި އެ ސިޓީގައި ވަކި މިސްކިތެއް ހަމަޖެއްސެވުމަށް އެދިވަޑައިގެންފައެއް ވެސް ނެތެވެ.\n"އެ ސިޓީއާ ގުޅިގެން އަޅުގަނޑު ވާނީ މިސްކިތްތަކާ ބެހޭ ސެކްޝަނަށް އަންގާފައި ޝަހީމް އެދިވަޑައިގެންނެވި ގޮތަށް އިންތިޒާމުތައް ހަމަޖެއްސެވުމަށް. އެއީ ޝަހީމް ފޮނުއްވެވި ސިޓީގައި ވަކި މިސްކިތެއް ފާހަގަކުރައްވާފައި ނުވާތީ،" މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ އިސްލާމީ މަރުކަޒު ހަމަޖައްސަވައިދެއްވުމަށް ޝަހީމް އެދިވަޑައިގެންނެވީ މިއަދު އެ މިނިސްޓްރީން ޝަހީމަށް ގުޅުއްވުމުން ކަމަށެވެ. އެ ފުރުސަތު މިއަހަރު ދެވެން ނެތީ ދަމު ނަމާދު ކުރުމަށް މިހާރު އިމާމަކު ހާއްސަކޮށްފައިވާތީ އެވެ. މި އަހަރު މަރުކަޒުގައި އިމާމުވެ ދަމު ނަމާދު ކުރައްވާނީ ޕާކިސްތާނުގެ ހާފިޒެކެވެ.\n"ފަހު ދިހައެއް ފަށަން އޮތީ ހަތަރު ދުވަސް. އެހެން ކަމުން އަޅުގަނޑުމެން މި ވަނީ ދުރާލާ އެކަމަށް ތައްޔާރު ވެފައި، ޕާކިސްތާނުގެ އިމާމަކު ގެނެސް ދަމު ނަމާދު ކުރާ ގޮތަށް ހަމަޖައްސާފައި. އެއީ މަރުކަޒުން ޝަހީމަށް ފުރުސަތު ނުދެވުނު ސަބަބަކީ،"\nއިސްލާމިކް މިނިސްޓްރީން ވަނީ ޝަހީމް ހުޅުމާލޭގައި ދިރިއުޅުއްވާ ގެއާ ކައިރިގައި ހަދާފައިވާ "ދިގަލި މިސްކިތް" ގައި އިމާމުވެ ތަރާވީހު ނަމާދު ކުރުމުގެ ހުއްދަ ދެއްވާފަ އެވެ. އެކަން ޝަހީމު ވެސް ވަނީ ޔަގީން ކޮށްދެއްވާފަ އެވެ.\nއިސްލާމިކް މިނިސްޓްރީ ޑރ. މުހައްމަދު ޝަހީމް އަލީ ސައީދު ރޯދަ މަސް\nއީދު ދުވަހަކީ ބުރާސްފަތި، އީދު މުބާރަކު\nވަގުތީ މިސްކިތް ހުކުރު ނަމާދަށް ހުޅުވަނީ\nމުލަ ރޯދައަކީ އަންގާރަ، ރަމަޟާން މުބާރިކް


ގަދަފަދަ ނިއު އަތުން ވިކްޓަރީ މޮޅުވެއްޖެ – އައްޑޫ އޮބްޒާވަރ\nގަދަފަދަ ނިއު އަތުން ވިކްޓަރީ މޮޅުވެއްޖެ\nއެސްޓީއޯ މާލޭ ލީގުގައި މިރޭ ގަދަފަދަ ނިއު ރޭޑިއަންޓް އަތުން 2-1 އިން ވިކްޓަރީ މޮޅުވެއްޖެ އެވެ. މިއީ މި ސީޒަނުގައި ރާއްޖޭގެ ޓީމެއް އަތުން ނިއު ބަލިވި ފުރަތަމަ ފަހަރެވެ.\nނިއު އިން ރާއްޖޭގެ ކްލަބްތަކާ ދެކޮޅަށް އެންމެ ފަހުން ކުޅުނު 22 މެޗުން ބަލިވެފައިނުވެ އެވެ. އެ ޓީމު އަތުން އެންމެ ފަހުން މޮޅުވި ރާއްޖޭގެ ކްލަބަކީ މިދިޔަ އަހަރު ދިވެހި ޕްރިމިއާ ލީގުގެ ފުރަތަމަ ބުރުގައި މޮޅުވި މާޒިޔާ އެވެ.\n“މިއީ ކުޑަ ވިކްޓަރީ ޓީމެއް ބޮޑު ނިއު ރޭޑިއަންޓް އަތުން މޮޅުވި މެޗެއް. 2-1 މިއީ ވަރަށް ރަނގަޅު ނަތީޖާއެއް އަހަރެން ވަރަށް އުފަލުން މިހުރީ. މިއީ ހިތްހަމަ ޖެހޭ ނަތީޖާއެއް،” މެޗަށް ފަހު ވިކްޓަރީގެ ކޯޗު ލާޒްލޯ ކިސް ބުންޏެވެ.\nމިއީ ނިއުގެ ޒަމާންވީ ވާދަވެރިން ކަމަށްވާ ވިކްޓަރީ 2012 ގެ ފަހުން ނިއު އަތުން މޮޅުވި ދެ ވަނަ ފަހަރެވެ. ދެ ފަހަރު ވެސް ނިއު ބަލިކުރިއިރު ވިކްޓަރީގެ ކޯޗަކީ ކިސް އެވެ. ކިސް މީގެ ކުރިން ނިއު ބަލިކުރީ 2016 ވަނަ އަހަރު އެވެ. އެ ފަހަރު މޮޅުވީ ވެސް 2-1 އިންނެވެ.\nމިރޭގެ މެޗުން ބަލިވުމުން ލީގުގެ އެއް ވަނައިގައި ފަސް ޕޮއިންުޓުގެ ލީޑެއް ނަަގަން ލިބުނު ފުރުސަތު ނިއު އަށް ވަނީ ގެއްލިފަ އެވެ. ނިއު އަށް ހަ މެޗުން ލިބިފައިވަނީ 13 ޕޮއިންޓެވެ. ލީގުގައި މާދަމާރޭ މާޒިޔާއާ ދެކޮޅަށް ކުޅޭ މެޗުން މޮޅުވެގެން އީގަލްސް އަށް ލީގުގެ އެއް ވަނަ އަށް އެރުމުގެ ފުރުސަތު އެބައޮތެވެ.\nމި މޮޅާ އެކު ވިކްޓަރީ ވަނީ ލީގުގެ ދެ ވަނަ އަށް ޖެހިލައިފަ އެވެ. އެ ޓީމުން ފުރަތަމަ ބުރު ނިންމާލީ ހަތް މެޗުން 12 ޕޮއިންޓް ހޯދައިގެންނެވެ. މާދަމާ ކުޅޭ މެޗުތަކުން ޓީސީ އާއި އީގަލްސް މޮޅުވެއްޖެނަމަ ވިކްޓަރީ އަށް ދެ ވަނަ ގެއްލޭނެ އެވެ.\nމި މެޗަށް ނުކުތްއިރު އެންމެ ފަހުން ކުޅުނު ދެ މެޗުން މޮޅުވެގެން ވިކްޓަރީ އޮތީ ރަނގަޅު ފޯމެއްގަ އެވެ. ނިއު ވެސް ވަނީ އެންމެ ފަހުން ކުޅުނު މެޗުގައި ގްރީން ސްޓްރީޓްސް އަތުން ތަފާތު ބޮޑު މޮޅަކާ އެކު އަލުން ޓްރެކަށް އައިސްފަ އެވެ.\nނިއު އިން މި މެޗު ފެށީ ސްޕެއިނުގެ ޑިފެންޑަރު ޖޯޖް ގޯތޯރު ފުރަތަމަ 11 ގައި ނުހިމަނަ އެވެ. އޭނާގެ ބަދަލުގައި އެންމެ ފަހަތަށް ކުޅެމުން ދިޔައީ އަފްގާނިސްތާނުގެ ހާރޫން އަމީރީ އެވެ. ގޯތޯރު ނޭރުވީ ބުދަ ދުވަހު އޭއެފްސީ ކަޕްގައި ބެންގަލޫރާ ކުޅޭ މެޗަށް އޭނާ ސަސްޕެންޑްވެފައި ހުރުމުން އޭނާ ނުލާ ކުޅެން ތައްޔާރުވުމުގެ ގޮތުންނެވެ.\nމެޗު ފަށައިގެން ފުރަތަމަ ފަސް މިނިޓް ތެރޭ ނިއު އިން ވަނީ ނުރައްކާތެރި ތިން ހަމަލާއެއް ފޮނުވާލައިފަ އެވެ. ސްޕެއިނުގެ ފޯވާޑް ގުއިލެމް މާޓީ އާއި މުހައްމަދު އުމެއިރު ފޮނުވާލި ދެ ހަމަލާ އަމާޒުވީ ގޯލުގެ ދަނޑިއަށެވެ. ގުއިލެމް ބޮލުން ފޮނުވާލި ބޯޅަ އަރިމަތީ ދަނޑީގައި ޖެހުނުއިރު، އުމެއިރު ފޮނުވާލި ހިލޭ ޖެހުން އަމާޒުވީ ހުރަސް ދަނޑިއަށެވެ. އޭގެ ފަހުން އަމީރީ ބޮލުން ފޮނުވާލި ބޯޅަ ވިކްޓަރީ ކީޕަރު މުހައްމަދު އިމްރާން ވަނީ މަތަކޮށްފަ އެވެ.\nފުރަތަމަ 15 މިނިޓަށް ފަހު ނިއު އިން މެޗުގެ ކޮންޓްރޯލް ހޯދި ނަމަވެސް އެ ޓީމުގެ އެޓޭކްތައް ވިކްޓަރީން ހުއްޓުވި އެވެ. އަދި ނިއު އިން ބޯޅަ ހިފަހައްޓައިގެން ކުޅެމުންދިޔައިރު، ވިކްޓަރީން ދިޔައީ ލިބޭ ފުރުސަތުތަކުގައި އެޓޭކް އުފައްދަން މަސައްކަތްކުރަމުންނެވެ.\nމެޗުގެ 27 ވަނަ މިނިޓްގައި ނިއުގެ އަލީ ފާސިރު (ސެންޓޭ) އަށް ރަނގަޅު ފުރުސަތެއް ލިބުނެވެ. އޭރިއާ ތެރެއިން އަލީ އަޝްފާގު (ދަގަނޑޭ) ދިން ބޯޅަ ސެންޓޭ ފޮނުވާލި ނަމަވެސް ދިޔައީ ބޭރުންނެވެ.\nވިކްޓަރީން ވަނީ ލިބުނު ފުރަތަމަ ފުރުސަތުގެ ބޭނުން ހިފައި މެޗުގެ 31 ވަނަ މިނިޓްގައި ލީޑުނަގައިފަ އެވެ. ނިއުގެ އޮފްސައިޑް މަޅިން ސަލާމަތްވުމަށް ފަހު ވިކްޓަރީގެ ހަންގޭރީ ފޯވާޑް ސައިމަން ޓީބޯ އޭރިއާ ތެރެއިން ހަނި އޭންގަލަކުން ފޮނުވާލި ބޯޅަ ގޯލުގެ މަތީ ކަނުގައި ތަތްކޮށްލިއިރު، ނިއުގެ ކީޕަރު އިމްރާން މުހައްމަދު ހުރީ ހަރަކާތް ހުއްޓިފަ އެވެ. ނިއުގެ ކުޅުންތެރިން ވިސްނައިގެން ތިބީ ސައިމަން ހުރަސްކުރާނެ ކަމަށެވެ.\nވިކްޓަރީން ލީޑުނެގުމާ އެކު ނިއު އިން ކުޅުން އަވަސްކޮށް ލަނޑު ޖަހަން ފުރުސަތުތަށް ތަނަވަސްކުރަން މަސައްކަތްކުރަން ފެށި އެެވެ. އަދި މެޗުގެ 41 ވަނަ މިނިޓްގައި ނަތީޖާ ހަމަހަމަކުރުމާ ގާތަށް ޖެހިލި އެވެ. އޭރިއާ ތެެރެއިން އުމެއިރު ފޮނުވާލި ބޯޅަ ވިކްޓަރީގެ ޝާފިއު އަހުމަދު (ޝާފީ) ފައިގައި ޖެހިފައި އަމާޒުވީ ގޯލުގެ އަރިމަތީ ދަނޑިއަށެވެ.\nނިއު އިން ވަނީ ދެ ވަަނަ ހާފް ފަށައިގެން ވަރަށް ބޮޑަށް ކުރިއަށް ޖެހިގެން ކުޅެން ފަށައިފަ އެވެ. އަދި ފުރަތަމަ 15 މިނިޓަށް ފަހު ވަނީ އުމެއިރު އާއި ގުއިލެމްގެ ބަދަލުގައި ރިހާމް އަބްދުލް ގަނީ (ބޮބީ) އާއި އިބްރާހިމް އަތީގް ކުޅެން އަރުވައިފަ އެވެ.


Sifainge Vazeefa Ah Kurimathilumuge Furusath Hulhuvaalaifi - Vaguthu\nކޮވިޑަށް މަޑުޖެހުމެއް ނެތް، އާއްމުންނަށް ބިރެއް ނެތް! - 44 މިނެޓް ކުރިން\nސިފައިންގެ ވަޒީފާއަށް ކުރިމަތިލުމުގެ ފުރުސަތު ހުޅުވާލައިފި\nސިފައިން ދުވުމެއްގައި ބައިވެރިވަނީ - ވަގުތު އިމޭޖަސް- މުހައްމަދު އަފްޒަލް\nސިފައިންގެ ވަޒީފާ އަށް ކުރިމަތިލުމުގެ ފުރުސަތު ޑިފެންސް މިނިސްޓްރީންް ހުޅުވާލައިފިއެވެ.\nޑިފެންސް މިނިސްޓްރީން ކުރެއްވި އިއުލާނެއްގައި ވިދާޅުވީ ސިފައިންގެ ވަޒީފާ އަށް ކުރިމަތިލެވެނީ ދަށްވެގެން ޖީ.ސީ.އީ އޯލެވެލް ފެންވަރު ނުވަތަ އެފެންވަރުގެ ވޮކޭޝަނަލް ސެޓްފިކެޓެއް އޮތް މީހަކަށް ކަމަށެވެ. އަދި އުމުރުން 18 އަހަރު ފުރި 25 އަހަރު ނުފުރޭ މީހަކު ކަމުގައިވުމާއި، ސިފައިންގެ ވަޒީފާ އަދާކުރެވޭފަދަ ޞިއްޙަތެއްގައި ހުރި މީހަކު ކަމުގައިވުމާއި ވޭތުވެދިޔަ5އަހަރުދުވަހުގެ ތެރޭގައި ކުށުގެ ރެކޯޑެއް އޮތް މީހަކު ކަމުގައި ނުވުމަކީ ވެސް ޝަރުތެކެވެ.\nމީގެ އިތުރުން އިސްކޮޅު (ފިރިހެން:5ފޫޓް5އިންޗި، އަންހެން:5ފޫޓް3އިންޗި) ހުރުމާއި އެއްވެސް ސިޔާސީ ޕާޓީއެއްގެ މެމްބަރެއްކަމުގައި ނުވުމަކީ ވެސް ޝަރުތެކެވެ.\nސިފައިންގެ ވަޒީފާއަށް މީހުން ހޮވުމުގައި މިޝަރުތުތަކުގެ އިތުރުން ކުރެވޭ އިންޓަރވިއުތަކަށާއި، ފުރަތަމަ އިންޓަރވިއުއިން ފާސްވާ މީހުންނަށް ދެވޭ ފިޒިކަލް (ޕުޝްއަޕްސް، ސިޓްއަޕްސް، ޕުލްއަޕްސް، ދުވުން އަދި ސްވިމިންގ) އަދި އެޕްޓިޓިއުޓް ޓެސްޓުން އެމީހަކު ހޯދާ ނަތީޖާއަށް ބެލެވޭނެއެވެ.\nސިފައިންގެ ވަޒީފާއަށް އެދޭފޯމް ރަސްމީގަޑީގައި މި މިނިސްޓްރީގެ ކައުންޓަރުން ލިބިވަޑައިގަންނަވާނެއެވެ. އަދި އެމް.އެން.ޑީ.އެފްގެ ވެބްސައިޓުން މި ފޯމް ޑައުންލޯޑްވެސް ކުރެވޭނެއެވެ. އެމް.އެން.ޑީ.އެފް ހދ. ކުޅުދުއްފުށި ޕޯސްޓް ޅ. ނައިފަރު ފަޔަރ ސްޓޭޝަން ށ. ފުނަދޫ ކައުންސިލްގެ އިދާރާ ސެންޓްރަލް އޭރިއާއިން ސެންޓްރަލް އޭރިއާ ހެޑްކްއޯޓަރޒް (ލ. ކައްދޫ) އެމް.އެން.ޑީ.އެފް ދ. ކުޑަހުވަދޫ ޕޯސްޓް ތ. އަތޮޅު ކައުންސިލްގެ އިދާރާ ފ. އަތޮޅު ކައުންސިލްގެ އިދާރާ އެމް.އެން.ޑީ.އެފް މުލީ ޕޯސްޓް (މ. މުލި) މާލެ އޭރިއާއިން މިނިސްޓްރީ އޮފް ޑިފެންސް ސަދަން އޭރިއާއިން އެމް.އެން.ޑީ.އެފް ޏ. ފުވައްމުލަކު ޕޯސްޓް ސ. ހިތަދޫ ފަޔަރ ސްޓޭޝަން ގދ. ތިނަދޫ ފަޔަރ ސްޓޭޝަން ވަޒީފާއަށް ވަޒީފާ އަށް އެދޭ ފޯމް ބަލައިގަންނާނެއެވެ.\nފޯމް ހުށަހަޅާނީ، އެމީހަކު އިންޓަރވިއުއަށް ހާޒިރުވުމަށް ބޭނުންވާ އޭރިއާއެއްގެ ފޯމް ބަލައިގަތުމަށް ކަނޑައެޅިފައިވާ މަރުކަޒުތަކަށް ކަމަށް އެމްއެންޑީއެފް އިން ވިދާޅުވެއެވެ.\nއަދި އޭރިއާތަކުގައި އިންޓަވިއު ކުރުމަށް ހަމަޖެހިފައިވާ މަރުކަޒުތައް ސިފައިންގެ ވަޒީފާއަށް އެދޭ ފޯމްގައި ބަޔާންކުރެވިފައިވާނެއެވެ. ވަޒީފާއަށް އެދޭ ފޯމް ހުށަހަޅާއިރު ޕޮލިސް ރިޕޯޓް ހުށަހަޅަން ޖެހޭނެއެވެ. އިތުރު މަޢުލޫމާތު: 3322607 އެކްސްޓެންޝަން: 3153، 3440 އިން އަދި އެމް.އެން.ޑީ.އެފްގެ ވެބްސައިޓް www.mndf.gov.mv އިން ލިބިވަޑައިގަންނަވާނެ ކަމަށް ވެސް އެމްއެންޑީއެފް އިން މައުލޫމާތު ދެއްވައެވެ.


Suruhee Ekani Kiyaa Meehunna: 5G Adhi Libeny3Sarahahdhakah - Vaguthu\nސުރުހީ އެކަނި ކިޔާ މީހުންނަށް: 5ޖީ އަދި ލިބެނީ3ސަރަހައްދަކަށް!\nމިދިޔަ ހަފްތާގެ ތެރޭގައި އިވިގެން ދިޔަ އެންމެ ބޮޑު އެއް ހަބަރަކީ ރާއްޖޭގެ އެންމެ ބޮޑު މުވާސަލާތީ ކުންފުނި، ދިރާގުން 5ޖީ ތައާރާފް ކުރުމޭ ބުނެވިދާނެއެވެ. މި ހަބަރު ރާއްޖޭގެ އޮންލައިން ނޫސްތަކުން ރިޕޯޓް ކުރުމާއެކު، ހަމަ އެކަނި ސުރުހީ ކިޔާ މީހުން ވަނީ ވާއެއް ނުވާއެއް ނުބަލައި، ދިރާގަށް ފާޑު ކިޔަން ފަށައިފައެވެ.\nގިނަ ބަޔަކަށް ހީވެފައި އޮންނަނީ 5ޖީއަކީ ކޮންމެ ސްމާޓް ފޯނަކުންވެސް ބޭނުން ކުރެވޭ އަދި ރާއްޖޭގެ ހުރިހާ ސަރަހައްދަކަށް ލިބޭ ހިދުމަތެއް ކަމަށެވެ. ނަމަވެސް، 5ޖީ އަކީ މުޅި ދުނިޔެ އަށްވެސް ވަރަށް އައު ޓެކްނޮލެޖީއެއް ކަމުގައި ވާއިރު، މި ހިދުމަތް ލިބެނީ ވަރަށްވެސް މަދު ގައުމުތަކަކަށެވެ.\nދެކުނު އޭޝިޔާގެ ފުރަތަމަ 5ޖީ ލިބޭ ގައުމުގެ ޝަރަފް ދިރާގުން ރާއްޖެއަށް ހޯދައި ދީފައިވާއިރު، މިހިދުމަތް ލިބެނީ ރާއްޖޭގެ3ސަރަހައްދަކުންނެވެ. އެ ތިން ސަރަހައްދަކީ މާލެ، ވިލިމާލެ، އަދި އެއާޕޯޓްގެ ބައެއް ސަރަހައްދުތަކާއި، އައްޑޫ، ހިތަދޫގެ ބައެއް ސަރަހައްދުތަކާއި، ހދ. ކުޅުދުއްފުށީގެ ބައެއް ސަރަހައްދު ތަކަށެވެ.\nހަގީގަތުގައި 5ޖީ ލިބޭ ފޯނުތައްވެސް ދުނިޔޭގެ މާކެޓުގައި ވަރަށް މަދެވެ. ރާއްޖެއަށް އެންމެ އަވަހަށް 5ޖީ ލިބޭ ފޯނަކަށް އެތެރެ ކުރާނީ ވާވޭގެ މޭޓް އެކްސްއެވެ. މި ފޯނު ދުނިޔޭގެ މާކެޓަށް ނެރުނީ މީގެ5ދުވަސް ކުރިންނެވެ. އެއްވެސް އައިފޯނަކުން 5ޖީގެ ހިދުމަތް އަދި ބޭނުން ނުކުރެވޭނެއެވެ. އަދި މިއަހަރު އެޕަލްއިން ނެރެން ހަމަޖެހިފައިވާ ފޯނުންވެސް އެންމެ ފުރިހަމައަށް މި ހިދުމަތެއް ނުލިބޭނެއެވެ.\nހަމައެކަނި ހަބަރުގެ ސުރުހީ ކިޔާލާފައި އެތައް ހާސް ބަޔަކު "އަދިވެސް ބަރަވެލި ސްޕީޑް" އޭ ކިޔަމުން ދިޔަ އިރުގައި، ހަބަރުގެ ތަފްސީލް ކިޔައިލި ނަމަ، އެބޭފުޅުންނަށްވެސް 5ޖީގެ ހަގީގަތް އެނގިގެން ދާނޭ ކަމާމެދު އެއްވެސް ޝައްކެއް ނެތެވެ. އެހެންކަމުން ދެން ފަހަރަކުންވެސް ހަމަ އެކަނި ހަބަރުގެ ސުރުހީ ކިޔައިލުމަށް ފަހު އެއްޗެހި ގޮވުމުގެ ބަދަލުގައި، ވާނުވާ ބެލުމަށް ފަހު، ފާޑުކިޔުން ބުއްދިވެރި ވާނެއެވެ. އެހެނީ، ހަގީގަތް ނުބަލައި އެއްޗެހި ކިޔާ މީހުންނަށް 5ޖީގެ ހަގީގަތް އެނގޭ ދިވެހީން ހިތާހިތުން ޖޯކު ޖަހާތީއެވެ.\nއޮގަސްޓް 3, 2019 18:34\nޢެސް.10 އަށް ލިބޭ\nއޮގަސްޓް 3, 2019 18:43\nރަނގަޅު ވާހަކަ އެއް ވަގުތު އެެއް ކަމަކު\nއޮގަސްޓް 3, 2019 18:45\nގާމު އެޕަލް އައި ޕެޑަކުން އެ ތައާރަފު ކުރީވެސް.\nއޮގަސްޓް 3, 2019 22:09\nވަގުތުން ބުނި އެންމެ ހަމަޖެހޭ ހަބަރު ނުވަތަ ރިޕޯޓު އަދި ލިޔުން.\nއޮގަސްޓް 3, 2019 21:13\nއައްޗި! އުރީދޫ އިން ޕަބް ޖީ އޮންނާނީ މާކުރިން ނެރެފަ އެނގިއްޖެ!!\nއޮގަސްޓް 4, 2019 10:07\nލޮލް. ރިއަލް ގޭމަރސް ޑޯންޓް ޕްލޭ ޕަބްޖީ\nއޮގަސްޓް 4, 2019 08:56\nމިއުޅޭނީ5ޖީ ނުލިބިގެން ތަ؟ ދިރާގުގެ 3ޖީވެސް ފުރިހަމައަށް ނުލިބޭ ރާއްޖެއަށް. އިންޓަރނެޓްވެސް ހީވަނީ ފިނި ހަކައެއް ދުވާހެން. އަބަދުވެސް އަޕްގުރޭޑްގަ. ކަސްޓަމަރުން އަތުން ފެލުން ނޫން ކަމެއް ނުވޭ.\nއޮގަސްޓް 4, 2019 09:21\nއެހެންވެ މަބުނީ ކަންނުވެ ނަންވީމާ އެޔަށް ތާރަ ޖަހާނެ މީހެއް އަދިނެތޭ..\nއޮގަސްޓް 4, 2019 10:08\nތެދު ވާހަކައެއް. އެޓެންޝަން ސީކާސް ހުސް ހަމަ. ރެލެވެންޓްވާން ޖެހޭނެ ވިއްޔާ. ސޯޝަލް މީޑިއާ ޕޮއިންޓް ކޮޅެއް ހޯދާލަން\nއޮގަސްޓް 4, 2019 10:32\nއެހެންވިއްޔާ 5ޖީގެ ޚިދުމަތް ދިވެހިރާއްޖެއަށް ތައާރަފް ކޮށްފީމޭ ނުކިޔާ ދިރާގުގެ ހެޑްއޮފީހަށް އެޚިދުމަތް ތައާރަފް ކޮށްފީމޭ ބުނިނަމަ ފާޑެއް ނުކިޔާނެ. ކޮންމެ ކަމެއްގާވެސް އޮޅުވާުލުންދޯ؟\nއޮގަސްޓް 4, 2019 12:13\nއަނެއްކާވެސް ހަބަރު ނުކިޔާ ކޮމެންޓު ކޮށްފި. ބޯހަލާކު\nއޮގަސްޓް 4, 2019 18:50\nމި މީޙުންނަ ދިވެހި ކިޔަން ނޭނގެނީ ތޯޢްޗެ\nއޮގަސްޓް 4, 2019 21:34\nބަލަ 5ޖީ ސުލޯ ވާހަކަ އެއް ނުދައްކަމެންނު! ދިރާގު ކަހަލަ ތާކުން ތާކުން ނުޖެހޭ ކުންފުންޏަކުން 5ޖީ ތާރަފް ކުރީމަ ފާޑުކިޔާނެ ދެއްތޯ! ދިރާގު ކިތައްމެ ޖީ އެއް ތާރަފް ކުރިޔަސް ދިރާގު އަކީ ބަރަވެލި ސޕީޑް ނެޓްވޯރކް އެއް!!\n....ދިރާގު 4ޖީ..ލައްވާލީމާ 3ޖީ..އޮން ކުރީމަ 2ޖީ..ބޭނުން ކުރަން ފެށީމަ ނޯ ޖީ!!?♂??


galehiri: ޙަޔާތުގެ ދެ ގޯލް\nޙަޔާތުގެ ދެ ގޯލް\nއިންސާނާ ކުރަންޖެހޭ ދަތުރުގެ މެދުތެރޭ މަންޒިލަކީ، ދުނިޔެއޭ މިކިޔާ ތަނެވެ. ދަތުރުގެ އެ މަންޒިލަށް ދާންޖެހެނީ މަތިވެރި ﷲ ސުބްޙާނަހޫ ވަތަޢާލާގެ ޙަޟްރަތުންނެވެ. އަދި އެ މަންޒިލުން އެނބުރި ދިޔުންއޮތީ ވެސް ހަމަ އެ މަތިވެރި ޙަޟްރަތަށެވެ.\n(ދުނިޔޭގައި އިންސާނާގެމިސާލަކީ ވައިގެމަގުން މާލެ/ގަން/މާލެއަށް ދަތުރުކުރަންޖެހޭ މީހަކު ގަމުގައި މަޑުކޮށްލުން ފަދަ ކަމެކެވެ. ފުރަންޖެހެނީ މާލެއިންނެވެ. ގަމަށްގޮސް އެނބުރި ދާންޖެހެނީ ވެސް މާލެއަށެވެ. ގަމަކީ ހަމައެކަނި ކުރަންޖެހޭ ދަތުރުގެ މެދުތެރޭގެ މަންޒިލެކެވެ. އިންސާނީޙަޔާތާއި ކުރިމަތިލައި ރަނގަޅު ނަތީޖާ ޙާޞިލްކުރުމަށް ޢަޒުމު ކަނޑައަޅަންވީ އެ މަންޒިލުގަ އެވެ. އިންސާނާގެ ދުނިޔެވީ ޙަޔާތުގެ ހުރިހާ ކުޅުމެއް ކުޅެންޖެހޭ ދަނޑަކީ އެ މަންޒިލެވެ.)\nދުނިޔެވީޙަޔާތަށް އިންސާނާ ފޮނުއްވަނީ މަތިވެރި ﷲ އަށް އަޅުކަން ކުޅައުމަށެވެ. އެ އަޅުކަމަކީ ދުނިޔެއާއި އާޚިރަތުގައި އެ މީހަކަށް އޭގެ ފައިދާލިބެނެވި ހެޔޮ ބަހާއި ހެޔޮ ޢަމަލެވެ. ނުބައިކަމާއި ފާފަވެރިވުން ނެތް ބަހާއި ޢަމަލެވެ. ހެޔޮގޮތުގައި ދުނިޔެވީ ޙަޔާތާއި ކުރިމަތިލައި ތިމާއާއި ތިމާގެ މައިންބަފައިންނާއި އަނބިދަރިންނާއި ގާތްތިމާގެ މީހުންނާއި އަފުރާދުންނާއި ތަނަށް ކޮންމެހެން ބޭނުންވާނޭ މަންފާކުރަނިވި ހެޔޮ ކަންކަމަށްޓަކައި ދުނިޔެ ތަޢުމީރު ކުރުމަކީ ވެސް، އިންސާނާ ދުނިޔެއަށް ފޮނުއްވުމުގެ މަގްޞަދުގެތެރޭ ހިމެނޭ ކަމެކެވެ.\nދުނިޔެއާއި އާޚިރަތުގައި އިންސާނާއަށް މަންފާލިބެނެވި ކަންކަން ޙާޞިލްވުމަކީ، ދެ ދުނިޔޭގެ ބާއްޖަވެރިކަން(ނަޞީބުވެރިކަން) ލިބުމެވެ.\n(މަންފާއަކީ ނަފާ އެވެ. ފައިދާ އެވެ. ލާބަ އެވެ. މަންފާކުރުމަކީ ފައިދާކުރުމެވެ. ލާބަވުމެވެ. ރަނގަޅުކަމެއް ވުމެވެ. ނަފާވުމެވެ.)\nދުނިޔެއާއި އާޚިރަތުގެ މަންފާ ލިބިގަނެވެން އޮތީ، އިންސާނާ ދުނިޔޭގެ ދަނޑުގައި ކުޅޭއިރު ދެ ގޯލަށް ވެސް "ބޯޅަ" ވައްދައިލެވޭ ނިސްބަތެއްގަ އެވެ. ދުނިޔޭގެ ދަނޑަކީ ފުޓްބޯޅަ ފަދަ ކުޅިވަރުތަކުގެ ދަނޑުގެ ދެ ގޯލުން އެއް ގޯލަކީ އަމިއްލަ ބައިގެ ގޯލަށްވާގޮތަށް އޮންނަ ދަނޑެއްނޫނެވެ.\nދުނިޔޭގެ ދަނޑުގެ އެއް ގޯލަކީ، ދުނިޔޭގެ ގޯލެވެ. ދުނިޔޭގެ ގޯލަށް ބޯޅަ ވެއްދުމުން ދަނޑުގެ ސިޑިބަރިންނާއި ގޮނޑިބަރިން ތަރުޙީބުގެ އަތްތިލަބަނޑި ޖަހާނެ އެވެ. ހިނގަމުންދާ މެޗު ސީދާ ވަގުތުން ބަލައިގެން ގެނެސްދޭ ކޮމެންޓޭޓަރުން ހައްޓަކު ހެޔެއް ނުހުންނާނެ އެވެ. ގިނަ ލަނޑުޖެހި ކުޅުންތެރިޔާއަށް ރަންބޫޓާއި ރިހި ފައިވާނާ އިނާމާ ދޭނޭ ބަޔަކު ވެސް އުޅޭނެ އެވެ. އެކަމަކު އެ ދަނޑުގެ ކުޅުންނިމި އެނބުރިދާއިރު، އެއިން އެއްވެސް އެއްޗެއް ނުގެންދެވޭނެ އެވެ. ދާންޖެހޭ ފަހު މަންޒިލްގެ ކައުންޓަރުން އެންމެ ކުޑަމިނުން މީހާގެ އައިޑީ ކާޑު ވެސް، ގެންދިޔަކަ ނުދޭނެ އެވެ.\nދުނިޔޭގެ ދަނޑުގެ އަނެއް ގޯލަކީ، އާޚިރަތުގެ ގޯލެވެ. މީހަކު އެ ގޯލަށް ބޯޅަ ވެއްދިކަން ނޫންކަން ވެސް، ސިޑިބަރިއާއި ގޮނޑިބަރީގައި ތިބޭ ބަޔަކަށް ގިނަ ފަހަރަށް ނޭނގޭނެ އެވެ. ވަގުތުން މެޗު ގެނެސްދޭ ޓީވީ ރޭޑިޔޯ ކޮމެންޓޭޓަރުންނަށް ޢަމުދުން ރޭކާ ވެސް ނުލާނެއެވެ. އެކަމަކު މި ގޯލަށް "ބޯޅަ" ވައްދާލެވޭތޯ ގަދައަޅައި މޮޅަށްކުޅެ އެކަންވެއްޖެ ނަމަ، އެ އޮތީ ފިސާރި ރަނގަޅަށް ކުޅެވިފަ އެވެ. އެ މީހަކަށް ލިބޭނޭ އިނާމުގެވާހަކަ ދައްކައި ދުވަހަކު ކޮޅަކުންނުލާނެ އެވެ. އިންސާނެއްގެ ޚިޔާލަށް ވެސް ނުގެނެވޭފަދަ ފުރިހަމަ ރަސްމިއްޔާތެއްގައި އެ މީހަކަށް އެންމެ އަގުބޮޑު "ޖަވާހިރު" ގެ ބޫޓް ލިބޭނެ އެވެ. އަދި އިންސާނެއްގެ ޚިޔާލަށް ވެސް ނުގެނެވޭފަދަ އެންމެހައި ކަމެއް ފުރިހަމަ ދުވަހު، ވަކިވުމެއް ނެތް ދޫކޮށްލުމެއް ނެތް ލާމަސީލް "ކްލަބަށް" އެންމެ ބޮޑު އަގުގައި ދާއިމީ ޓްރާންސްފަރ ވެސް ވީ އެވެ.\nދުނިޔޭގެ ދަނޑުގައި ކުޅޭއިރު މެޗް ކުޅުވާ ރެފްރީއާ ރޮނގު ބަލަހައްޓާ މީހުންނަށް ސިއްރުން ކުޅުމުގައި މަނާ ކަންކަމެއް ކުރެވިދާނެ އެވެ. އެހެން ކުޅުންތެރިންގެ ގައިގައި ބޫޓުންޖަހައި ލޮލަށް އިނގިލި ހެރިދާނެ އެވެ. އަދި ރެފްރީއަށް ސިއްރުން ދަނޑުން ފައިބައި ސިޑިބަރި ދަށުގެ ފިހާރަތަކުން ސޭޓަށް ސިއްރުން އެއްޗެހިތަކެއް ނަގައި އަންބޮނޑީގައި ވެސް ފޮރުވިދާނެ އެވެ. އެކަމަކު ކުޅުންތެރިއަކު ކުރާ އެއްވެސް ކަމެއް މުޅިދަނޑު ފެންނަ "ފަނޑިޔާރަށް" ސިއްރު ކުރެވޭކަށް ނޯންނާނެ އެވެ. އެކަމެއް ނުކުރެވޭނެ އެވެ.\nމިހެނީ، އެ ދަނޑު (ދުނިޔެ) ތައްޔާރުކޮށްފައި ވަނީ، ރޭގަނޑު ކަނު އަނދިރީގައި ބޮކި ނުދިއްލައި އެ ތާނގައި ބަޔަކު ކުޅުނު ނަމަވެސް މުޅި ދަނޑުމައްޗާއި ދަނޑުގެ އަރިއަރިމަތި ފިޔަވައި ދަނޑާއި ދިމާލުން މައްޗާއި ދަނޑުގެ އަޑީގައި ވިޔަސް މީހަކަށް ވިޔަސް ފަނިފަކުސައެއް ވިޔަސް އޮޔާއި ވަޔަށް ވިޔަސް ކުރާ އެއްވެސް ކަމެއް "ފަނޑިޔާރަށް" ކުޑަކޮށް ވެސް ސިއްރު ނުކުރެވޭ ގޮތަށެވެ. އެހާ މޮޅަށެވެ. އެހާ ފުރިހަމަކޮށެވެ. ދަނޑުގައިކުޅޭ އެއްވެސް ކުޅުންތެރިއަކަށް މި ޙަގީގަތާއި ދެކޮޅުހެދޭނޭ އެއްވެސް ގޮތެއް ނޯންނާނެ އެވެ.\nދުނިޔެވީ ޙަޔާތުގެ ދަނޑުގައި ކުޅެމުންދާއިރު ދުނިޔޭގެ އެދުމާ ހުރެ ހޭބޯނާރައި ދުނިޔެވީ މަންފާގެ ބޮނޑިބޮނޑި ބަނދެ، ކޮނޑަށްލައި ހިފޭ ނުހިފޭވަރުން އުޅެނިކޮށް އެ ދަނޑުގައި ކުޅުމުގެވަގުތު ހަމަވެ، "ރެފްރީ" ކަށިގަނޑު ފުމެލުމާއެކު ދަނޑުން ފައިބަންވީ އެވެ. އެ ދަނޑުގައި ކުޅުނުއިރު ދުނިޔޭގެ ގޯލަށް ޖެހި ގޯލުގެ ސަބަބުން ލިބުނު ރަންބޫޓާއި މެޑެލާއި ތައްޓާއި އިނާމާއި ސަނަދާއި ލިބިފައިހުރި ފައިސާތަކާއި ރެފްރީއަށް ސިއްރުން ދަނޑުންފައިބައި ސިޑިބަރި ދަށުގެ ފިހާރަތަކުން ސޭޓަށް ސިއްރުން ނެގި އެއްވެސް އެއްޗެއް ނުގެންދެވި ބޭނުމެއް ނުފުދި ބޭކާރުވީ އެވެ. ދަނޑުން ފޭބުމުން މަންފާކުރަނިވި އެއްޗަކަށް އޮންނަނީ ހަމަ އެކަނި އާޚިރަތުގެ ގޯލަށްވެއްދި ބޯޅަ އެވެ. ޖެހި ލަނޑެވެ. މި ޙަގީގަތާއި ދެކޮޅުހެދޭނޭ އެއްވެސް ގޮތެއް ނޯންނާނެ އެވެ.


ވޮލީބޯލް އެސޯސިއޭޝަން ކަޕް، އަންހެން ޑިވިޜަނުގެ ކުރީގައި މިސްކިތްމަގު ޓީމު :: މިކަލް ނޫސް\nވޮލީބޯލް އެސޯސިއޭޝަން ކަޕް، އަންހެން ޑިވިޜަނުގެ ކުރީގައި މިސްކިތްމަގު ޓީމު\n15 ޖުލައި 2017 14:17\nމިހާރު ފުވައްމުލަކުގައި ކުރިޔަށްދާ ވޯލީބޯލް އެސޯސިއޭޝަން ކަޕް އަންހެން ޑިވިޜަނުގެ ކުޅުން - ފވމ ޒުވާނުންގެ މަރުކަޒު ވޮލީ ކޯޓުގައި. ފޮޓޯ: ވީއޭމް\nމިހާރު ފުވައްމުލައް ސިޓީގައި ކުރިޔަށްދާ 26 ވަނަ ވޮލީ ބޯލް އެސޯސިއޭޝަން ކަޕްގެ އަންހެން ޑިވިޜަންގެ ކުޅުން ފާއިތުވި ދެ ދުވަހުވެސް ކުރިޔަށް ކުރިޔަށް ގެންގޮސްފައި ވެއެވެ.\nއިއްޔެ ހަވީރު ކުޅެވުނުން މުބާރާތުގެ5ވަނަ މެޗުގަިއ ބައްދަލުކުރީ މިސްިކތްމަގު އެންމެންގެ ގުޅުން ޓީމާއި ޕޮލިސް ކްލަބްގެ ޓީމެވެ. ފޯރިގަދަ ކުޅުމަކަށްފަހު މެޗު ނިމުނި3ސެޓް އެއް ސެޓުން މިސްކިތްމަގު ޓީމު މޮޅުވެގެންނެވެ. މިމެޗު އެނަލައިޒު ކުރި ފަރާތްތަކުން ހާމަކުރި ގޮތުގައި މިއީ މިމުބާރާތުގެ ފައިނަލުގައި ކުޅުން އެންމެ ގާތް ދެޓީމެވެ. މިސްކިތް މަގު ޓީމު ވަނީ އެޓީމުގެ މީގެ ކުރިން ކުޅުން ދެމެޗު ވެސް ކާމިޔާބުކޮށްފައެވެ.\nހަ ޓީމްގެ މެދުގައި ޕޫލް އުސޫލުން ކުޅޭ މިމުބާރާތުގައި ކޮންމެ ދުވަހަކު ވެސް3މެޗް މެޗް ކުޅެއެވެ. އެއީ ހަވީރު އެއްމެޗާއި ރޭގނަޑު ދެމެޗެވެ. އިއްޔެ ރޭގެ ފުރަތަމަ މެޗުގައި 20:00 ގައި ބައްދަލުކުރީ ފޭދޫ ޔޫތު ކޮމިއުނިޓީގެ ޓީމާއި ގއ. ވިލިނގިލީ ޒުވާނުންގެ ޖަމްއިއްޔާގެ ޓީމެވެ. މިމެޗު3ސެޓް2ސެޓުން ކާމިޔާބުކުރީ ފޭދޫ ޔޫތު ކޮމިއުނިޓީގެ ޓީމެވެ. މެޗުގެ ފުރަތަމަ ދެ ސެޓް ފޭދޫ ޓީމުން ގެންގޮސްފައި ވަނީ 25-20، 25-15ން ނެވެ. ނަމަވެސް ވިލިގިލީ ޓީމުގެ ކުޅުން ރަނގަޅުކޮށް3ވަނަ ސެޓާއި4ވަނަ ސެޓު ކާމިޔާބު ކުރީ 22-25، އަދި 20-25 އިން ނެވެ. ފަހު ސެޓް ފޭދޫ ޓީމުން ކާމިޔާބުކުރީ 15-11 އިންނެވެ. މެޗުގެ މޮޅު ކުޅުންތެރިއަކީ ފޭދޫ ޔޫތު ކޮމިއުނިޓީގެ ޖާޒީ ނަމްބަރު6ސޮފާ ނާޒު އެވެ.\nރޭގެ ފަހު މެޗުގައި ބައްދަލުކުރީ ފްރެންޑްސް ކްލަބު ފުނާޑް އާއި ދަ ފޭދޫ ސްޕޯރޓްސް ގެ ޓީމެވެ. މިމެޗު3ސެޓް0ސެޓުން ކާމިޔާބުކުރީ ފުނާޑު ޓީމެވެ. މެޗުގެ ސެޓްތައް ފުނާޑުން ޓީމުން ގެންގޮސްފައި ވަނީ 25-17، 27-25، އަދި 25-19 އިންނެވެ. މިމެޗުގެ މޮޅު ކުޅުންތެރިއަރީ ފުނާޑު ޓީމުގެ ޖާޒީ ނަމްބަރު 11 ޢާއިޝަތު ޝައްފާ އެވެ.\nމިމުބާރާތުގެ3މެޗް އިހަށް ދުވަހު ވެސް ކުޅެވިފައި ވެއެވެ. އެގޮތުން ކުޅެވުނު މުބާރާތުގެ2ވަނަ މެޗު 3-1 ސެޓުން ޕޮލިސް ކްލަބު ކާމިޔާބު ހޯދީ ފޭދޫ ސްޕޯރޓްސް ގެމައްޗަށެވެ. މިމެޗު ޕޮލިސް ޓީމުން ކާމިޔާބުކުރީ 25-12، 22-25، 25-17، އަދި 25 13 އިންނެވެ. މިމެޗުގެ މޮޅު ކުޅުންތެރިއަކަށް ހޮވުނީ ޕޮލިސް ކްލަބުގެ ހައްވާ ރަޝްދާ (ޖ.6) އެވެ.\nމުބާރާތުގެ3ވަނަ މެޗު ފްރެންޑްސް ކްލަބް ފުނާޑުން 3-0 ން ކާމިޔާބުކުރީ ވިލިނގިލީ ޒުވާނުންގެ ޖަމްއިއްޔާގެ އަންހެން ޓީމު ބަލިކޮށްގެންނެވެ. މިމެޗުގެ ސެޓްތައް ފުނާޑު ޓީމުން ގެންދިޔައީ 25-12، 25-11 އަދި 25-13 ން ނެވެ. މިމެޗުގެ މޮޅު ކުޅުންތެރިއަކަށް ހޮވިފައި ވަނީ ފުނާޑު ޓީމުގެ ޖާޒީ ނަމްބަރު 11 ޢާއިޝަތު ޝައްފާ އެވެ. ޝައްފަ ވަނީ ކުރިން ކުޅުނު މެޗުގެ ވެސް މޮޅު ކުޅުންތެރިޔާގެ މަގާމު ހޯދާފައެވެ.\nތޭރަ ޖުލައިގެ ރޭގަނޑު ކުޅެވުނު ފަހު މެޗުގައި މިސްކިތްމަގު އެންމެންގެ ގުޅުމުގެ ޓީމުން ފޭދޫ ޔޫތު ކޮމިއުނިޓީގެ މައްޗަށް ކުރި ހޯދީ ސީޯދާ 3-0 ސެޓުންނެވެ. މެޗުގެ ސެޓްތައް ގެންގޮސްފައި ވަނީ 25-15، 25-05 އަދި 25-16 އިންނެވެ. މިމެޗުގެ މޮޅު ކުޅުންތެރިއަކީ މިސްކިތްމަގު ޓީމުގެ ފާތިމަތު މަޒިއްޔާ (ޖ.3) އެވެ.\nހަ ޓީމުން ވާދަކުރާ މިމުބާރާތުގެ3މެޗު މިއަދު ވެސް ކުޅެވޭނެއެވެ.\nމިއަދު ހަވީރު 16:00 ކުޅެވޭ މެޗުގައި ބައްދަލުކުރާނީ އައްޑޫސިޓީ ފޭދޫ ދެޓީމު ކަމަށްވާ ފޭދޫ ޔޫތު ކޮމިއުނިޓީގެ ޓީމާއި ފޭދޫ ސްޕޯރޓްސް އެވެ.\nމިރޭގެ ފުރަތަމަ މެޗު 20:00 ގައި މިސްކިތްމަގު އެންމެންގެ ގުޅުން ޓީމާއި ބައްދަލުކުރާނީ ވިލިނގިލީ ޒުވާނުންގެ ޖަމްއިއްޔާގެ ޓީމެވެ.\nމިރޭ ފަހު މެޗުގައި 21:30 ބައްދަލުކުރާނީ ފުރެންޑްސް ކްލަބް ފުނާޑާއި ޕޮލިސް ކްލަބެވެ.\nމިމުބާރާތް ޕޫލް މެޗުތައް މާދަމާ އަދި އަނެއް ދުވަހު ވެސް ކުޅެވޭނެއެވެ. މުބާރާތުގެ ފައިނަލް މެޗް ކުޅުމަށް ހަމަޖެހިފައިވަނީ މިމަހު 22 ވާ ހޮނިހިރު ދުވަހުގެ ރޭގައެވެ.


Gunumugai fake karudhaas koalheh himanaafa eh nuvaane: Fuwadh\nގުނުމުގައި ފޭކް ކަރުދާސްކޮޅެއް ހިމަނާފައެއްނުވާނެ: ފުއާދު\nއޮފިޝަލުންނާ ސެކިއުރިޓީ ފީޗާރސްތައް ހިއްސާކުރީ ވޯޓް ގުނަން ފެށުނު ވަގުތު\nކ. މާލެ 10 ސެޕްޓެންބަރ 2018 | ހޯމަ 15:07 2,818\nއިލެކްޝަންސް ކޮމިޝަނުގެ ރައީސް - އަޒުމޫން އަހުމަދު\nއެންމެ ފަހުން ބޭއްވި ރިޔާސީ އިންތިޚާބުގައި އެއްވެސް ފޭކް ވޯޓް ކަރުދާސްކޮޅެއް ގުނުމުގައި ހިމަނާފައި ނުވާނެ ކަމަށް އިލެކްޝަންސް ކޮމިޝަނުގެ ކުރީގެ ރައީސް ފުއާދު ތައުފީގު ވިދާޅުވެއްޖެއެވެ.\nއިލެކްޝަން ކޮމިޝަނުން 8 ސެޕްޓެމްބަރުގައި ބޭއްވި ނޫސްވެރިންގެ ބައްދަލުވުމުގައި، ކޮމިޝަންގެ ރައީސް އަހްމަދު ޝަރީފް ވިދާޅުވެފައި ވަނީ 2013 ގެ ރިޔާސީ އިންތިޚާބުގައި ފޭކް ވޯޓް ކަރުދާސްކޮޅު ތަކެއް ފެނި އެ ގުނުމުގައި ހިމަނާފައިވާ ކަމަށެވެ. އެކަމަށް އިޝާރާތްކުރައްވައި ރާއްޖެއެމްވީން ކުރި ސުވާލަކަށް ޖަވާބު ދެއްވަމުން ފުއާދު ވިދާޅުވީ 2013 ގެ ރިޔާސީ އިންތިޚާބުގައި ފެނިފައި ވަނީ ފޭކް އެންމެ ވޯޓް ކަރުދާސް ކޮޅެއް ކަމަށާއި، އެ ގުނުމުގައި ހިމަނާފައި ނުވާނެ ކަމަށެވެ.\nފުއާދު ވިދާޅުވީ 2013 ގެ ރިޔާސީ އިންތިޚާބުގައި ވޯޓް ކަރުދާސްކޮޅުގައި ވަރުގަދަ ސެކިއުރިޓީ ފީޗާރސްތަކެއް ހިމަނާފައި ވާތީ، ވަގު ހަދަން މަސައްކަތްކުރި މީހުންނަށް އެ ފުރުސަތު ލިބިގެން ގޮސްފައި ނުވާ ކަމަށެވެ. ފުއާދު ވިދާޅުވީ ފޭކް ވޯޓް ކަރުދާސްތަކެއް ލީކްވެދާނެތީ އެ ފަހަރު ވޯޓް ކަރުދާސްތަކުގައި ހިމަނާފައިވާ ސެކިއުރިޓީ ފީޗާރސްތައް ފޮށި ކައިރީގައި ހަރަކާތްތެރިވި އޮފިޝަލުންނާ ހިއްސާކުރެއްވީ ވޯޓް ގުނަން ފެށުނު ވަގުތު ކަމަށެވެ. އަދި ފޭކް ވޯޓް ކަރުދާސްކޮޅުތައް ގުނުމުގައި ނުހިމެނުމަށް ފޮށިތަކުގެ ކައިރީގައި ތިބޭ އޮފިޝަލުންނަކީ އެއްވެސް ސިޔާސީ ކުލައެއް ޖެހިފައިނުވާ މިނިވަން ބަޔަކަށްވާން ޖެހޭނެ ކަމަށެވެ.\nފުއާދު ވިދާޅުވީ ވޯޓް ކަރުދާސްކޮޅުގެ ސައްހަކަން ކަށަވަރު ކުރުމަށް ކޮންމެހެން ވަކި ޓޫލެއް ބޭނުންކުރަން ނުޖެހޭނެ ކަމަށާއި، ވޯޓް ކަރުދާސްކޮޅުގެ ސައްހަކަށް ކަށަވަރު ކުރުމަށް ޕްރިންޓްކޮށްފައި ހުންނަ ކަރުދާސްކޮޅުގެ ކުލައިން ވެސް އެކަން އެގިގެންދާނެ ކަމަށެވެ. 2013 ވަނަ އަހަރުގެ ރިޔާސީ އިންތިޚާބުގައި އިލެކްޝަންސް ކޮމިޝަނުން އަމަލުކޮށްފައި ވަނީ ޤާނޫނު އަސާސީގައި ބަޔާންކޮށްފައިވާ ގޮތަށް ކަމަށާއި، އެގޮތުން ފޭކް ވޯޓް ކަރުދާސް ދައުރުވިޔަ ނުދިނުމަށް ކޮމިޝަނުން ޗާޕަށް ފޮނުވީ ވެސް ކޮންމެ 100 ކަރުދާސްކޮޅަކަށް އިތުރަށް އެންމެ ކަރުދާސްކޮޅެއް ކަމަށެވެ. ފުއާދު ވިދާޅުވީ 2013 ގެ ރިޔާސީ އިންތިޚާބު އޮތް ހާލަތާއި، މިހާރު އޮތް ހާލަތު ވަރަށް ތަފާތު ކަމަށެވެ.\nއިލެކްޝަންސް ކޮމިޝަނުން 8 ވަނަ ދުވަހު ބޭއްވި ނޫސްވެރިންގެ ބައްދަލުވުމުގައި ކޮމިޝަނުގެ ރައީސް ވިދާޅުވެފައި ވަނީ، މި މަހު 23 ވަނަ ދުވަހު އޮންނަ ރިޔާސީ އިންތިޚާބުގައި ވޯޓު ގުނާނީ ކޮންމެ ވޯޓު ކަރުދާސްކޮޅެއް އެއީ ސައްހަ ކަރުދާސްކޮޅެއްތޯ ބެލުމަށް ފަހުގައި ކަމަށެވެ. އަދި ކުރިއަށް އޮތް ރިޔާސީ އިންތިޚާބުގައި އެ ގޮތަށް އަމަލުކުރަން ޖެހުނީ 2013 ވަނަ އަހަރުގެ ރިޔާސީ އިންތިޚާބުގައި ފޭކް ވޯޓް ކަރުދާސްކޮޅުތަކެއް ވޯޓް ފޮށިން ފެނި އަދި ގުނުމުގައި ހިމެފައިވާތީ ކަމަށެވެ. ވޯޓް ގުނުމުގައި ވޯޓް ކަރުދާސްކޮޅު ސައްހަކަން ބެލުމަށް ހަމަޖެހިފައި ވާތީ ގުޅިފައިވާ ޕާރޓީތަކުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހުގެ ތަރުޖަމާން މާރިޔާ އަހްމަދު ދީދީ ވަނީ ކަންބޮޑުވުން ފާޅުކޮށްފައެވެ. މާރިޔާ ވިދާޅުވީ ވޯޓް ލާންދާ މީހާއަށް ވޯޓްލުމުގެ ކުރިން އޭނާ އަތުގައި އޮތް ކަރުދާސްކޮޅު އެއީ ސައްހަ ކަރުދާސްކޮޅެއްކަން އެގެންޖެހޭނެ ކަމަށެވެ.


BREAKING NEWS: Salman Khan5Aharah Jalah Laan Hukum Kohfi - Vaguthu\nސަލްމާން ހާން ފަސް އަހަރަށް ޖަލަށްލާން ހުކުމް ކޮށްފި\nބޮލީވުޑްގެ މަޝްހޫރު ތަރި ސަލްމާން ހާން ފަސް އަހަރަށް ޖަލަށްލާން ހުކުމް ކޮށްފިއެވެ.\nސަލްމާން އަށް ހުކުމް ކުރުމުން "ބިޝްނޯއީ" ޖަމާއަތުގެ މީހުން ދަނީ ކޯޓު ބޭރުގައި އުފާފާޅު ކުރަމުންނެވެ. "ބިޝްނޯއީ" އަކީ ދީނީ ގޮތުން ވަކި ގޮތެއް ގަބޫކުރާ ޖަމާއަތެކެވެ. ނަމަވެސް މި ހުކުމާ ގުޅިގެން ބޮލީވުޑްގެ ތަރިން އަންނަނީ މީސް މީޑިޔާ (ސޯޝަލް މީޑިޔާ) ގައި ނުރުހުން ފާޅުކުރަމުންނެވެ.\nއެގޮތުން ބައެއް ތަރިން ބުނަމުންދަނީ އިންޑިއާ އަކީ މާބޮޑެތި މައްސަލަތައް ހުރި ގައުމެއް ކަމަށާއި ރޭޕް ކުރާ މީހުންނާއި މީހުން މަރާ މީހުންނަށް އަދިވެސް ހުކުމް ނުކޮށް އެބަތިބި ކަމަށެވެ. އަދި ސަލްމާންގެ ކުށެއް ނެތްކަމުގެ 100 ޕަސެންޓް ޔަގީންކަން އެބައޮތް ކަމަށާއި ޗެރިޓީ އަށް ބޮޑު ހޭދައެއް ކުރާ މީހަކު އިންސާފެއް ނެތް ގޮތަށް ޖަލަށްލުމަކީ ބަލައިގަނެވޭނެ ކަމެއް ނޫން ކަމަށްވެސް ބައެއް ތަރިން އަންނަނީ ބުނަމުންނެވެ.\nމިމައްސަލައިގައި އިތުރު ތަރިންތަކެއްގެ މައްޗަށް ވެސް ދައުވާ އުފުލިއެވެ. ނަމަވެސް ސަލްމާން ފިޔަވައި އެހެން މީހެއްގެ މައްޗަށް ދައުވާ ސާބިތުނުވާ ކަމަށް މިއަދު ކޯޓުން ވަނީ ނިންމާފައެވެ.\nއޭޕްރީލް 5, 2018 14:45\nއަހަރެންމީ ސަލްމާންނަމަ ތިވަގުތު ކޮޅު ހޭދަކޮށްލާފައި، އެތަޖުރިބާގެ މައްޗަށް ފިލްމެއްހެދުމާއެކު، ޗެރިޓީއަށް ކުރާ ހޭދަތައް، ވަކިން ޚާއްޞަކޮށް އިންޑިޔާގެ ހިންދޫންނަށް އެއްޗެސް އެއްޗެއްލިބޭގޮތަށް ދަރުމަޔަށްކުރާ ހުރިހާ ކަމެއް ހުއްޓާލާނީ. އިންޑިޔާ ނައު ދިސަރވްސް ދަޓް!!!!!\nއޭޕްރީލް 5, 2018 15:04\nބަލާއެއްނު އިންސާނިއްޔަތަށް އެހީވެފަވާނަމަ ދޫކުރަން ފެނޭ.ޖަނަވާރުވެސް އިނަސާނުންނަށްވުރެ މުހިންމުވީމަ ގެރިމުދިއަކަށްވީނު\nއޭޕްރީލް 5, 2018 15:17\nޗިލީ ބީފް ކައިގެން އިންސާނުން މަރާއިރު ވެސް މާބޮޑުކަމަކަށް ނުވޭ.. ކައްޕަޅި ޖަނަވާރެއް މަރައިގެން5އަހަރު ޖަލު.. ކޮންކަހަލަ ހުކުމެއް.. ރީންދުލޭމެން ކީކޭބާ ބުނަނީ މިކަމާ.. އިންޑިޔާ އޯކޭބާ؟ ކޯޓް އޯކޭބާ؟\nއޭޕްރީލް 5, 2018 15:26\nސަލްމާނު ނެތް ދުނިޔެއެއްގާ މަ އުޅޭކަށް ބޭނުމެއްނޫން.\nއޭޕްރީލް 5, 2018 15:50\nސަލްމާން ދެން ކުޅޭ ފީލުމައް ކީޔަންވީ ގައީދީ އޭ.. ނުވަތަ މޭރާ ގައީދީ.. މީހެންނެވެ.


Al-Qaeda leader Zawahiri maruvejje\nޒަވާހިރި (ކ) އުސާމާ ބިއްލާދިން--\nއަލްގައިދާގެ ލީޑަރު ޒަވާހިރީ މަރުވެއްޖެ\n21 ނޮވެންބަރ 2020 - 23:20:11\nއަލްގައިދާ ލީޑަރު އައިމަން އަލް ޒަވާހިރީ މަރުވެއްޖެ ކަމަށް މީޑިއާތަކުން ރިޕޯޓްކޮށްފި އެވެ.\nރިޕޯޓުތައް ބުނާގޮތުން ޒަވާހިރީ މަރުވެފައިވާކަމަށް ޕާކިސްތާނާއި އަފްގާނިސްތާން ގުޅޭ ސަރަހައްދުގެ ބޯޑަރު ބަލަހައްޓާ ޕާކިސްތާންގެ ސެކިއުރިޓީ އޮފިޝަލުން ވަނީ ބުނެފައެވެ. ޕާކިސްތާނުގެ އޮފިޝަލުން "އަަރަބް ނިއުސް" އަށް މައުލޫމާތު ދެމުން ބުނެފައިވަނީ އޭނާ މީގެ މަހެއްހާ ދުވަސް ކުރިން މަރުވެފައިވާ ކަމަށް ބެލެވޭ ކަމަށެވެ.\nއެމެރިކާގެ ޖާސޫސީ އިދާރާގެ އޮފިޝަލަކު "އެސޯސިއޭޓެޑް ޕްރެސް" އަށް މައުލޫމާތު ދެމުން ބުނެފައިވަނީ ޒަވާހިރީ މަރުވެފައިވާ ކަމުގެ ހަބަރު ލިބިފައިވީ ނަމަވެސް އަދި އެމައުލޫމާތު ކަށަވަރުކުރެވިފައި ނުވާ ކަމަށެވެ.\nއަދި ޕާކިސްތާންގެ ސިވިލިއަން އިންޓެލިޖެންސް އޮފިސަރަކު މީޑިއާއަށް މައުލޫމާތު ދެމުން ބުނީ ޒަވާހިރީ މަރުވެފައިވާ ކަން އަދި ކަށަވަރު ނުވި ނަމަވެސް އޭނާގެ ހާލު ގޯސްކޮށް އުޅޭތާ ގިނަ ދުވަސްތަކެއް ވެއްޖެ ކަމަށެވެ. އަދި އޭނާގެ ކިޑްނީ ފެއިލްވުމުން ޑައިލަސިސް ނުހެދި އުޅޭތާ ވެސް ގިނަ ދުވަސްވެފައި ވާކަމަށް އޮފިޝަލު ބުނެފައިވެއެވެ.\nމީޑިއާ ރިޕޯޓްތައް ބުނާގޮތުގައި ޒަވާހިރީ މަރުވެފައިވަނީ އެސްމާ އަށް ރަނގަޅު ފަރުވާއެއް ނުހޯދައި ގިނަދުުވަހު އުޅުމުގެ ސަބަބުންނެވެ.\nޒަވާހިރީ މަރުވުމުން އަލްގައިދާގެ ލީޑަރަށް ވާނެ ކަމަށް ބެލެވެނީ އެ ޖަމައަތުގެ ޝައުރާ ކައުންސިލް މެމްބަރެެއް ކަމުގައިވާ ސައިފް އަލް އާދިލް އެވެ. އޭނާ އަކީ އެމެރިކާގެ ފެޑަރަލް ބިއުރޯ އޮފް އިންވެސްޓިގޭޝަން (އެފްބީއައި) ގެ މޯސްޓް ވޯންޓެޑް ލިސްޓްގައި 2001 ވަނަ އަހަރުން ފެށިގެން ނަން އޮތް މީހެކެވެ.\nއަދި އޭނާ ހުރިތަން ހާމަ ކުރާ ބަޔަކަށް 10 މިލިއަން ޑޮލަރު ދޭން އެމެރިކާގެ ސްޓޭޓް ޑިޕާޓްމެންޓް އިން ވަނީ ނިންމާފައެވެ.


ވިޔަފާރި - ރިސޯޓް ތަރައްގީކުރުން\nއެއްލައިދޫ މަނިކުއާ ގުޅިގެން އެެމެރިކާ ކުންފުންޏަކުން ދެ ރިސޯޓެއް ހުޅުވަނީ\nގަސްވެއްޔާއި މާގަ ތަރައްގީކުރަނީ އެންމެ މަތީ ފެންވަރަށް\nގަސްވެލި 2020 ގައި ހުޅުވާނެ، މާގަ 2019 ގައި ހުޅުވާނެ\nއެއްބަސްވުމުގައި ސޮއިކުރީ މިދިޔަ އަހަރު\nކ. މާލެ 1 ފެބުރުއަރީ 2017 | ބުދަ 16:16 2,136\nއެއްލައިދޫ ރިސޯޓް: އެ ރިސޯޓުން މާގަ ބޭނުންކުރަމުންދިޔައީ މޫދު ކުޅިވަރުތަކަށް - ރާއްޖެ އެމްވީ\nމަޝްހޫރު ވިޔަފާރިވެރިޔާ މުހައްމަދު މަނިކު (އެއްލައިދޫ މަނިކު) ގެ އަލްފާ ކިނަމް ހޯލްޑިންގްސް ކުންފުންޏާ ގުޅިގެން އެމެރިކާގެ ޑްރީމް ހޮޓަލް ގްރޫޕުން ރާއްޖޭގައި ދެ ރިސޯޓެއް ތަރައްގީކުރަން ނިންމާފައިވާކަން ހާމަކޮށްފި އެވެ.\nއެއްލައިދޫ މަނިކުއާ ގުޅިގެން ޑްރީމް ހޮޓަލް ގްރޫޕުން ރާއްޖޭގައި ތަރައްގީ ކުރަން ނިންމާފައިވާ ދެ ރިސޯޓަކީ، ޗަޓްވާލް މާގަ މޯލްޑިވްސް ރިސޯޓާއި ޑްރީމް ގަސްވެލި މޯލްޑިވްސް ރިސޯޓެވެ.\nޑްރީމް ހޮޓަލް ގްރޫޕުން ނެރުނު ބަޔާނެއްގައި އެ ކުންފުނީގެ ސީއީއޯ ޖޭ ސްޓެއިން ވިދާޅުވެފައިވަނީ މާގަ އާއި ގަސްވެލި ތަރައްގީ ކުރުމަށް އަލްފާ ކިނަމްއާއެކު އެއްބަސްވުމުގައި ސޮއިކުރީ މިދިޔަ އަހަރު ކަމަށެވެ.\nޑްރީމް ގްރޫޕުގެ ޗަޓްވާލް ބްރޭންޑުގެ ދަށުން މާގަ ރިސޯޓް ތަރައްގީކޮށް 2019 ވަނަ އަހަރު ހުޅުވުމަށް ވަނީ ނިންމާފަ އެވެ. މިހާރު ވެސް ރިސޯޓެއްގެ ގޮތުގައި ތަރައްގީ ކުރަމުންދާ އެ ރަށުގައި އެންމެ މަތީ ފަންތީގެ 80 ކޮޓަރިއާއި ހަ ޕްރައިވެޓް ބީޗް ވިލާގެ އިތުރުން ދެ ޕްރެޒިޑެންޝަލް ވިލާ ހެދުމަށް ވަނީ ނިންމާފަ އެވެ.\nމާގައަކީ މުޅި ދުނިޔެއަށް މަޝްހޫރު ޑައިވިން ސްޕޮޓެއް ކަމަށްވާ މާގަ ތިލަ ނުވަތަ އޮރިމަސް ތިލަ ހިމެނޭ ރަށެވެ. މާގަ އޮންނަނީ މަނިކުގެ އެއްލައިދޫ ރިސޯޓާ 10 ވަރަކަށް މިނެޓް ދުރުގަ އެވެ.\nގަސްވެލީގައި ތަރައްގީ ކުރާ ރިސޯޓް 2020 ވަނަ އަހަރު ހުޅުވުމަށް ވަނީ ނިންމާފަ އެވެ. އެ ރަށް ތަރައްގީކޮށް ނިމޭ އިރު، 500 ވިލާއާއި އަށް ރެސްޓޯރެންޓާއި، ދުނިޔޭގެ މަޝްހޫރު ޑިއުޓީ ފްރީ ފިހާރަތަކުގެ އިތުރުން 20،000 އަކަފޫޓުގެ ބޮޑު ސްޕާއެއް ހުންނާނެ އެވެ.\nޑްރީމް ކުންފުނިން ބުނާ ގޮތުގައި އެ ކުންފުނީގެ ޑްރީމް ބްރޭންޑުގެ ދަށުުން، ޑްރީން ގަސްވެލި މޯލްޑިވްސްގެ ނަމުގައި ތަރައްގީކުރާ އެ ރިސޯޓް ވެގެންދާނީ އިންޑިއާ ކަނޑުގެ އެންމެ ބޮޑު އިންޓަގްރޭޓެޑް ރިސޯޓަށެވެ.\nރިސޯޓެއް ތަރައްގީކުރުމަށް މަނިކަށް ގަސްވެލި ދިނީ 2006 ވަނަ އަހަރު އެވެ. ގަސްވެއްޔާއެކު، އެ ރަށާ އެއްފަޅެއްގައި އޮންނަ ބޮޑުވެލި ފަޅާއި ކަޑައުސްފުށި ފަޅު ވެސް ވަނީ މަނިކަށް ދީފަ އެވެ.\nގަސްވެލި ތަރައްގީކުރުމަށް މަނިކު ވަނީ 40 މިލިއަން ޑޮލަރުގެ ލޯނެއް ނެގުމަށް ނިންމާފަ އެވެ. އެ ލޯނަށް ދިވެހި ސަރުކާރުން ބޭންކް ގެރެންޓީއެއް ދިނުމަށް ފިނޭންސް މިނިސްޓްރީ އިން ވާންޖެހޭ ތައްޔާރީތައް ވެސް ވަނީ ވެފަ އެވެ.\nރައީސް ޔާމީނުގެ ޅިޔަން ބޭފުޅެއް ކަމަށްވާ މަނިކުއާ ގުޅިގެން އެމެރިކާ ކުންފުންޏަކުން ދެ ރިސޯޓެއް ތަރައްގީ ކުރުމަށް ނިންމާފައިވާއިރު، ނަސަންދުރަ ޕެލަސް ހޮޓަލް ތަރައްގީ ކުރަނީ ވެސް މަނިކުގެ ހިއްސާ އޮންނަ ކުންފުންޏަކުންނެވެ.


vnews - Inthihaabu baathil kurumaa medhu goiy ninmaa aduehumah vanumah queue hadhaifi\nއިންތިހާބު ބާތިލްކުރުމާ މެދު ގޮތް ނިންމާ އަޑުއެހުމަށް ވަނުމަށް ކިއު ހަދައިފި\nރިޔާސީ އިންތިހާބު ބާތިލްކުރުމަށް ހުށަހަޅާފައިވާ މައްސަލާގައި މިއަދު ހުކުމްކުރުމަށް ތާވަލްކުރުމާއެކު މިއަދުގެ ޝަރީއަތުގެ މަޖިލީހަށް ވަނުމަށް އެތައް ބަޔަކު ސުޕްރީމް ކޯޓު ކައިރީގައި ކިއު ހަދައިފި އެވެ.\nސުޕްރީމް ކޯޓު ކައިރީގައި ހަދާފައިވާ ކިއުގެ އެންމެ ކުރީގައި ތިބި ގުޅިފައިވާ ޕާޓީ ތަކަށް ތާއީދުކުރާ ފަރާތްތަކެވެ.\nސުޕްރީމް ކޯޓުގެ ޝަރީއަތުގެ މަޖިލީހަށް ވަނުމަށް ނަން ނޯޓު ކުރަން ހުޅުވާލުމުގެ ގަޑިއެއްހާއިރު ކުރިން ކިއު އަށް އެރި މީހުން ތިބީ ކިއު ނަންބަރު އެނގޭނެހެން ވަކި ތަރުތީބަކުން އެތުރިގެންނެވެ.\nސުޕްރީމް ކޯޓު ކައިރީގައި އެތައް ބަޔަކު ކިއު ހަދައިގެން ތިބުމުން ހިނގާފާނެ ހަމަނުޖެހުމަކަށްޓަކައި ފުލުހުން ދަނީ އެ ސަރަހައްދުގައި ފޯރިމަރަމުންނެވެ.\nކިއުގައި ތިބި މީހުން ބުނަމުންދަނީ ރިޔާސީ އިންތިހާބުގައި އެމީހުން ލީ ވޯޓް ސުޕްރީމް ކޯޓުން ބޮލާލާ ނުޖަހާނެ ކަމަށް އުއްމީދުކުރާ ކަމަށެވެ.\nރިޔާސީ އިންތިހާބު ބާތިލްކުރުމުގެ މައްސަލަ ރައީސް އަބްދުﷲ ޔާމީންގެ ފަރާތްޕުޅުން ސުޕްރީމް ކޯޓަށް ހުށަހެޅީ މިމަހުގެ 10 ވަނަ ދުވަހު އެވެ. މިމައްސަލައިގެ އަޑުއެހުންތައް ސުޕްރީމް ކޯޓުން ނިންމާލީ މިމަހުގެ 16 ވަނަ ދުވަހު އެވެ. އަދި މިމައްސަލައިގެ ބަޔާންތަކުގައި މިމަހުގެ 17 ވަނަ ދުވަހު މައްސަލައާއި ގުޅުންހުރި ވަކީލުން ވަނީ ސޮއިކޮށްފަ އެވެ.\nރައީސް ޔާމީންގެ ފަރާތްޕުޅުން މިމައްސަލާގައި ސިއްރު ތިން ހެކި ހުށަހެޅި ނަމަވެސް އަޑުއެހުންތައް ނިންމާލީ ސިއްރު ހެކިބަސް ނުނަގަން ނިންމުމަށްފަހު އެވެ.\nމިމައްސަލާގައި ސުޕްރީމް ކޯޓުގެ ބެލުމުގެ ދަށުން 11 ކަމެއް ތަހުގީގުކޮށް ދިނުމަށްވެސް ރައީސް ޔާމީންގެ ފަރާތްޕުޅުން ޝަރީއަތަށް ހުށަހެޅުއްވި އެވެ. ނަމަވެސް މިމައްސަލައަށް ތަދައްޚުލްވެފައިވާ ގުޅިފައިވާ ޕާޓީ ތަކުގެ ގާނޫނީ ޓީމުންނާއި އިލެކްޝަންސް ކޮމިޝަންގެ ގާނޫނީ ވަކީލު ވަނީ ސުޕްރީމް ކޯޓަކީ މައްސަލަ ތަހުގީގުކުރާ އިދާރާއެއް ނޫން ކަމަށް ވިދާޅުވެ ރައީސް ޔާމީންގެ ގާނޫނީ ޓީމަށް ރައްދު ދީފަ އެވެ.\nރައީސް ޔާމީންގެ ފަރާތްޕުޅުން ރިޔާސީ އިންތިހާބުގެ މައްސަލައެއް ސުޕްރީމް ކޯޓަށް ހުށަހަޅުއްވާފައި މިވަނީ އެމަނިކުފާނަށް އިންތިހާބުގައި ލިބިވަޑައިގެންފައިވާ ބޮޑު ނާކާމިޔާބީއާއި ގުޅިގެން ބަލިގަބޫލުފުޅު ކުރެއްވުމަށްފަހު އޭގެ ދުވަސްތަކެއް ފަހުން އިންތިހާބުގައި ސުވާލު އުފެދޭ ކަންތައްތަކެއް ހުރި ކަމަށް ވިދާޅުވެ އެމަނިކުފާނުގެ ސަޕޯޓަރުން އެކަމާ ދެކޮޅަށް އިހްތިޖާޖުކުރަން މަގުމައްޗަށް ނިކުތުމަށް ގޮވާލެއްވުމަށްފަހު އެވެ. ރައީސް ޔާމީންގެ މި ގޮވާލެއްވުމާ ގުޅިގެން ކޮންމެ ރެއަކުވެސް މަދު ބަޔަކު ގެންދަނީ މާލޭގެ ބޮޑުތަކުރުފާނު މަގުގައި މުޒަހާރަކުރަމުންނެވެ.


Viyafaareegai deligate kurumaai masakayi havaalu kurun!\nވިޔަފާރީގައި ޑެލިގޭޓް ކުރުމާއި މަސައްކަތް ހަވާލު ކުރުން!\nމީގެ ކުރީގައި މައިކްރޯ މެނޭޖްމަންޓާއި ބެހޭގޮތުން ލިޔުނު ލިޔުމުގައި ޑެލިގޭޝަން ނުވަތަ މަސައްކަތް ޙަވާލުކުރުމުގެ ވާހަކަ ވަރަށް ގިނަ ފަހަރަށް ދެކެވިފައި ވުމާއިއެކު، މިފަހަރު މިބަލާލަނީ ޑެލިގޭޓް ކުރުމާއި އެކަމުގެ މުހިންމު ކަމާއި އެކަމުގެ ފައިދާ ތަކުގެ މައްޗަށެވެ.\nއެންމެ ފުރަތަމަވެސް ޑެލިގޭޝަން ނުވަތަ ޑެލިގޭޓް ކުރުމަކީ ކޮބައިތޯ ބަލާލަމާ ތޯއެވެ. މެނޭޖްމަންޓާއި ބެހޭ ފޮތްފޮތުގައި ޑެލިގޭޝަން އަކީ ކޮންއެއްޗެއްކަން ބުނެދިނުމުގައި ކުދިކުދި ތަފާތު ހުރެއެވެ. ނަމަވެސް ޖުމްލަ ގޮތެއްގައި މެނޭޖްމަންޓް ދާއިރާގައި ޑެލިގޭޝަން މާނަ ކުރެވޭ ގޮތަކީ، ކަނޑައެޅިފައިވާ ވަކި ކަމެއް ޙާޞިލް ކުރުމަށްޓަކައި، އެކަމެއް ކުރުމަށް ތިމާއަށް ލިބިފައިވާ ބާރާއި އިޚްތިޔާރާއި އެކު އެހެން ފަރާތަކަށް މަސައްކަތެއް ޙަވާލުކުރުމެވެ. ދިވެހި ބަހުން ޑެލިގޭޝަން މާނަކުރާ ގޮތަށް ބަލާލާއިރު، މަސައްކަތް ޙަވާލުކުރެމޭ ބުނުމުން މިމާނަ ފުރިހަމައަށް ދޭހަ ނުވާކަމަށް އަޅުގަނޑަށް ފެންނާތީ، މިލިޔުމުގައި އަޅުގަނޑު ޑެލިގޭޝަން މިބަސް ބޭނުން ކުރަމުން ގެންދާނަމެވެ.\nމަތީގައިވާ މާނައަށް ބަލާލާއިރު ދެ ކަމެއް ފާހަގަކުރެވެއެވެ. ފުރަތަމަ ކަމަކީ، ކަނޑައެޅިފައިވާ ވަކި ކަމެއް ޙާޞިލް ކުރުމުގެ ވާހަކައެވެ. އާދެ ޑެލިގޭޓް ކުރުމަކީ، ވަކި ކަމެއް ކުރުމަށް ކަނޑައަޅާ އެކަމެއް ކުރުމަށް ޙަވާލުކުރުމެވެ. މިސާލަކަށް ވިޔަފާރި އަކަށް ބަލާނަމަ، އެވިޔަފާރި އާއިބެހޭ ހުރިހާ ކަމެއް ބެލެހެއްޓުން، ވިޔަފާރިވެރިޔާ ވަކި ޖެނެރަލް މެނޭޖަރަކާއި ޙަވާލުކޮށްފައި އޮއްވާ، އެއިގެތެރެއިން އެވިޔަފާރި އާއި ބެހޭ ހުރިހާ މާލީ ހިސާބުތަކެއް ބެލެހެއްޓުމުގެ މަސައްކަތް، ޖެނެރަލް މެނޭޖަރަށް އެހެން އެކައުންޓަންޓަކާއި ޙަވާލުކުރެވިދާނެއެވެ. އާދެ ޖެނެރަލް މެނޭޖަރ ގެ މަސްއޫލިއްޔަތުތަކުގެ އެއްކަމެއް ކަމުގައިވާ ވިޔަފާރީގެ މާލީ ހިސާބުތައް ބެލެހެއްޓުން އެހެންމީހަކަށް ޑެލިގޭޓް ކުރީއެވެ.\nޑެލިގޭޝަން މާނަ ކުރާ ގޮތުން ދެވަނައަށް ފާހަގަކުރެވޭ ކަމަކީ، ބާރާއި އިޚްތިޔާރާއިއެކު ޙަވާލުކުރުމުގެ ވާހަކައެވެ. އާދި މަތީގައިވެސް ދެންނެވުނު މިސާލަށް ބަލާ ކަމުގައި ވަނީނަމަ، އެކައުންޓެންޓަށް އޭނާގެ މަސައްކަތް އެންމެ ފުރިހަމަ ގޮތުގައި ކުރިއަށް ގެންދެވޭނީ، މާލީ ހިސާބުތައް ބެލެހެއްޓެމުގައި އަދާކުރަންޖެހޭ ހުރިހާ މަސައްކަތްތައް އަދާކުރުމުގެ ފުރިހަމަ ބާރާއި އިޚްތިޔާރު އޭނާއަށް ލިބިގެންނެވެ. އެހެން ގޮތަކަށް ދަންނަވާނަމަ، އެކައުންޓު މެނޭޖްކުރުމަށް ކުރަންޖެހޭ ކޮންމެ ކަމެއް މެނޭޖަރު ކައިރީގައި އަހާ ހުއްދަ ހޯދައިގެން ކުރާނަމަ، ފުރިހަމަ މާނައިގައި ޑެލިގޭޓް ކުރެވުނީ ކަމުގައެއް ނުބެލެވޭނެ އެވެ. އަދި އެކަމަކުން އެވިޔަފާރިއަށް ލިބޭނެ ކުރިއެރުމެއްވެސް، ނުވަތަ މެނޭޖަރަށް ލިބޭނެ ލުއި ފަސޭހައެއްވެސް ނޯންނާނެއެވެ.\nމެނޭޖްމަންޓްގެ ދާއިރާގައި ކުރިއަށް ދިއުމުގައި، ވަކިން ޚާއްޞަކޮށް، ވާޒީފާގެ ކުރިއެރުންތައް ލިބި ޒިިންމާތައް އިތުރުވެގެން ދާ ދިއުމުގައި، މެނޭޖްމަންޓްގެ ދާއިރާއިން ތިމާއަށް އެންމެބޮޑު އެހީތެރިކަމެއް ލިއްބައިދޭނެ އެއް ކަމަކީ ހެޔޮގޮތުގައި ޑެލިގޭޓް ކުރަން ދަސްކުރުމެވެ. އެހެނީ ހެޔޮގޮތުގައި ޑެލިގޭޓް ކުރުމަކީ، ތިމާގެ މަސައްކަތް ވަރަށްބޮޑުތަން ލުއިވެ، ތިމާގެ ދަށުން މަސައްކަތް ކުރަން ތިބީ މީހުންގެ ފުރިހަމަ ބޭނުން ތިމާއަށް ހިފި، އަދި ތިމާކުރަންޖެހޭ އަސްލު މަސައްކަތަށް ފޯކަސް ކޮށް އެކަމުގައި ތިމާގެ އުފެއްދުންތެރިކަން އިތުރުކުރުމަށް ކުރެވޭނެ އެންމެ މުހިންމު މަސައްކަތެވެ. އެހެން ގޮތަކަށް ދަންނަވާނަމަ، މެނޭޖަރެއްގެ ޙައިސިއްޔަތުން، ތިމާގެ އުފެއްދުންތެރިކަން ދެއްކުމަށް އެއްކަމަކުން އެންމެ ބޮޑު ފައިދާއެއް ކުރާނެ ކަމަކީ ޑެލިގޭޓް ކުރުމެވެ.\nއިތުރަށް ވިސްނާވަޑައިގަތުމަށްޓަކައި އަދިވެސް އެހެން ގޮތަކަށް ހަމަ މިވާހަކަ ދަންނަވާލެވޭތޯ ބަލާނަމެވެ. ވިޔަފާރިއެއްގައި ނުވަތަ އޮފީހެއްގައި މެނޭޖަރެއްގެ ހައިސިއްޔަތުން ތިމާގެ ރޯލަކީ، އެވިޔަފާރިއެއް ކުރިއެރުވުމަށްޓަކައި ކުރުމުއްދަތުގަޔާއި ދިގު މުއްދަތުގައި ރާވަންޖެހޭ ކަންތައްތައް ރާވާ ޕްލޭންތައް ހެދުމެވެ. އެހެން ނަމަވެސް ވިޔަފާރީގައި ނުވަތަ އޮފީހުގައި ދުވަހުން ދުވަހަށް ކުރަން ހުންނަ މަސައްކަތްތަކުގައި ތިމާ މާބޮޑަށް ޝާމިލްވާން ޖެހިއްޖެނަމަ، ކުރީގައި ދެންނެވުނު މަސައްކަތަށް ތިމާއަށް ވަގުތުހުސް ކުރެވޭނެ ގޮތެއް ނޯންނާނެއެވެ. ވީމާ ދުވަހުން ދުވަހަށް ކުރަންޖެހޭ ކަންތައްތައް ތިމާގެ ދަށުން މަސައްކަތް ކުރާ ފަރާތްތަކަށް ޑެލިގޭޓް ކުރުމުން، ވިޔަފާރި ހިންގުމުގެ ބޮޑު މަންޒަރާއިމެދު ވިސްނާ، ކަންތައްތައް ރާވާ ޕްލޭންކުރުމަށް ވަގުތު ހުސްކުރެވި، އެކަމުގެ ސަބަބުން ތިމާގެ މަސައްކަތުގެ އުފެއްދުންތެރިކަން އިތުރުވެގެން ދާނެއެވެ.\nޑެލިގޭޓް ކުރުމުގެ އަނެއް ފައިދާއަކީ، ތިމާގެ ޓީމްގެ އެހެން މެންބަރުންނަށް އެމީހުންގެ ވަޒީފާއާއި މެދު އިތުބާރުބޮޑުވެ، އިތުރަށް ކުރާ މަސައްކަތްތަކުން ތަޖުރިބާތަކެއް ލިބި އެކަމަށް ފައްކާވުމާއިއެކު، އެމަސައްކަތް ކުރުމަށް އިތުރު ބައެއްގެ އާޚިޔާލުތައްވެސް ލިބިގެން ދިއުމެވެ. އަދި ތިމާގެ ވިޔަފާރި ހިންގަން ތިބާ ޓީމް ވަރުގަދަވެގެން ދިއުމެވެ.\nމެނޭޖްމަންޓާއި ބެހޭ މާހިރުން ވިދާޅުވާގޮތުން ހެޔޮގޮތުގައި ޑެލިގޭޓް ކުރުމުގައި މުހިންމު ތިން އަސާސަކަށް ބަލަން ޖެހެއެވެ.\n1. މަސައްކަތެއް ޑެލިގޭޓް ކުރެވޭ ފަރާތަށް، އެމަސައްކަތެއް ފުރިހަމަކާމާއިއެކު އަދާކުރުވޭވަރުގެ ބާރުތަކާއި އިޚުތިޔާތުތައް ދިނުން.\n2. މަސައްކަތެއް އެހެން ފަރާތަކަށް ޑެލިގޭޓް ކުރެވުނު ކަމުގައި ވިޔަސް، އެމަސައްކަތުގެ ފުރިހަމަ ކުރުވުމުގެ ޒިންމާ ތިމާގެ ބޮލުން ނައްޓާނުލާ އެޒިންމާ އަދާކުރުން. އެހެން ގޮތަކަށް ދަންނަވާނަމަ، އެހެން ފަރާތަކަށް މަސައްކަތް ޑެލިގޭޓް ކުރުމަކުން ތިމާގެ ޒިންމާ ނިމުނީކަމުގައި\nބަލައިގެން ނުވާނެއެވެ. އެޒިންމާ ތިމަގެ ބޮލުގައި އަބަދުވެސް އޮންނާނެއެވެ. ކުރީގެ މިސާލަށް ބަލާނަމަ، ވިޔަފާރީގެ ހިސާބުތައް ބެލެހެއްޓުން އެކައުންޓެންޓާއި ޙަވާލުކުރިނަމަވެސް، ޖެނެރަލް މެނޭޖަރގެ ބޮލުގައި އަބަދުވެސް އެ ހިސާބުތައް ރަނގަޅަށް ބެލެހެއްޓުމުގެ ޒިންމާ އޮންނާނެއެވެ. އަދި ވިޔަފާރީގެ ވެރިޔާ އަށް ޖެނެރަލް މެނޭޖަރ ޖަވާބުދާރީ ވާންވެސް ޖެހޭނެއެވެ.\n3. ޑެލިގޭޓް ކުރެވޭ މަސައްކަތާއި އެކުގައި ޙަވާލުކުރެވޭ ބާރުތަކާއި އިޚްތިޔާރުތައް އެޙަވާލުކުރެވޭ މަސައްކަތަކާއި، މަސައްކަތް ޙަވާލުކުރެވޭ ފަރާތުން ކުރަންޖެހޭ މަސައްކަތާއި ހަމަހަމަ ވާންޖެހޭނެއެވެ. އެހެން ގޮތަކަށް ދަންނަވާނަމަ، މަސައްކަތެއް ޙަވާލުވުމުގެ ސަބަބުން، އޭނާއަށް ލިބޭ ބާރުތަކަކީ، އެމަސައްކަތާއި ނުގުޅޭ އެހެން ހުރިހާ ކަމަކަށް ބާރުފޯރުވޭނެ ބާރުތަކަކަށް ވެގެން ނުވާނެއެވެ. އާދެ އެއްކަލަ ފައިސާގެ ހިސާބުތައް ބަލަހައްޓަން ޙަވާލުކުރި އެކަންޓެންޓަށް، ފައިސާގެ ހިސާބު ތައް ބެލެހެއްޓުމާއި ނުގުޅޭ ކަންތައްތަކަށް ބާރުފޯރުވޭފަދަ ބާރުވެރިކަމެއް ދީގެން ނުވާނެއެވެ.\nހެޔޮގޮތުގައި ޑެލިގޭޓް ކުރުމުގައި ވިސްނާލަން މުހިންމު ބައެއް ކަންތައްތައް ހުރެއެވެ. އެއްކަމަކީ، މަސައްކަތް ޑެލިގޭޓް ކުރެވޭ ފަރާތަކީ، އެ ޙަވާލުކުރެވޭ މަސައްކަތެއް ފުރިހަމައަށް އަދާކުރެވޭވަރުގެ ޤާބިލްކަމެއް ހުރި މީހެއްކަން ޔަޤީންކުރުމެވެ. އަނެއް ކަމަކީ، މަސައްކަތް ޑެލިގޭޓް ކުރާއިރު، އެކުރަންޖެހޭ މަސައްކަތެއް ވަރަށް ރަނގަޅަށް، ޑެލިގެޓް ކުރެވޭ ފަރާތަށް އަންގައިދިނުމާއިއެކު، އެމަސައްކަތުގައި ޙާޞިލްކުރަންޖެހޭ މިންވަރާއި ގެންގުޅެންޖެހޭން މިންގަނޑުތައް އަންގައިދިނުމެވެ. ތިންވަނަ ކަމަކީ ޑެލިގޭޓް ކުރެވުނު ފަރާތުން އެމަސައްކަތް ކުރަމުންދާގޮތް ބަލަހައްޓާނެ ސިސްޓަމެއް ކަނޑައަޅާ، މަސައްކަތް ހިންގަމުން ގެންދާގޮތް ބަލަހައްޓަމުން ގެންދިއުމެވެ. އެކަށީގެންވާ ރަނގަޅު މޮނިޓަރިންގ ސިސްޓަމެއް ޤާއިމުކުރުމަކީ، މަސައްކަތް ޑެލިގޭޓް ކުރާ މެނޭޖަރަށް އެކަމުގެ ހިތްހަމަޖެހުން ލިބު، މަސައްކަތް ރަނގަޅަށް ހިންގަމުން ދާކަން ޔަޤީންކުރެވޭނެ ގޮތެވެ. އެހެން ނަމަވެސް، މޮނިޓަރ ކުރުމުގެ ނަމުގައި މައިކްރޯ މެނޭޖްކޮށް، އެފަރާތުން ކުރާ ހުރިހާ ކަމެއް އަބަދު ބަލަހައްޓައިގެން ހުރުމުގެ ވިސްނުން ނުގެންގުޅުއްވާށެވެ. އާދެ ކުރީގައި އަޅުގަނޑު ލިޔުނު ލިޔުމުގައިވެސް ދަންނަވާލި ފަދައިން ޑެލިގޭޓް ކުރުމަކީ މައިކްރޯ މެނޭޖްކުރުމުގެ އިދިކޮޅެވެ. އެހެންކަމުން މިދެކަންތައް އެކެއް ނުކުރެވޭނެއެވެ.\nޑެލިގޭޓް ކުރުމުގައި އިތުރަށް ވިސްނާވަޑައިގަތުން މުހިންމު ކަމެއްގެ ވާހަކަ ދަންނަވާލާނަމަވެ. އާދެ ޑެލިގޭޓް ކުރުމުގައި، އެކުރަންޖެހޭ މަސައްކަތެއް އެކުގައި ޑެލިގެޓް ކުރުމަކީ ވަރަށްވެސް މުހިންމުކަމެކެވެ. މެނޭޖްމަންޓާއި ބެހޭ ފަހުގެ ހޯދުންތަކުން ދައްކާގޮތުގައި މީހަކު، އޭނާކުރާ މަސައްކަތަށް އަހުލުވެރިކުރުވާ (މޯޓިވޭޓް) ކަންތައްތަކުގެ ތެރެއިން އެންމެ މުހިންމު އެއްކަމަކީ، އޭނާ ކުރާ މަސައްކަތަކީ، އެމަސައްކަތުން އޭނާއަށް މަސައްކަތެއް ފުރިހަމަ ކުރެވުނު ކަމުގެ ހިތްހަމަޖެހުން ލިބޭ މަސައްކަތަކަށް ވުމެވެ. އެހެންކަމުން މަސައްކަތް ޑެލިގޭޓް ކުރުމުގައި އެމަސްކަތް ކުރާ ފަރާތަށް މަސައްކަތެއް ފުރިހަމަ ކުރެވުނުކަމުގެ ހިތްހަމަޖެހުން ލިބޭވަރުގެ މަސައްކަތެއް އެކުގައި ޙަވާލުކުރުމަކީ، އެމަސައްކަތް ޙަވާލުރެވުނު ފަރާތުން ޝައުޤުވެރިކަމާއިއެކު މަސައްކަތް ކުރުމަށް ބާރުއަޅާނެކަމެކެވެ.\n* މެނޭޖްމަންޓުގެ ދާއިރާތަކާއި ގުޅޭގޮތުން www.bizconsultancy.co/blog ގައި އެކި ލިޔުންތައް ޝާއިޢު ކޮށްފައި ހުންނާނެއެވެ.\nއެޑިޓަރުގެ ނޯޓް: މ. އާސްތާނާ އަލީ އާމިރަކީ، ހިންގުމާއި މެނޭޖްމަންޓްގެ ދާއިރާގެ ތަޖުރިބާކާރެކެވެ. ސަރުކާރުގެ އިސް މަގާމުތަކެއްގައި ގިނަ އަހަރުތަކެއްގައި ޚިދުމަތް ކުރެއްވުމުގެ އިތުރުން ކުޅިވަރުގެ ހިންގުމުގެ ދާއިރާގައި ވެސް ގިނަ ދުވަސްތަކެއް ވަންދެން ޚިދުމަތް ކުރައްވާފައިވާ، އާމިރު ވަނީ ބިޒްނަސް އެޑްމިނިސްޓްރޭޝަންގެ ރޮނގުން މާސްޓާސް ޑިގްރީ ޙާޞިލުކުރައްވާފައި ވެއެވެ. ލިޔުއްވުމަކީ އޭނާގެ އާއިލާގެ ތެރެއިން އައިސްފައިވާ އޭނާގެ ވެސް ވަރަށް ބޮޑު ޝައުގުވެރި ކަމެކެވެ.


Midhiya mahu MIRA ah 2.1 billion rufiyya jamaakoffi | Mihaaru\nމީރާ: މިދިޔަ މަހު ލިބުނު އާމްދަނީއަކީ މިދިޔަ އަހަރުގެ އެ މުއްދަތުގައި ލިބުނު އާމްދަނީ އަށް ވުރެ 54 އިންސައްތަ އިތުރު އަދަދެއް --ފޮޓޯ/މިހާރު\nމިދިޔަ މަހު މީރާ 2.1 ބިލިއަން ރުފިޔާ ޖަމާކޮށްފި\n14 އޯގަސްޓް 2017 - 12:506comments\nމީރާއިން އާންމު ކޮށްފައިވާ މިދިޔަ މަހުގެ ތަފާސް ހިސާބުތައް ދައްކާ ގޮތުން އެކިއެކި ޓެކްސް އާއި ކުއްޔާއި ދައުލަތަށް ލިބެން ޖެހޭ އެހެނިހެން ވެސް ފީގެ ގޮތުގައި ލިބުނު 2.1 ބިލިއަން ރުފިޔާއަކީ މިދިޔަ މަހު ލިބޭނެ ކަމަށް ލަފާކުރި އަދަދަށް ވުރެ 4.7 ޕަސެންޓް އިތުރު އަދަދެކެވެ. އަދި އެއީ މިދިޔަ އަހަރުގެ ޖުލައި މަހު ލިބުނު އާމްދަނީ އަށް ވުރެ 54 ޕަސެންޓް އިތުރު އަދަދެއް ކަމަށް ވެސް މީރާގެ އެ ތަފާސް ހިސާބުތަކުން ދައްކަ އެވެ.\nއެ ހިސާބުތައް ދައްކާ ގޮތުން މިދިޔަ މަހު ލިބުނު 2.1 ބިލިއަން ރުފިޔާގެ ތެރޭގައި 53.4 މިލިއަން ޑޮލަރު ވެސް ހިމެނެ އެވެ. މިދިޔަ މަހު އެންމެ ބޮޑު އާމްދަނީއެއް ލިބުނީ ވިޔަފާރީގެ ފައިދާއިން ނަގާ ޓެކްސް (ބީޕީޓީ) އިންނެވެ. ޖުމްލަ އާމްދަނީގެ 42 ޕަސެންޓަކީ ބީޕީޓީގެ ގޮތުގައި ލިބުނު ފައިސާ އެވެ. ދެވަނަ އަށް އެންމެ ގިނައިން ފައިސާ ލިބުނީ މުދަލާއި ޚިދުމަތުގެ އަގުން ނަގާ ޓެކްސް(ޖީއެސްޓީ)ގެ ގޮތުގަ އެވެ.\nމީރާއަށް ޖަމާކުރި އާމްދަނީގެ 30 ޕަސެންޓަކީ ޖީއެސްޓީގެ ގޮތުގައި ލިބުނު ފައިސާ ކަމަށްވާއިރު ތިން ވަނަ އަށް އެންމެ ގިނައީ ބޭންކް ޕްރޮފިޓް ޓެކްސްގެ ގޮތުގައި ލިބުނު ފައިސާ އެވެ. އެއީ ޖުމްލަ އާމްދަނީގެ 8.3 ޕަސެންޓެވެ.\nއެ ހިސާބުތައް ދައްކާ ގޮތުން ޑޮލަރުން ލިބުނު ފައިސާގެ ތެރެއިން އެންމެ ބޮޑު ޕަސެންޓެއް ހިއްސާ ކުރީ ޖީއެސްޓީންނެވެ.


Isse maraali kamah Bangladesh meehaa ehbas vejje | Mihaaru\nއިހަވަންދޫގައި ހުންނަ މިފްކޯގެ އައިސް ޕްލާންޓްގެ މެކޭނިކް އިސްމާއިލް އުމަރު (އިއްސެ) އަށް ހަމަލާދީ މަރާލި ކަމަށް އެއްބަސްވި ބަނގްލަދޭޝްގެ ޝުމޮން މިއާ.\n18 ޖޫން 2017 - 13:58 99 comments\nހއ. އިހަވަންދޫގައި ހުންނަ މިފްކޯގެ އައިސް ޕްލާންޓްގެ މެކޭނިކް އިސްމާއިލް އުމަރު (އިއްސެ) އަށް ހަމަލާދީ މަރާލި ކަމަށް، އެ ގަތުލުގެ ތުހުމަތުގައި ހައްޔަރުކުރި އެތަނުގެ ބަންގްލަދޭޝް މުވައްޒަފު އެއްބަސްވެއްޖެ ކަމަށް ފުލުހުން މިއަދު ބުނެފި އެވެ.\nއިއްސެގެ މަރާ ގުޅިގެން ފުލުހުން އާއްމުކުރި ބަޔާނުގައި ބުނީ ވަޅި ހަރައި އޭނާ މަރާލި ކަމަށް އެއްބަސްވީ، އައިސް ޕްލާންޓުގައި މަސައްކަތް ކުރަމުން ދިޔަ ބަންގްލާދޭޝްގެ ރައްޔިތެއް ކަމަށްވާ ޝުމޮން މިއާ ކަމަށެވެ. އިއްސެ އަށް ހަމަލާ ދޭން އޭނާ ބޭނުންކުރި ވަޅި އާއި ހަމަލާ ދިންއިރު ލައިގެން ހުރި އަންނައުނު ވެސް މިހާރު ހޯދާފައިވާ ކަމަށް ފުލުހުން ބުންޏެވެ.\nފުލުހުން ބުނިގޮތުގައި އިއްސެގެ ޚަބަރެއް ނުވެގެން ފުލުހުންނަށް ރިޕޯޓްކުރުމުން، ފުލުހުން އައިސް ޕްލާންޓަށް ގޮސް ބެލިއިރު އެތަނުގެ އޮފީސް އަދި އެކޮމޮޑޭޝަން ބްލޮކަށް ވަންނަ ދޮރުގައި ވެސް ލޭ ހުއްޓެވެ. އިއްސެގެ ހަށިގަނޑު ފެނުނީ، އައިސް ޕްލާންޓުގެ އައިސް ޕްރޮސެސިން ޔުނިޓުގެ ތެރޭގައި އޮއްވާ ކަމަށް ވެސް ފުލުހުން ބުންޏެވެ.\nސޯޝަލް މީޑިއާގައި އާއްމުވާ ފޮޓޯތަކުން ފެންނަ ގޮތުގައި ސިމެންތިން ހަދާފައި ހުރި ހަނި ދޭތެރެއެއްގައި އިއްސެ އޮތީ ބަރަހަނާ ހާލުގަ އެވެ. އޭނާގެ ހަށިގަނޑުގެ އެކި ތަންތަނަށް ވަޅި ހެރުމުން ފޭބި ލޭތައް ވެސް އެ ގޮޅި ތެރޭގައި ހުއްޓެވެ.\nފުލުހުންގެ ބަޔާނުގައި ބުނީ އިއްސެގެ މަރަކީ ބަޔަކު ގަސްދުގައި ހިންގާފައިވާ ލާއިންސާނީ އަމަލެއް ކަމަށާއި އޭގައި ހިމެނޭ ކަމަށް ތުހުމަތުކުރެވޭ ހަތަރު ބިދޭސީން ވެސް މިހާރު ތިބީ ފުލުހުންގެ ބެލުމުގެ ދަށުގައި ކަމަށެވެ.\n"މި މައްސަލަ ފުލުހުން ދަނީ ސީރިއަސް މައްސަލައެއްގެ ގޮތުގައި ތަހުގީގުކުރަމުންނެވެ. މި މައްސަލާގައި ޝާމިލްވާ ހުރިހާ ފަރާތްތަކެއް ހޯދައި އިންސާފުގެ ކުރިމައްޗަށް ގެނައުމަށް ފުލުހުން ކުރަން ޖެހޭ އެންމެހާ މަސައްކަތްތައް ކުރަމުން ދާނެ ވާހަކަ ދަންނަވަމެވެ،" ބަޔާނުގައިވެ އެވެ.\nއިއްސެ އަށް ހަމަލާދީ މަރާލި ސަބަބެއް ފުލުހުން ހާމައެއް ނުކުރެ އެވެ.\nއިއްސެގެ މަރާ ގުޅިގެން އެންމެ ފުރަތަމަ ހައްޔަރުކުރި ޝުމޮން މިއާގެ އަތެއްވާ ކަމަށް ރައްޔިތުން ޝައްކުކުރީ، އިއްސެ މަރާލާފައި އޮއްވާ ފެނުނުތާ ތިން ދުވަސް ކުރިން އޭނާ ރަށުން ފިލުމުންނެވެ. އެ މީހާ ހޯދަން އިއްސެ އާއި އޭނާގެ ގާތް މީހުން މަސައްކަތް ކުރި ނަމަވެސް ނުފެނުމުން ނިންމައިގެން ތިބީ އޭނާ ފިލައިގެން ދިއްދުއަށް ދިޔައީ ކަމަށެވެ.\nއެކަމަކުު އިއްސެ މަރާލި ރޭ ޝުމޮން ޑިންގީއެއްގައި އިހަވަންދޫން ފުރައިގެން ހޯރަފުށްޓަށް ދިޔަކަން އެނގުމާ އެކު، އިއްސެގެ މަރުގެ ފަހަތުގައި އޭނާގެ އަތެއް ވާ ކަމަށް އިހަވަންދޫ މީހުންނަށް ޝައްކުކުރެވުނީ އެވެ. އިހަވަންދޫން ވާހަކަ ދެއްކި މީހުން ބުނެފައިވާ ގޮތުގައި ޝުމޮންއާ އެއްވެސް މައްސަލައެއް ނުޖެހޭ ކަމަށް އިއްސެ ވަނީ ބުނެފަ އެވެ. އޭނާ ފިލީ ބޮޑު މުސާރައެއް ހޯދަން އެހެން ތަނަކަށް ދާން ވެގެން ކަމަށް އިއްސެ ގަބޫލުކުރި ކަމަށް ވެސް "މިހާރު"އާ ވާހަކަ ދެއްކި މީހަކު ކިޔައިދިނެވެ.\nއިތުރު ލިޔުންތައް ޕޮލިސް މީހުން މެރުން ހއ. އިހަވަންދޫ ރާއްޖޭގެ ރަށްތައް ބަންގްލަދޭޝް ބިދޭސީން އައިސް ޕްލާންޓް ހއ. އަތޮޅު\nއިހަވަންދޫ މަރާ ގުޅޭ ބިދޭސީންގެ ބަންދު އިތުރުކޮށްފި\nއިހަވަންދޫ ކައުންސިލުން ބިދޭސީންނާ ދެކޮޅަށް ކާފިއުއެއް!


Gaanoon Asaasee Badhalkuran MDP In MNP Ge Ehee Ah Edhijje - Vaguthu\nއެމްއެންޕީގެ ލީޑާޝިޕްގެ ބައެއް ބޭފުޅުން\nޤާނޫނު އަސާސީ ބަދަލުކުރަން ވެރިކަން ކުރާ އެމްޑީޕީން ކާނަލް (ރިޓަޔާޑް) މުހައްމަދު ނާޒިމްގެ އެމްއެންޕީގެ އެހީއަށް އެދިއްޖެ ކަމަށް އެޕާޓީން ބުނެފިއެވެ.\nއެމްއެންޕީ އިން މިއަދު ނެރުނު ބަޔާނެއްގައި ބުނީ ސިޔާސީ ޕާޓީގެ ދަފްތަރުގައި އެޕާޓީ ހިމެނުމާ ގުޅިގެން، އެމްޑީޕީގެ ރައީސް ރައީސް މުޙަންމަދު ނަޝީދުގެ ދައުވަތަކަށް އެ ޕާޓީގެ އިސްވެރިންނާއެކު އެމްއެންޕީގެ ލީޑަރޝިޕްގެ ހިމެނޭ ފަރާތްތަކުން މިއަދު ވަނީ ބައްދަލުކޮށްފައި ކަމަށެވެ.\nމި ބައްދަލުވުމުގައި ދިވެހިރާއްޖެއަށް މިއަދު ދިމާވެފައިވާ މުހިންމު އެކިއެކި ކަންކަމާ ގުޅޭގޮތުން ވާހަކަ ދެކެވި، އެކަންކަން އިސްލާހުކުރުމަށްޓަކައި އެކުގައި މަސައްކަތްކުރުމަށް ވާހަކަ ދެކެވުނު ކަމަށް ބަޔާނުގައި ބުނެފައި ވެއެވެ.\nބައްދަލުވުމުގައި ދިވެހިރާއްޖޭގެ ޖުމްހޫރިއްޔާގެ ގާނޫނުއަސާސީއަށް ގެންނަންޖެހޭ މުހިންމު އިސްލާހުތަކާ ގުޅޭގޮތުންވެސް ވާހަކަ ދެކެވުނު ކަމަށް އެމްއެންޕީ އިން ބުނެއެވެ.\n"އެގޮތުން، ރައްޔިތުންގެ މެދުގައި ޖުޑީޝަރީއާމެދު އިތުބާރު އިތުރުކުރުމަށްޓަކައި ޖުޑީޝަލް ސަރވިސް ކޮމިޝަން އެކުލެވިގެންވާ ގޮތް ބަދަލުކުރުމަށާއި، ވެރިކަން ކުރުމުގެ ނިޒާމްގައި ހުރި ދަތިތަކަށް ޙައްލެއް ހޯދުމަށްޓަކައި ވެރިކަމުގެ ނިޒާމް ބަދަލުކުރުމާ ގުޅޭގޮތުންނާއި ރައްޔިތުންގެ މަޖިލީހުގެ މެންބަރުންގެ އަދަދާ ގުޅޭގޮތުންފަދަ މުހިންމު ކަންކަމާ ގުޅޭގޮތުން ވާހަކަ ދެކެވުނެވެ. މިކަންކަން ބަދަލުކުރުމަށް ގާނޫނުއަސާސީ އިސްލާހުކުރުމަށް ރައްޔިތުންގެ މަޖިލީހުގައި އެމްއެންޕީގެ އެހީތެރިކަމަށް އެމްޑީޕީގެ ފަރާތުން އެދިފައިވެއެވެ." ބަޔާނުގައި ބުނެފައި ވެއެވެ.\nގައުމުގެ މުސްތަގްބަލާ ގުޅޭ މިފަދަ މުހިންމު ނިންމުންތައް ނިންމުމުގެ ކުރިން މިކަންކަމާއި ގުޅޭގޮތުން ރައްޔިތުންގެ މެދުގައި ވަރަށް ފުޅާ ދާއިރާއެއްގައި މަޝްވަރާކޮށް، ރައްޔިތުންގެ ހިޔާލު ހޯދުމަކީ ވަރަށް މުހިންމު ކަމެއްކަމަށް އެމްއެންޕީގެ ބަޔާނުގައި ބުނެފައި ވެއެވެ.\nއެމްޑީޕީން ހުށަހެޅި ކަންކަމާއިމެދު ގޮތެއް ނިންމާނީ، ޕާޓީގެ ގައުމީ ހިންގާ ކައުންސިލްގައި މިކަމާ ގުޅޭގޮތުން މަޝްވަރާކުރުމުގެ އިތުރުން، ޕާޓީގެ އާންމު މެންބަރުންނާއި ދިވެހި ރައްޔިތުން މިކަންކަމާ ގުޅޭގޮތުން ދެކޭގޮތް ސާފުކުރުމަށްފަހު ކަމަށް ވެސް އެމްއެންޕީން ބުނެއެވެ.\nއޮކްޓޯބަރ 26, 2021 22:10\nހެހެހެހެ. މިވާހަކަ ހަމަ ޤީސިމުއާވެސްދެއްކީ. އެއީ ގައުމީސަލާމަތަށް ނުރައްކާވާތީ ސިއްރުކުރީދޯ\nއޮކްޓޯބަރ 26, 2021 22:36\nވެރިކަން ކުރާ ނިޒާމް ބަދަލު ކުރުމަކުން ގައުމަށް ހުރި މަންފައެއް ނެތް . މިހާރު އެ ރާވަނި 2023 އެމްޑީޕީ އަސް ކާމިޔާބު ވުމާމެދު ސައްކު އުފެދޭތީ ޔަގީންކަމައެކު ވެރިކަމުގަ އެމްޑިޕީ ބޭއްވެފަދަ ނިޒާމެއް ކަމުގައިވާ ބަރުލަމާނީ ނިޒާމު ގައިމް ކުރަން ބަރުލަމާނީ އަކި ރައްޖެއަސް ގެއްލުން ހުރި ނިޒާމެއް. އިންޑިޔައައ ލަންޑަން ފަދަ ތަންތާގަ ފަގީރުން ގިނައީ ބަރުލަމާނީ ނިޒާމުން ވެރިކަން ކުރާތީ. މުއަސނދިން މުއްސަނދިވެ ފަގިރުން ބޮޑަށް ފަގިރުވަނެ ބަރުލަމާނީގަ. ދަވްލަތަށް ލިބޭ ހުރިހާ ފައިސާ ހަރަދު ކުރާނީ މަޖިލީހުގެ މެމްބަރުކަމުގެ ގޮޑި ގަނެލުމަށް. މިހާރު ރޭވިﷲަ އޮތް ގޮތުން ނިޒާމީ ވޯޓަކަށް ގޮއްސިނަމަ ނިޒާމް އެމްޑިޕީން ކާމިޔާބު ކުރުންގާތް. އެއީ މިހާރު ގަސިމަ މައުމޫނައި އަދާލަތާ މިއޮތީ އެޅިބަތަކަށް ރިހަވެފަ. އެޅިބަތަކަށް ރިހަނުވެ ހުރީ ހަމއެކަނި ނާޒިމް. ޔާމީނު ދޫކޮށްލާ މަތިން ޕިޕިއެމް ވެސް އެޅިބަތަކަށް ރިހަ ވާހެން އެބަހީވޭ. ދެން އަސްލު ފަޅިއަށް ޖެހިލަމާ ހިގާ . އިންޑިޔައިން މޯދީ2ވަނަފަހަރު ޕާލަމެންޓް ކާމިޔާބު ކުރި އުކުޅު ރާއްޖެގަ މިހާރު އޮތީ ވެގެން ގޮސް ނިމިފަ. ޕީޕިއެމް ފަޅި ބައިބައިވެ ގިނަ ކުދި ޕަޓީ އެއޮތީ އުފެދިފަ އެ ކުދި ޕަޓީ އެއްގަލަކަށް އެރިޔަ ނުދިނުމަށް ޓަކާ ހަކުރު ތިއްކެއްހެން ޔާމީނު ހުންނަވާނެ. ޔާމީނު ޕިޕީއެމްގެ ވެރިކަމުގަ ހުރިހާ ދުވަހަކު ރައްޖޭގެ ސިޔާސި ލީޑަރުން އެއްގަލަކަށް ނާރާނެ. ވީމާ ޕިޕޮިއެމްފަޅި މިވަނީ ބައިބައިވެފަ އެންމެ ފަހުގެ މަޖިލިސް އިންތިހާބުން މިކަން ކަށަވަރު ވެފައިވާނެކަމަށް ދެކެން. އެމްޑީޕީ ފަޅި ދެކަފިވެގެން ގޮސްފަ މިހާރު ވަނީ އެކަންބަދަލުވެ ހުރިހާ ފަރާތަތަކެއް އެއްގަލަކަށް އަރާފަ. ވިމާ ދެން ބައްވަ ޕަލަމެންޓްރީ އިންތިހާބު ވެސް އެމްޑިޕީން ކާމިޔާބު ކުރާނެ. ގައުމުގެ ދުވަސް ދިޔައީ.\nއޮކްޓޯބަރ 26, 2021 22:42\nބޭނުންވެގެންއުޅެނީ ނިޒާމް ބަދަލުކުރުންދޯ . އެމްޑިޕިއަށް މެޖޯރިޓީ އެބައޮތް ވީމާ މަޖިލީހުން ފާސްކޮށްލަންވިދޫ ނިޒާމީ ވޯޓަކަށް ދިއުމްށް އާންމު ވޯޓަކަށް ދިއުމަށް މާނަޔަކީ ރައްޖޭގަ އޮންނާނީ ރިޔާސީ ނިޒާމެއްތޯ ޕާލަމެންޓްރީ ނިޒާމެއްތޯ އާންމުރައްޔިތުންގެ ވޯޓެއްނެގުން ވޯޓުން ޕާލަމެންޓްރީ ނިޒާމަކަށް ފާސްވެއްޖެނަމަ ގާނޫނުއަސަސީ ޖެހޭނީ އިސްލާހުކުރަން . މިހާރު މިއޮތް މަޖިލީހުގެ މެމްބަރުން ބައިތިއްބައިގެން ގާނޫނުއަސާސ އިސްލާހ ކޮށްގެން ބަރުލަމާނީ ނުވަތަ ޕާލަމެންޓްރީ ސަރުކާރެއް ނުހިންގޭނެ.\nއޮކްޓޯބަރ 26, 2021 22:55\nއޮކްޓޯބަރ 27, 2021 00:21\nމނޕ ގެ މަުސްތަގްބަލު ބަލާ ލޯގަނޑަކީ ނޮވެމްބަރ3ގެ ގެނައި މީހުން ކަމުގައި ނުހަދާނެ ކަމަށް އުއްމީދު ކުރަން\nއޮކްޓޯބަރ 27, 2021 00:39\nނާޒިމް ތިޔަ ޕާޓީއިން އެއްވެސް މިންވަރަކަށް އެމްޑީޕީ ބުނާ ގޮތަށް ޤާނޫނު އިސްލާޙް ކުރަން ވޯޓް ދީފައި ރައްޔިތުން ކުރިމައްޗަށް ނާންނާތި، ރައްޔިތުންގެ ބާރު ކަނޑުވާލުމަށް އެކުރާ މަސައްކަތަކީ ރައްޔިތުން ނުހަނު ރުޅި އަންނަ ކަމެއް. ޢެމްޑީޕީ އަކީ (މުކޯޓާއެއް) ދެ މޫނުގެ ވެރިން. ރައްޔިތުން ތިބީ ފިސާރި ކެރިގެން ވިސްނާ ބަލަން. މިހާރުވެސް މި ޤައުމުގެ މިނިވަންކަމާމެދު ސުވާލު އުފެދޭ. އިތުރަށް ޤައުމަށް ޣައްދާރު ނުވާތި، ޭޭޭ\nއޮކްޓޯބަރ 27, 2021 06:18\nތިޔަކަމަށް ތާއީދު ކުރި މީހަކަށް ދުވަހަކުވެސް ވޯޓެއް ނުދޭނަން. ދުވަހަކުވެސް ތިޔަ ބަރުލަމާނީ ނިޒާމަކަށް ތާއީދެއް ނުކުރާނަން.\nއޮކްޓޯބަރ 27, 2021 10:45\nޤާނޫނުއަސާސީގޯހެއްނޫން ގޯހީ ޤާނޫނަށްއަމަލުކުރަން ތިއްބަވާފަރާތްތައް ނަމަވެސް ޤާނޫނުއަސާސީ\nބަދަލުކުރަންބޭނުނަވާ ސަބަބަކީ މިއީކަމަށްވެދާނެ ދިވެހިރާއްޖޭގައި އެހެންދީންތަކަށް ޖާގަނެތުމާ\nބުދުބަހައްޓާ، ފައްޅިނޭޅުމާ މުސްލިމަކަށްނޫނީ ރާއްޖޭގެ ވެރިކަންނުކުރެވޭގޮތަށްއޮތުމާ ނިޒާމްބަދަލު\nކުރުމާ ވަކިމީހަކު ބޮޑުވަޒީރުކަމަށް ހަމަޖެއްސުން


މަނަދޫގައި ފިނި ކޮށާރެއް ހަދަން އެގްރޯނެޓުން ބަޔަކާ ޙަވާލުކޮށްފި މަނަދޫގައި ފިނި ކޮށާރެއް ހަދަން އެގްރޯނެޓުން ބަޔަކާ ޙަވާލުކޮށްފި\nމަނަދޫގައި ފިނި ކޮށާރެއް ހަދަން އެގްރޯނެޓުން ބަޔަކާ ޙަވާލުކޮށްފި\nނ.މަނަދޫގައި ފިނި ކޮށާރެއް ހަދަން ބަޔަކާ ހަވާލުކުރުން - ފޮޓޯ: އެގްރޯނެޓް\nނ.މަނަދޫގައި ފިނި ކޮށާރަކާއި އޮފީސް ޢިމާރާތެއް ހަދަން އެގްރޯނެޓުން ބަޔަކާ ޙަވާލުކޮށްފިއެވެ. މިކަމުގެ އެއްބަސްވުމުގައި ސޮއިކޮށްފައިވަނީ މިއަދުއެވެ.\nމަނަދޫގައި ފިނި ކޮށާރަކާއި އޮފީސް ޢިމާރާތެއް ހަދަން ޙަވާލުކޮށްފައިވަނީ ވީރު ގްރޫޕް ޕްރައިވެޓް ލިމިޓެޑާއެވެ. އެގްރޯނެޓުގެ ފަރާތުން މިކަމުގެ އެއްބަސްވުމުގައި ސޮއިކުރެއްވީ ކުންފުނީގެ ޑެޕިއުޓީ މެނޭޖިންގ ޑިރެކްޓަރ މުޙައްމަދު އަޙްމަދު ފުޅެވެ. ވީރު ގްރޫޕް ޕްރައިވެޓް ލިމިޓެޑްގެ ފަރާތުން ސޮއިކުރެއްވީ އެ ކުންފުނީގެ ސީއީއޯ އަޙްމަދު ޒިޔާދެވެ.\nމި މަސައްކަތް ޙަވާލުކޮށްފައިވަނީ 1،516،798.76 (އެއް މިލިޔަން، ފަސް ލައްކަ ސޯޅަ ހާސް ހަތް ސަތޭކަ ނުވަދިހަ އަށް ރުފިޔާ ހަތްދިހަ ހަ ލާރި)އަށެވެ. މަސައްކަތް ޙަވާލުކުރި ފަރާތުން މިމަސައްކަތުގެ ޢަމަލީ މަސައްކަތް މިމަހުގެ 27ވަނަ ދުވަހު ފަށަންޖެހޭނެކަމަށް އެގްރޯނެޓުން ވިދާޅުވެއެވެ. މަސައްކަތް ހަވާލުކޮށްފައިވަނީ 75 ދުވަހުގެ ތެރޭގައި ނިންމުމަށެވެ. އެހެންކަމުން މިއަހަރުގެ އޭޕްރީލް މަހުގެ 11ވަނަ ދުވަހު މަސައްކަތް ނިންމަންޖެހޭނެއެވެ.\nރާއްޖޭގެ9ރަށެއްގައި ފިނިކޮށާރު ހެދުމަށް އެގްރޯނެޓުންވަނީ ނިންމަވާފައެވެ. އެއީ ލ.ގަން، ލ.އިސްދޫ، ފ.މަގޫދޫ، އައްޑޫ ސިޓީ، ފުވައްމުލައް ސިޓީ، ރ.ކިނޮޅަސް، ނ.މަނަދޫ، ގއ.ނިލަންދޫގައެވެ.\nއެގްރޯނެޓުން ވިދާޅުވީ ރާއްޖޭގެ އެކި ސަރަހައްދުތަކުގައި ފިނިކޮށާރު ޤާއިމްކުރުމުން އެ ސަރަހައްދުތަކުގެ ދަނޑުވެރިން ހައްދާ ތަކެތި ގެންދާނީ އެތަންތަނަށްކަމަށެވެ. އަދި އެ ސަރަހައްދުތަކުން ތާޒާކަމާއެކު ރިސޯޓްތަކާއި އެހެން ވިޔަފާރިތަކަށް ތަކެތި ހޯލްސޭލްކުރާނެކަމަށް އެގްރޯނެޓުން ވިދާޅުވެއެވެ.\nއުނގެނޭ ޢިލްމުގެ އެހީގައި މުޖުތަމަޢުގައި ހުރި މައްސަލަތައް ހައްލުކޮށްދެއްވާ - ނައިބް ރައީސް


Bandhun filikamah Luthufee ehbasvehje\nނޮވެމްބަރު 3، 1988 ގައި ރާއްޖެއަށް ދިން އުދުވާނީ ހަމަލާގެ އިސްކޮށް ހުރި ހ. ހާޖަރާގޭ އަބްދުﷲ ލުތުފީ -- ފޮޓޯ: އަވަސް އޮންލައިން\nނޮވެމްބަރު 3، 1988 ގައި ރާއްޖެއަށް ދިން އުދުވާނީ ހަމަލާގައި އިސްކޮށް ހުރި، ބާޣީ އަބްދުﷲ ލުތުފީ ފިލައިގެން ގޮސް ސްރީލަންކާގައި އުޅުނު މައްސަލާގައި ދައުލަތުން ކޮށްފައިވާ ދައުވާއަށް އޭނާ އެއްބަސްވެއްޖެ އެވެ.\nލުތުފީގެ މައްޗަށް ދައުލަތުން އުފުލާފައި ވަނީ ގާނޫނުލް އުގޫބާތުގެ 537 ވަނަ މާއްދާގެ ދަށުން މީހުން ބަންދުކުރާ މަރުކަޒަކުން ފިލުމުގެ ކުށުގެ ދައުވާ އެވެ.\nމިއަދު ކްރިމިނަލް ކޯޓުގައި ބޭއްވި ޝަރީއަތުގެ އަޑުއެހުމުގައި ލުތުފީ ބުނީ އޭނާ ރާއްޖެއިން ފިލައިގެން ދިޔައީ ކަމާބެހޭ އިދާރާތަކުގެ ހުއްދައާއި އެކުގައި ކަމަށާއި، އޭނާ މީހުން ބަންދު ކުރާ މަރުކަޒުން ފިލިކަމަށް ނުބެލެވޭ ކަމަށެވެ.\nއޭނާ ބުނީ، ބޭސް ފަރުވާއަށް ދިއުމަށް ލިބުން ހުއްދައިގައި ރާއްޖެއިން ބޭރަށް ގޮސް ފިލި ކަމަށް އެއްބަސްވާން ބޭނުންވާ ކަމަށާއި ވީހާވެސް އަވަހަކަށް މައްސަލަ ނިންމަން ވެސް ބޭނުންވާ ކަމަށެވެ. އަދި ދެވެން އޮތް އެންމެ ކުޑަ އަދަބެއް ދިނުމަށް ވެސް އޭނާ ވަނީ ޝަރީއަތުގައި އެދިފަ އެވެ.\nލުތުފީގެ މައްޗަށް ކޮށްފައިވާ ދައުވާއަށް އިއުތިރާފު ވެފައިވާތީ ކުރިއަށް އޮތް ފަސް ދުވަހުގެ ތެރޭގައި ހުކުމް އިއްވަން އަޑުއެހުމެއް ބާއްވާނެ ކަމަށް ފަނޑިޔާރު ވަނީ ވިދާޅުވެފަ އެވެ. އެ އަޑުއެހުން ބާއްވާނީ ގާޒީގެ ކުރިމައްޗަށް އޭނާ ގެނެސްގެން ކަމަށް ވެސް ވިދާޅުވި އެވެ.\nއުމުރު ދުވަހުގެ ޖަލު ހުކުމެއް ތަންފީޒު ކުރަމުން ދަނިކޮށް ލުތުފީ ބޭސް ފަރުވާއަށް ރާއްޖެއިން ބޭރަށް ފޮނުވާލީ ކުރީގެ ރައީސް މުހައްމަދު ނަޝީދުގެ ވެރިކަމުގައި ޖެނައަރީ 2010 ގަ އެވެ. އޭގެ ފަހުން ލުތުފީ ފިލައިގެން އުޅެމުން ގެންދިޔައީ ސްރީލަންކާގަ އެވެ. ނަމަވެސް އޭގެ ނުވަ އަހަރު ފަހުން މިދިޔަ އަހަރުގެ އޭޕްރީލް މަހުގެ 20 ވަނަ ދުވަހު ލަންކާގައި ބޮން ގޮއްވި ހާދިސާއާއި ގުޅިގެން ލުތުފީ ވަނީ އެ ގައުމުގައި ހުންނަ ރާއްޖޭގެ އެމްބަސީއަށް އަމިއްލައަށް ވަދެ އެމްބަސީގެ ހިމާޔަތް ހޯދާފަ އެވެ.\nކްރިމިނަލް ކޯޓް އަބްދުﷲ ލުތުފީ ނަސްރުގެ ދުވަސް + ނޮވެމްބަރު ތިނެއް ބަޣާވާތް


މަގުމަތީ ބާޒާރުގެ ވިޔަފާރި ރަނގަޅެއް ނޫން: ބައެއް ވިޔަފާރިވެރިން\nމިއަހަރުގެ މަގުމަތީ ބާޒާރުގެ ތެރެއިން--ފޮޓޯ:ސީއެންއެމް\n31 މެއި 20156ކޮމެންޓް\nޒަމާނުންސުރެ ވެސް ދިވެހިން އަބަދުވެސް ރޯދަމަހަށް ތައްޔާރުވެއެވެ. އެއްބަޔަކު ގޭގަ ކުލަލާ އިރު އަނެއްބަޔަކު ބަދިގެ ސާމާނު އާކުރެއެވެ. އެކަމަށްޓަކައި ގިނަ ބަޔަކު އަބަދުވެސް ބަލަމުން ނުވަތަ އެކަމެއްގެ އިންތިޒާރުގައި ހުންނަ އެއްކަމަކީ މާލޭގައި ރޯދައާއި ދިމާކޮށް ބާއްވަމުން އަންނަ މަގުމަތީ ބާޒާރެވެ.\nމަގުމަތީ ބާޒާރު އިންތިޒާމު ކުރާ ފަރާތް:\nގިނަ އަހަރުތަކެއް ވަންދެން ބާއްވަމުން އައި މަގުމަތީ ބާޒާރު ނުވަތަ ނައިޓް މާކެޓް ބޭއްވުމުގައި ބަދަލު ތަކެއް އައިސް އެކަން އިންތިޒާމު ކުރާ ފަރާތްތައްވެސް ބަދަލުވެގެން އައެއެވެ. ގިނަ ދުވަސް ތަކެއް ވަންދެން ވިޔަފާރިވެރިންގެ ޖަމުއިއްޔާއިން ބާއްވަމުން އައި މަގުމަތީ ބާޒާރު 20013 ވަނަ އަހަރާއި 2014 ވަނަ އަހަރު ބާއްވާފައިވަނީ ގޯ މީޑިއާ އިންނެވެ.\nމިއަހަރުގެ މަގުމަތީ ބާޒާރު:\nމިއަހަރުގެ މަގުމަތީ ބާޒާރު މިދިޔަ ހޯމަ ދުވަހު ފެށިފަހުން މިވަނީ ފަސް ދުވަސް ވެފައެވެ. މުޅިން އަލަށް 15 ދުވަހުގެ މުއްދަތަށް މަގުމަތީ ބާޒާރު ކުރިއަށް ގެންދާ ގޮތަށް ވިޔަފާރި ވެރިންނަށް ފުރުސަތު ދީފައި ވާއިރު މިއަހަރު މަގުމަތީ ބާޒާރުގައި 500 އަށް ވުރެ ގިނަ މޭޒު ބެހެއްޓިފައި ވެއެވެ. އަދި މޭޒެއް ވިއްކާފައި ވަނީ 3900 ރުފިއާއަށެވެ.\nއާންމު އުސޫލުން އެހެން އަހަރު ތަކެކޭވެސް އެއްފަދައިން މިއަހަރުވެސް މަގުމަތީ ބާޒާރުގައި ބަދިގޭ ސާމާނާއި، ގޭތެރެ ޒީނައްތެރި ކުރަން ބޭނުންކުރާ ސާމާނުގެ އިތުރުން ދެ ޖިންސުގެ މީހުންގެ އަންނައުނާއި ރީތިވާ ސާމާނު އަދި ފައިވާން ފަދަތަކެތި ގިނަ މޭޒުތަކުގައި ބަހައްޓާފައި ވެއެވެ. މީގެއިތުރުން ކުޑަކުދިންގެ އަންނައުނާއި ސްކޫލު ކުދިންގެ ކިޔެވުމަށް ބޭނުންވާ ފޮތްފަންސުރު ފަދަތަކެތިވެސް މިއަހަރުގެ ބާޒާރުން ލިބެން އެބަހުއްޓެވެ.\nގިނަ ބަޔަކު ކޭސް ހުރިގޮތަށް ގަންނަ ބާވަތްތަކުގެ ތެރޭގައި ހިމެނޭ އޮމޯއާއި ސޮފްޓްނާއާއި އަތްދޮންނަން ބޭނުން ކުރާ ސާމާނާއި އެކި ކަހަލަ ސެންޓްގެ ބާއްވައްތައް މިއަހަރުވެސް ސްޓޯލް ތަކުގައި ލިބެން އެބަހުއްޓެވެ. އަންހެން ބޭފުޅުން ހެދުން ފަހާ ފޮތީގެ އިތުރަށް ބެޑްޝީޓް ފޮއްޗާއި ވަކިން ހަދާފައި ހުންނަ ބެޑްޝީޓްވެސް މިއަހަރުގެ ބާޒާރުން ފެނިގެން ދެއެވެ.\nމީގެއިތުރުން މަހާއި ދޫނިފަދަތަކެތި ގެންގުޅުމަށް ޝައުގުވެރިވާ މީހުންނަށް ހާއްސަކޮށް ބައެއް މޭޒުތަކުގައި އެބާވަތުގެ ތަކެތި ވިއްކަން ހުރިއިރު ގަސްކާނާގެ ބާވަތްތަކާއި ގަސް ވިއްކަން ހުރި މޭޒުތައްވެސް ފާހަގަކުރެވެއެވެ.\nމީގެ ކުރިން މަގުމަތީ ބާޒާރަކީ އަގުގެ ގޮތުން ހެޔޮ ބޭނުންތެރި މުހިންމު ބާވަތްތަކެއް ލިބެމުންއައި ބާޒާރަކަށް ވެދާނެއެވެ. ނަމަވެސް މިހާރަކާށް އައިސް ގިނަ ބަޔަކު ބުނާ ގޮތުގައި މަގުމަތީ ބާޒާރުގެ އަގުތައް ކުރިއަށް ވުރެ ބޮޑެވެ.\nމިއަހަރު މަގުމަތީ ބާޒާރަށް ބަލާއިރު ބަދިގޭގައި އަތްލާ ގެންގުޅޭ ސާމާނު އާންމު ފިހާރަތަކަށް ވުރެ ބައެއް ތަށިން 20، 30 އަގު ހެޔޮކަން ފާހަގަ ކުރެވުނެވެ. ހަމަ އެގޮތަށް 10 ޕެކެޓްގެ އޯމާ ކޭހެއް 225 އަށް ލިބެން ހުރި އިރު މާމާއާއި ސޮފްޓްނާ އެއްޗެހިވެސް ކުރީ އަހަރު ތަކެކޭ އެއްގޮތަށް މިއަހަރުވެސް އަގު ހެޔޮކަން ފާހަގަ ކުރެވުނެވެ.\nއަންހެން ބޭފުޅުންނާއި ފިރިހެން ބޭފުޅުންނަށް ހާއްސަ އަންނައުނު ވިއްކަމުން ދާ ފަރީދީމަގުގައި ހުންނަ "ރަންވޭ" ފިހާރައިން ބަހައްޓާފައި ހުރި މޭޒުން ބުނީ އަދި މިހާތަނަށް ވިޔަފާރި ރަނގަޅު ކަމަށެވެ. ބާޒާރުގައި 150-180 ދޭތެރޭގައި ވިއްކަން ހުރި ޓޮޕާއި ޓީޝާޓް އެމޭޒުން ވިއްކަމުން ދިޔައީ 80 ރުފިޔާއަށެވެ.\nއަންހެން ބޭފުޅުންގެ ބުރުގައާއި ފޮތި ވިއްކަމުން އައި މަޝްހޫރު ފިހާރައަކުން ބުނީ ފިހާރާގައި 120 ވިއްކަމުން އައި ސޯލް މަގުމަތީ ބާޒާރުގައި ވިއްކަމުން ދަނީ 70 ރުފިއާއަށް ކަމަށެވެ.\n"އެންމެ ގިނައިން ވިކެނީ ޝޯލް، ފޮތި އެއްޗެހި ވެސް ވިކޭ" ވިޔަފާރި ވެރިއަކު ބުންޏެވެ.\nސްކޫލު ކުދިންނަށް ބޭނުންވާ ފޮތް ފަންސޫރުގެ ބާވަތްތައް ވިއްކުމުގެ ވިޔަފާރީގައި މަޝްހޫރު އަސްރަފީ ބުކް ސޮޕުންވެސް ސްޓޭޝަނަރީގެ ބާވައްތައް މަގުމަތީ ބާޒާރުގައި ވިއްކަމުން ދެއެވެ.\n"ވަރަށް ބޮޑުތަން އަގު ހެޔޮކޮށް މި ވިއްކަނީ، އެންމެ ކުޑަ ކުދިންނަށް ބޭނުންވާނެ އެކި ވައްތަރުގެ ފޮތް ހުންނާނެ، އެކަމަކު ޕްރިންޓެޑް ފޮތެއް ނުހުންނާނެ" އަޝްރަފީ ބުކްޝޮޕްގެ ބޭފުޅަކު ވިދާޅުވިއެވެ.\nގަސް ވިއްކާ މީހަކު ބުނީ ފިހާރަތަކުގައި 300 ރުފިޔާއަށް ވިއްކަމުންދާ ގަސް މަގުމަތީ ބާޒާރުގައި 150 ވިއްކަމުންދާ ކަމަށާއި ވަރަށް ގިނަ ބަޔަކު ގަސް ގަންނަ މުންދާ ކަމަށެވެ.\nވިޔަފާރި ވެރިން ދެކޭ ގޮތް:\nބައެއް ވިޔަފާރިވެރިން ބުނާ ގޮތުގައި މިއަހަރުގެ މަގުމަތީ ބާޒާރުގައި ލިބެމުންދާ ތަރުހީބު މީގެކުރީ އަހަރުތަކާއި އަޅާބަލާއިރު ކުޑައެވެ.\nތިން މޭޒު ބަހައްޓާފައި ހުރި ވިޔަފާރި ވެރިއަކު ބުނީ މީގެ ކުރީ އަހަރު ތަކުގައި ރެއަކު 10،000- 15،000 ރުފިޔާ ލިބުނު އިރު މިއަހަރު އަދި މިހާތަނަށް ލިބެމުން އަންނަނީ ރެއަކު 4،000 ހާސް ރުފިޔާ ކަމަށެވެ.\nއަޝްރަފީ ބުކް ޝޮޕްގެ މީހަކު ބުނީ ވިޔަފާރި ވަރަށް ދައްކަމަށާއި ރެއެއްގެ މައްޗަށް ލިބެނީ 1500-2،000 ރުފިޔާގެ އަދަދަކަށް ކަމަށެވެ.\n"ހުރިހާ ބާވަތެއްވެސް ވިކެމުންދަނީ އެކަމަކު ވިކޭ އަދަދު މަދީ" އަސްރަފީ ބުކްޝޮޕްގެ މީހަކު ބުންޏެވެ.\nމިއަހަރުގެ މަގުމަތީ ބާޒާރުގެ ވިޔަފާރި ދައްކަން ފާހަގަ ކުރަމުންދާއިރު، ބަދިގޭސާމާނާއި އަންނައުނު ބެންކޮކުން ގެނެސްގެން ވިއްކަމުން ދާ ފަރާތަކުން ބުނީ ދެމޭޒު ބަހައްޓާފައި ހުރި އިރު ރެއެއްގެ މައްޗަށް ޖެހެނީ 12،000-13،000 ކަމަށެވެ.\n"ޖުމުލަކޮށް ދަށް، ހިއެއް ނުވެ މާބޮޑު ފައިދާއެއް ވާނެހެނެއް. މިބަލީ ހަރަދު ކަވާ ކުރެވޭނެ ކަމަށް ޕްރޮފިޓެއް ލިބުނަސް ލިބޭނީ 10 ނުވަތަ 20 އިންސަތަ ކަމަށް މިބަލަނީ" ގިނަ އަދަދަކަށް ބަދިގެ ސާމާނު ވިއްކަމުން ދާ ފަރާތަކުން ބުންޏެވެ.\nވިޔަފާރި ވެރިންގެ ޝަކުވާ:\nއަސްރަފީ ބްކްސޮޕުން ބުނީ އެހެން އަހަރު ތަކަށް ވުރެ މިއަހަރު މަގުމަތީ ބާޒާރުގެ އިންތިޒާމުތައް ގޯސް ކަމަށާއި ވަދެ ނިކުމެ ހަދަންވެސް އުދަގޫ ކަމަށެވެ.\n"މީގެ ކުރިން ފަސޭހައިން ވަދެ ނުކުމެވޭ. މިހާރު ހަތަރެއްގެ ފަހަކުން އެއްޗެއް ހިފައިގެން ދުއްވާ އެއްޗެއްގައި ނުއެއް ވަދެވޭ، ދުރުގައި ބާއްވާއިގެން ކޮނޑުގައި އެއްޗެހި އުފުލަން މިޖެހެނީ" އަސްރަފީ ބްކްޝޮޕްގެ މީހަކު ބުންޏެވެ.\nވިޔަފާރި ވެރިންގެ ޖަމުއިއްޔާގެ ނައިބު ރައީސް އިސްމާއިލް އާސިފު ވިދާޅުވީ، މަގުމަތީ ބާޒާރު ފެށުމަށްފަހު އެތަނުގެ އެތެރެއަށް ދުއްވާ އެއްޗެހި ނުވެއްދޭނެ ކަމަށާއި އެގޮތަށް ނިންމާފައި ވަނީ މީހުންނަށް އުދަގޫވާނެތީ ކަމަށެވެ.\n"ގަޑި ޖެހުމުގެ ކުރިން އެތާ އެތެރެއަށް އެއްޗެހި ވެއްދޭނެ، ނިންމާފައި އެތާ އެތެރޭގައިވެސް އެއްޗެހި ބެހެއްޓޭގޮތަށް ހަމަޖައްސާފަ ވާނީ" އާސިފު ވިދާޅުވިއެވެ.\nބައެއް ފަރާތްތަކުގެ ޝަކުވާއަކަށް ވެގެންދަނީ މިފަހަރު 15 ދުވަހަށް މަގުމަތީ ބާޒާރުގެ މުއްދަތު އިތުރުކޮށްފައި ވާތީއެވެ.\n"އެހެން ހެދީމަ ފިހާރަތަކުގެ ވިޔަފާރި ވަރަށް ދައްވޭ، ހަމަ އެމީހުން މަގުމަތީ ބާޒާރަށް ވެސް މި ނެރެން ޖެހެނީ، 10 ދުވަހަށް ހެދިޔަސް 15 ދުވަހަށް ހެދިޔަސް ދިވެހިން ހަމަ ތިބޭނީ އެންމެ ފަހުވަގުތު އެއްޗެހި ގަންނަން. އެހެންވީމަ ދުވަސް އިތުރު ކުރުމުގެ ބޭނުމެއް ނެތް" ވިޔަފާރިވެރިއަކު ބުންޏެވެ.\nއެކަމާއި ގުޅިގެން އާސިފު ވިދާޅުވީ، މީގެ ކުރިންވެސް އެކި ސަބަބުތަކާއި ހެދި 10 ދުވަހަށް ފެށޭއިރު ހަމަޖެއްސި ކަމުގައި ވީނަމަވެސް އެހެން ފަހަރު ތަކުގައި ވެސް 15 ދުވަސް ދެވޭ ކަމަށެވެ.\n"މިއަހަރު ފެށުނު އިރު 15 ދުވަސް ދީފައި އެވަނީ އެމުއްދަތު އިތުރު ކުރަންޏާ ކުރެވޭނީ މީހުންގެ ރިކުއިސްޓް އަންނަ ވަރަށް ބަލާފަ" އާސިފު ވިދާޅުވިއެވެ.\nމިއަހަރުގެ މަގުމަތީ ބާޒާރުވެސް "ފެން ބާޒާރަކަށް" ވެގެންދާއިރު އެކަމުގެ ދަތިކަން ހުރިހާ ފަރާތްތަކަކުން ވެސް ދަނީ ފާހަގަ ކުރަމުންނެވެ. އަދި ވިޔަފާރި ވެރިންގެ ޝަކުވާތައް ހުރިއިރު އާންމުގެ ޝަކުވާތައް ވެސް އެބަހުއްޓެވެ.\nވިޔަފާރި ވެރިންގެ އިތުރަށް އާސިފު ވިދާޅުވީ ވިއްސާރައާއި ގުޅިގެން ވިޔަފާރި ދައްވި ކަމަށާއި ނަމަވެސް ހަފްތާ ބަންދު ދެދުވަހު ވިޔަފާރި ތައް ރަނގަޅުވެގެން ދިޔަ ކަމަށެވެ.\nތަކެތީގެ އަގުބޮޑުކަމަށް ބުނެ ބައެއް ފަރާތް ތަކުން ޝަކުވާ ކުރަމުން ދެއެވެ.\n"ވިޔަފާރި ވެރިން އެއްޗެހި މިވިއްކަނީ ބޭރުން އަގު ހެޔޮކޮށް ގެނެސް. ނަމަވެސް ގާތްގަނޑަކަށް ގިނަ އެއްޗެހި މިވިއްކަނީ ފިހާރަ ތަކާއި އެއް އަގުތަކެއްގައި" ތަކެތި ގަތުމަށް ގޮސްހުރި އާންމުންގެ މީހަކު ބުންޏެވެ.\nތަކެތީގެ އަގު ހެޔޮނުވާކަމުގެ ޝަކުވާ ބައެއް ފަރާތްތަކުން ކުރާއިރު، އަނެއްބައި ފަރާތް ތަކުން ބުނީ ބައެއް ތަކެތީގެ އަގު ހެޔޮ ކަމަށެވެ. އެކަން އެހެން ހުރިނަމަވެސް މަގުމަތީ ބާޒާރަށްދާ ފަރާތްތަކުގެ އަދަދު މަދުނުވާކަމަށް ބައެއް މީހުން ބުންޏެވެ.\nކުރިއެކޭ އެއްގޮތަށް މިއަހަރުގެ މަގުމަތީ ބާޒާރުވެސް ކުރިއަށް ދާނީ ކޮންމެ ދުވަހެއްގެ ހަވީރު 4:00 އިން 6:00 އަށް، އަދި ރޭގަނޑު 8:00 އިން 12:00 އަށެވެ.\nނައިޓް މާކެޓް އިގްތިސާދު ވިޔަފާރި ވިޔަފާރިވެރިންގެ ޖަމިއްޔާ\nއޯގަނައިޒްކުރާ ވިޔަފާރިވެރިންގެ ޖަމިއްޔާއިން ގަވާއިދާ ހިލާފަށް ކަރަންޓު ފީ އޭ ކިޔާގެން 3000 ރ ނަގާ މައްސަލަ ބަލާ ދީބަލަ.\nވިޔަފާރިވެރިންގެ ޖަމިއްޔާގެ އެއްވެސް ރޭވުންތެރިކަމެއްނެތް، މޭޒަށް ނަގާ 3900ރ ގެ އިތުރުން ބޭނުންކުރާ ކޮނމެ ކަރަންޓު ސޮކެޓަކަށް 3000ރ ދައްކަން ޖެހޭ ވާހަކަ އަންގަނީ މާރކެޓް ފެށެން އެއް ދުވަހަށް ވީމަ. ގެއެއްގެ ކަރަންޓު ބިލަށްވެސް މަހަކަށް ނާރާ ވަރު މީ. ގޯ މީޑިއާ އިން ޗާރޖުކުރަނީ 1000ރ . އަދި މޭޒު ނަގާއިރު އިނގޭ އިތުރަށް ފައިސާ ދައްކަން ޖެހޭ ޙާލަތުތައް.\nމިފަހަރު ހިންގާ ޖަމިއްޔާއިން ހަމަ ގިނައިން ލާރިކާނެގޮތްތައް އަރި އަރިން ހޯދަނީ\nޖަމިއްޔާ އިން ބޮޑައް ބަލާފަ އޮތީ ޖަމްއިއްޔާ އަށް ފައިދާ ހުރި ގޮތަށް ބަލާފަ އެއީ 500 މޭޒައް ވުރެން ގިނައިން ދޫކޮށްފަ ވާއިރު މޭޒަކަށް އެބަ ނަގާ 3900 ނެގީމަ ޖުމް -/1950000 ރުފިޔާ އެންމެ ފަނަރަ ދުވަހަށް .މީ ތަންކޮޅެއް ބޮޑުވަރު .ޖަމްއިއްޔާ އިން ބަލާފަ އޮތީ ވިފާރި ވެރިންނައް ވުރެން ޖަމްއިއްޔާ އަށް ލިބޭ ފައިދާ އަށް ޑިމާންޑާ އެއްވަރައް އަގުވެސް\nރިޕޯޓް ކިިޔާލުމުން ވަރަށް ސާފުކޮށް އެނގިއްޖެ ނައްޓްމާކެޓް އިންތިޒާމް ކުރުމުގައި ވިޔަފާރިވެރިންގެ ހިޔާލު އެއްވެސް ގޮތަކަށް ވިޔަފާރިވެރިންގެ ޖަމިއްޔާއިން ގަބޫލު ނުކުރާކަން. މިކަން ވަރަށް ސާފު.\nކިހިނެއް ރަނަގަޅުވާނީ. ތިތާ އަގުހެވެއްނޫން އެކައްޗެއްވެސް ހަމަ ކަންމަތީ ފިހާރައިގަ ހުންނަ އަގަށް ހުންނަނީ. އަގު ހެޔޮވަނީ ދުވަސް ހަމަވާންކައިރި ވެފަ ހުންނަ ތަކެތި.\nމަގުމަތީ ބާޒާރުގައި ވިއްކާ މާމާ ލެމަން ދޮންނަ ސާމާނު ވ.ވ.ވ.ވ. ފޭކު\nޗައިނާ އިން މެލަމައިްން ކުޑި އަޅާފަ ވ.އަގުހެޔޮ ކޮއް ކޮންޓެއިނަރ ތައްޔާރު ކުރަނީ\nމީ ވ.ހިތާމަ ހުރި ކަމެއް


ފިތުނަ އުފައްދާ އިލްމުވެރިންނަށް ފިޔަވަޅު އަޅާނަން - މިނިސްޓަރު - DhiDaily\nފިތުނަ އުފައްދާ އިލްމުވެރިންނަށް ފިޔަވަޅު އަޅާނަން – މިނިސްޓަރު\nކޯވިޑް 19 ގެ ސަބަބުން ހެލްތު ޕްރޮޓެކްޝަން އޭޖެންސީއިން އަންގާ އެންގުންތަކަށް ކިޔަމަން ނުވުމަށް ބާރު އަޅާ، ރައްޔިތުން ތެރޭ ފިތުނަ އުފައްދާ ދީނީ އިލްމުވެރިންނާއި މެދު ފިޔަވަޅު އަޅާނެ ކަމަށް އިސްލާމިކް މިނިސްޓަރު ޑރ. އަހުމަދު ޒާހިރު ވިދާޅުވެއްޖެއެވެ.\nމިނިސްޓަރ މިހެން ވިދާޅުވެފައި ވާއިރު، ކޯވިޑް 19 ގެ ސަބަބުން މިސްކިއްތަކުގައި ޖަމާއަތް ހަދައިގެން ނަމާދު ކުރާއިރު، ދުރު ދުރުގައި ސަފުހެދުމަށް އެޗްޕީއޭއިން އެންގުމާއި ގުޅިގެން ބައެއް ދީނީ އިލްމުވެރިން ދަނީ، އެކަން އެގޮތަށް ނުކުރުމަށް ގޮވާލަމުންނެވެ. އަދި ދީނީ ކަންކަން ސަރުކާރަށް ބަދަލު ނުކުރެވޭނެ ކަމަށްވެސް ބައެއް ދީނީ އިލްމުވެރިން އަންނަނީ ބުނަމުންނެވެ.\nމިކަމަށް އިޝާރަތް ކުރައްވާ އިސްލާމިކް މިނިސްޓަރު ވިދާޅުވީ، ރާއްޖޭގެ މިސްކިއްތަކުގައި ގައި ދުރުކޮށް ސަފުތަށް ހެދުމަށް އެންގީ، ސިއްހީ މާހިރުންނާއި ދީނީ އިލްމުވެރިންނާއި ގިނަ މަޝްވަރާތަކެއް ކުރުމަށްފަހު ކަމަށެވެ.\nއަދި ދުނިޔޭގެ ފަތުވާ ދޭ މުއައްސަސާތަކުން ވެސް ދެއްވާފައިވާ ހުންނަ ފަތުވާ އާއި ރާއްޖޭގައި ތިއްބަވާ އިލްމުވެރިންނާ ވެސް މިކަމުގައި މަޝްވަރާ ކޮށްފައި ވާނެ ކަމަށާއި، މިއީ ހާލަތަށް ރިއާޔަތް ކޮށް ނިންމި ނިންމުމެއް ކަމަށްވެސް މިނިސްޓަރު ވަނީ ވިދާޅުވެފައެވެ. އަދި މިކަންކަމާއި ދެކޮޅަށް ފިތުނަ އުފެދޭ ގޮތަށް ވާހަކަ ދައްކައިގެން ނުވާނެ ކަމަށާއި އެގޮތަށް އުޅޭ ބައެއް މީހުން ހާޒިރުކޮށް އެމީހުންނަށް މިހާރު ވެސް އިސްލާމިކް މިނިސްޓްރީގެ ފަރާތުން ނަސޭހަތްދީފައި ވާނެ ކަމަށާއި، އެކަންތައް ތަކުރާރު ވާނަމަ ފިޔަވަޅު އަޅަންވެސް ފަސް ނުޖެހޭނެ ކަމަށް މިނިސްޓަރު ވަނީ ވިދާޅުވެފައެވެ.\nމިނިސްޓްރީގެ ފަރާތުން ނަސޭހަތް ދިން މީހުންގެ ތެރޭގައި މޯލްޑިވްސް ނެޝަނަލް ޔުނިވާސިޓީގެ އެސިސްޓަންޓު ޕްރޮފެސަރު ޑރ. މުހައްމަދު އިޔާޒު ހިމެނޭ ކަމަށް ވަނީ މައުލޫމާތު ދީފައެވެ. އިޔާޒު ގެންދަވަނީ، ކޯވިޑް 19 ގެ ސަބަބުން ސަރުކާރުން މިސްކިއްތަކުގައި ގައި ދުރުކޮށް ސަފު ހެދުމަށް އެންގުމުން އެކަމަށް ވަރަށް ބޮޑަށް ފާޑުކިޔާފައެވެ.\nތިގޮތައްފިޔަވަޅު އެޅިބަޔަކު ކުރިންވެސްއުޅުނު.


Record adhadheh, Hafthaa akun 1000 case\nރެކޯޑް އަދަދެއް، ހަފްތާއަކުން 1000 ކޭސް\nނިމިގެން ދިޔައީ އެންމެ ގިނަ ބަޔަކު ކޮވިޑް-19 އަށް ޕޮޒިޓިވްވީ ހަފްތާ ކަމަށާ މިދިޔަ ހަފްތާގައި 1020 މީހަކަށް ބަލި ޖެހުނު ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nރާއްޖެއިން ފުރަތަމަ ކޮވިޑް ކޭހެއް ފެނިފައިވަނީ އޭޕްރީލް 15، 2020 ވީ އަންގާރަ ދުވަހުއެވެ. އެހެން ކަމުން ހަފްތާ ގުނަމުން ގެންދަނީ އަންގާރައިން އަންގާރައަށެވެ.\nއެޗްއީއޯސީގެ ތަރުޖަމާން ޑރ. ފާތިމަތު ނަޒްލާ ރަފީގު ވިދާޅުވީ ޕޮޒިޓިވް ކޭސްތައް ރެކޯޑް އަދަދަކަށް އިތުރުވަމުންދާއިރު ނިމިގެންދިޔަ ހަަފްތާއަކީ ކޮވިޑް ބަލި އެންމެ ގިނަ ބަޔަކަށް ޖެހުނު ހަފްތާ ކަމަށެވެ. މިދިޔަ ހަފްތާގެ އަންގާރަ ދުވަހުން ފެށިގެން މިދިޔަ އަންގާރަ ދުވަހުގެ ނިޔަލަށް 1020 މީހަކު ވަނީ ކޮވިޑަށް ޕޮޒިޓިވްވެފައެވެ.\nމި އަހަރު ޖަނަވަރީން ފެށިގެން ކޮވިޑް ކޭސްތައް ފެންނަ މިންވަރު އިތުރުވެފައިވާއިރު އާންމުކޮށް ކޮންމެ ހަފްތާއަކުވެސް 900 އިން މަތީގައި ޕޮޒިޓިވް ކޭސްތައް ފެންނަ ކަމަށް ނަޒްލާ ވިދާޅުވިއެވެ.\nފިޔަވަޅުތައް ހަރުކަށި ކުރުން\nކޮވިޑަށް ޕޮޒިޓިވްވާ މީހުންގެ އަދަދު އިތުރުވަމުންދާތީ އިތުރު ފިޔަވަޅުތައްވެސް މިހާރު ވަނީ އަޅާފައެވެ. އެގޮތުން ފަސް މީހުންނަށްވުރެ ގިނައިން އެއްވެ އުޅުން މަނާކޮށް ސިނަމާތަކާއި ފިލްމު ތިއޭޓަރުތައް ހިންގުން ހުއްޓާލުމާއި ދުވުމަށް ހާއްސަކޮށްފައިވާ ޓްރެކްތައް ބަންދު ކުރުމަށްވެސް ވަނީ އަންގާފައެވެ.\nޑިރެކްޓަރު ޖެނެރަލްގެ އެންގެވެމުގައި ޖިމްތަކުގައި ހަމައެކަނި ކުރާ ކަސްރަތުތައް ކުރުމަށް ހަމަޖެއްސުމާއި ޑޭ ކެއާގެ ހިދުމަތް ދޭ ތަންތަނުން ދެމުން ގެންދާ ހިދުމަތް ދިނުން ވަކި ގޮތެއް އަންގަންދެން ހުއްޓާލަންވެސް އަންގާފައިވެއެވެ. މީގެ އިތުރުން ކާފިއު ވަގުތު އެ ގޮތުގައި ކުރިއަށް ގެންދިއުމަށާއި ކެފޭ ހޮޓާ އަަދި ރެސްޓޯރަންޓް ތަކުން އަށެއްގެ ފަހުން ހިދުމަތް ދިނުން ވަނީ މަނާކޮށްފައެވެ. ދިހައެއް ޖަހަންދެން ޓޭކް އަވޭގެ ހިދުމަތް ދެވޭނެ އެވެ.\nތިން މަރުގެ މައުލޫމާތު ވަރަށް އަވަހަށް ހާމަކުރާނެ\nރޯދަ މަހު ވެކްސިން ޖެހުން ރޭގަނޑު


SUS ge coach kamun Mohan dhuruvejje\nސަސްގެ ކޯޗު ކަމުން މޯހަން ދުރުވެއްޖެ\nމޯހަން އާއެކު ސޮއި ކުރުމަށް ސަސްއިން ބޭއްވި ރަސްމިއްޔާތުގެ ތެރެއިން\nސުޕަ ޔުނައިޓެޑް ސްޕޯޓްސް (ސަސް) ގެ ކޯޗު ކަމުން ތަޖުރިބާކާރު ކޯޗު މުހައްމަދު ޝިޔާޒް (މޯހަން) ދުރުވެއްޖެ އެވެ.\nސަސްގެ ފޭސްބުކް ޕޭޖުގައި ރޭ ބުނެފައިވާ ގޮތުން އެޓީމުގެ ކޯޗު ކަމުގެ މަގާމުގައި ހުރި މޯހަން އާއެކު ހަދާފައިވާ އެއްބަސްވުން އުވާލަން ނިންމީ ދެފަރާތުން އެއްބަސް ވެގެންނެވެ. މިއީ އެއްވެސް މައްސަލައެއް ޖެހިގެން ނިންމި ނިންމުމެއް ނޫން ކަމަށާއި ދެފަރާތަށް ވެސް އެންމެ ފައިދާ ބޮޑީ މިގޮތް ކަމަށް މޯހަން ބުންޏެވެ.\nދިވެހި ޕްރިމިއާ ލީގުގެ ފުރަތަމަ ޑިވިޝަނަށް އަލަށް ކޮލިފައިވި ސަސްގެ ކޯޗު ކަމާއި މޯހަން ހަވާލުވީ ސީޒަންގެ މެދުތެރެއިންނެވެ. އޭގެ ކުރިން އެޓީމުގެ ކޯޗު ކަމުގެ މަގާމުގައި ހުރީ އަހުމަދު ނާޝިދު (ނާދު) އެވެ. އޭއެފްސީ ޕްރޯ ލައިސަންސް ކޯޗު މޯހަންގެ ކޯޗްކަމުގެ ދަށުން ސަސް މިދިޔަ ސީޒަނުގައި ކުޅުނު އަށް މެޗުގެ ތެރެއިން އެޓީމު ވަނީ ދެ މެޗު ކާމިޔާބުކޮށް، ދެ މެޗު އެއްވަރު ކޮށްފަ އެވެ. ސަސް އިން ލީގު ނިންމާލީ 14 މެޗުން ހޯދި 15 ޕޮއިންޓާއެކު ލީގު ތާވަލުގެ ހަ ވަނައިގައި އޮވެގެނެވެ.\nމިދިޔަ ސީޒަން މޯހަން ފެށީ ކްލަބް އީގަލްސް އިންނެވެ. ސީޒަން ފެށުމުގެ ގޮތުން ކުޅުނު ޗެރިޓީ ޝީލްޑް މެޗްގައި ރާއްޖޭގެ ޗެމްޕިއަން މާޒިޔާ ބަލިކޮށް އީގަލްސްއިން ވަނީ ސީޒަނުގެ ފުރަތަމަ ތަށި ކާމިޔާބު ކޮށްފަ އެވެ. އެކަމަކު ލީގުގެ ފުރަތަމަ ބުރުގައި މާ ރަނގަޅު ކުޅުމެއް އީގަލްސްއަށް ނުދެއްކުނެވެ. އެހެން ކަމުން ދެފަރާތުން އެއްބަސްވެގެން މޯހަން ވަނީ އީގަލްސްގެ ކޯޗު ކަމާއި ދުރުވެފަ އެވެ.\nކުލަބް ފުޓްބޯޅައިގައި ގިނަ ކާމިޔާބީތަކެއް ހާސިލްކޮށްފައިވާ މޯހަން ވަނީ ފުރަތަމަ ޑިވިޝަނުގައި ސަސް އާއި އީގަލްސްގެ އިތުރުން ނިއުރޭޑިއަންޓާއި، ވެލެންސިއާ އަދި މަހިބަދޫގެ އިތުރުން ދ. ކުޑަހުވަދޫ ޓީމަށްވެސް ކޯޗުކަން ކޮށްދީފަ އެވެ. އަދި 2008 ވަނަ އަހަރު ރާއްޖެއިން ފުރަތަމަ ފަހަރަށް ސާފް ޗެމްޕިއަންޝިޕް ކާމިޔާބު ކުރިއިރު، ރާއްޖެ ޓީމުގެ އެސިސްޓެންޓް ކޯޗަކަށް ވެސް ހުރީ މޯހަން އެވެ. މޯހަންގެ ކޯޗިން ކެރިއަރު އެންމެ ކާމިޔާބު ކޮށް ނިއުރޭޑިއެންޓާއި އެކު ފެނުނު އިރު، އެކުލަބާއެކު މޯހަންވަނީ 2012 ވަނަ އަހަރުގެ ދިވެހި ޕްރިމިއާ ލީގާއި ޕްރެޒިޑެންޓްސް ކަޕް ކާމިޔާބުކޮށްފަ އެވެ.\nދިވެހި ލީގުގެ ޑިރެކްޓާ އޮފް އެޑްމިނިސްޓްރޭޓަރަކަށް ޝާހު\nފިޔަވަޅުއް ވަރުގަދަކޮށް ބައިބަލާ މުބާރާތް ފަށަނީ\nބައިބަލާ މުބާރާތް ފެށުން ފަސްކޮށްފި\nބައިބަލާ ޗެލެންޗްގައި 34 ޓީމް


SunOnline: Kashmirge massalaigai Raajje in India dhifaau koffi\nކަޝްމީރުގެ މައްސަލަައިގައި ރާއްޖެއިން އިންޑިއާ ދިފާއުކޮށްފި\nމުހައްމަދު އައުޒަމް 07 Aug 2019, 14:07\nކަޝްމީރުގައި އިންޑިއާގެ ސިފައިންގެ މީހަކު ފޯރިމަރަނީ --\nކަޝްމީރާއި އިންޑިއާގެ އެހެން ސްޓޭޓުތަކާ ދެމެދުގައި އޮންނަ ތަފާތުތަކަށް ބާރު ލިބޭ، ގާނޫނު އަސާސީގެ 370 ވަނަ މާއްދާ އުވާލިކަން އިއުލާންކޮށް، އެ ސަރަހައްދުގެ ސަލާމަތީ ކަންކަން ވަރުގަދަކޮށް ހަރުކަށި ފިޔަވަޅުތަކެއް ވަނީ އަޅައިފަ އެވެ.\nއެއާއެކު ޖައްމޫ އެންޑް ކަޝްމީރުގެ ނަމުގައި މިހާރު އޮތް ސްޓޭޓު އުވާލައި، އެ ސްޓޭޓު ދެ ޔޫނިއަން ޓެރިޓަރީއަށް ބައިކުރުމުގެ ގަރާރެއް ގާނޫނު ހަދާ މަޖިލީހަށް ވަނީ ހުށަހަޅައިފަ އެވެ. އެއީ "ޖައްމޫ އެންޑް ކަޝްމީރު"ގެ އިތުރުން "ލަޑާކް"އެވެ.\nއެ މައްސަލައިގައި ރާއްޖޭގެ ފޮރިން މިނިސްޓްރީން މިއަދު ނެރުނު ކުރު ބަޔާނުގައި ބުނީ އިންޑިއާގެ ނިންމުމަކީ އެގައުމުގެ ދާހިލީ މައްސަލައެއް ކަމަށް ރާއްޖެއިން ދެކޭ ކަމަށެވެ. އަދި އިންޑިއާއަކީ އަމިއްލަ މިނިވަން މުސްތަގިއްލު ގައުމެއް ކަަމަށާއި އަދި ގާނޫނު އަސާސީއަށް ބަދަލުތައް ގެނެސް، އިސްލާހުކުރުމުގެ ބާރު އިންޑިއާއަށް ލިބިފައިވާ ކަމަށް ފޮރިން މިނިސްޓްރީގެ ބަޔާނުގައިވެ އެވެ.\nމީގެ ކުރިން ރާއްޖޭގެ ސަރުކާރުން ކަޝްމީރުގެ މައްސަލައިގައި ވަކި ކޮޅަކަށް ތާއިދުކޮށް ވާހަކަ ދައްކައިފައެއް ނުވެެ އެވެ.\nއިންޑިއާއާ ޕާކިސްތާނުންވެސް ކަޝްމީރަކީ އެގައުމުގެ ބައެއް ކަމަށް ބުނެ އެވެ. ކަޝްމީރުގެ މައްސަލަ ހައްލުކުރުމަށް އދ. އިންވެސް އެ ސަރަހައްދުގައި ފެންނަ ނުފެންނަ ވޯޓެއް ނުގުމަށް ގޮވާލައިފައިވެ އެވެ. ނަމަވެސް މިހާތަނަށް އެގޮތަށް އަމަލުކޮށްފައެއް ނުވެއެވެ. ކަޝްމީރުގައި އިންޑިއާގެ ސިފައިން ލާއިންސާނީ އަމަލުތައް ހިންގާ ކަމުގެ ތުހުމަތު އަބަދުވެސް އޮވެ އެވެ.\nކަޝްމީރުގެ މުސްލިމު ލީޑަރުން ދެކެވަޑައިގަންނަވާ ގޮތުގައި އިމްތިޔާޒުތައް އުވާލައި، މައި ސަރުކާރުގެ ސީދާ ބާރު ހިނގާ ޔޫނިއަން ޓެރިޓަރީއަކަށް ޖައްމޫ އެންޑް ކަޝްމީރު ބަދަލުކުރުމުގެ ބޭނުމަކީ އެގައުމުގެ މުސްލިމު އަގުލަބިއްޔަތު ނަގާލުމެވެ. ކަޝްމީރަކީ އިންޑިއާގެ ހަމައެކަނި މުސްލިމު އަގުލަބިއްޔަތު އޮންނަ ސްޓޭޓެވެ.\nކެންސަރުގެ ފަރުވާއަށް އިންޑިއާއިން އެހީތެރިކަން ހޯދަނީ\nއިންޑިއާގައި ބޯޓެއް ބަންޑުންޖަހާލައި 12 މީހުން މަރު


Final ah dhathuru koh Himna rangalhu vaadha eh\nފައިނަލަށް ދަތުރުކޮށް ހިމްނާ ރަނގަޅު ވާދައެއް\nސައުތު އޭޝިއަން ގޭޟްސްގައި ހިމްނާ މިއަދު ދުވަނީ --- ފޮޓޯ: ހުސައިން ވަހީދު | އެމްއޯސީ\nސައުތު އޭޝިއަން ގޭމްސްގެ އަންހެން 400 މީޓަރުން ފައިނަލަށް ދަތުރުކޮށް އެ ކެޓަގަރީގައި ރާއްޖޭގެ ޒުވާން ދުވުންތެރިޔާ ހިމްނާ ހަސަން ރަނގަޅު ވާދައެއް ކޮށްފި އެވެ.\nއިއްޔެ އަންހެން 200 މީޓަރުގެ ހީޓްގައި ހިމްނާ ވާދަ ކުރި އެވެ. އެ އެކެޓަގަރީން އޭނާއަށް ކުރިމަތިވީ ނާކާމިޔާބެވެ. މިއަދު ބޭއްވި 400 މީޓަރުގެ އިވެންޓްވީ 200 މީޓަރުގެ ރޭހަށް ވުރެ މާ ބުރަ އަދި އުނދަގޫ ކެޓަގަރީ އަކަށެވެ. އެހެންނަމަވެސް ހިމްނާގެ މަސައްކަތް އޭނާ ފޯކަސް ކުރީ ކޮންމެ ދުވަހަކީ ތަފާތު ދުވަހެއް ކަމަށް ދެކިގެންނެވެ.\nއިއްޔެއަށް ވުރެ މާ އުނދަގޫ ކޮށް މިއަދު އޮތް 400 މީޓަރުގެ ރޭހުން ފައިނަލަށް ދެވުމަކީ ކާމިޔާބެކެވެ. ހިމްނާ ފައިނަލަށް ދަތުރު ކުރީ ވާދަކުރި ހީޓު ދޭކުން ހަތަރު ވަނަ ހޯދައިގެންނެވެ. އޭނާ ރޭސް ނިންމީ 1:01.03 (އެއް މިނެޓް 1.3 ސިކުންތުން) ރޭސް ނިންމައިގެންނެވެ. ފައިނަލުގެ ޖާގަ އޭނާ ކަށަވަރު ކުރީ ހީޓް ދުވި ގޭމްސް ހޯސްޓް ކުރާ ގައުމު ނޭޕާލްގެ އަރުނާ ރިޖާލްއަށް ވުރެ އަވަހަށް ރޭސް ނިންމާފައި ވުމުންނެވެ. އަރޫނާ ރޭސް ނިންމީ 1.03.13 ންނެވެ.\nހިމްނާ ފައިނަލުގެ ރޭހަށް ނުކުތުމުގެ ކުރިން --- ފޮޓޯ: ހުސައިން ވަހީދު | އެމްއޯސީ\nހިމްނާ ވާދަ ކުރި ހީޓުން އެއް ވަނަ ހޯދީ 55.82 ސިކުންތުން ރޭސް ނިންމި ލަންކާގެ ދިލްޝާ މަހީޝާ އެވެ. ދެ ވަނަ ހޯދި އިންޑިއާގެ ވިޖުޔާ ކުމާރީ ރޭސް ނިންމީ 57.23 ސިކުންތުންނެވެ. ތިން ވަނަ ހޯދީ ބަންގުލަދޭޝްގެ ސުމީ އަހްތަރު އެވެ. އޭނާ ރޭސް ނިންމީ 59.76 ސިކުންތުންނެވެ.\nހީޓަށް ފަހު ގަޑިއެއްހާއިރު ތެރޭ ބޭއްވި ފައިނަލުގައި ހިމްނާ ރޭސް ނިންމީ 1.02.25 ސިކުންތުންނެވެ. ވާދަ ކުރި އަށް ބައިވެރިންގެ ތެރެއިން ހަތް ވަނަ އަށެވެ. ބަނގުލަދޭޝްގެ ޝަބިއްޔާ އަލް ސޯހާ އަށް ރޭސް ނުނިންމުނެވެ.\nފައިނަލުގައި އެއް ވަނަ ހޯދައި ރަން މެޑަލް ހާސިލު ކުރީ، ހީޓް ބުރުގައި ހިމްނާ އާއެކު ދުވެ އެއް ވަނަ ހޯދި ލަންކާގެ ދިލްޝާ މަހީޝާ އެވެ. އޭނާ ރޭސް ނިންމީ 53.40 ތިން ސިކުންތުންނެވެ. ދެ ވަނަ ހޯދީ 54.31 ން ރޭސް ނިންމި އިންޑިއާގެ ޕްރިޔާ ހައްބަތާން އެވެ. ތިން ވަނަ ހޯދީ ޕާކިސްތާންގެ ސާހިބް އަޝްރާ އެވެ. އޭނާ ރޭސް ނިންމީ 54.58 ސިކުންތުންނެވެ


Google Gboard hurihaa smart gadithakah\nގޫގުލް ޖީބޯޑް ކީބޯޑް ހުރިހާ ސްމާޓް ގަޑިތަކަށް\nގޫގުލް ޖީބޯޑް ކީބޯޑް މިހާރު ވެއާ އޯއެސް ޑިވައިސްތަަކުގައި ބޭނުންކުރެވޭނެ\nގޫގުލް ވެއާ އޯއެސް ޑިވައިސްތަކަށް ކީބޯޑެއް ލިބިއްޖެ އެވެ. ޖީބޯޑް ކީބޯޑަކީ އެންޑްރޮއިޑް ޑިވައިސްތައް ބޭނުންކުރާ މީހުންގެ މެގައި މަގުބޫލް އޮންސްކްރީން ކީބޯޑެކެވެ. ގޫގުލްއިން ވެއާ އޯއެސްއަށް ގެނެސްދިން މި ބަދަލާއެކު ސްމާޓްގަޑިތައް ބޭނުންކުރާ މީހުންނަށް ޓައިޕް ކުރުން ތަންކޮޅެއް ފަސޭހަވާނެ އެވެ.\nވެއާ އޯއެސްއަށް ގިނަ ބަޔަކު މިހާރު ސަޕޯޓެއް ނުކުރެ އެވެ. އެހެން ނަމަވެސް ގޫގުލުން ވެއާ އޯއެސްގެ މަލަމަތި ރީތިކޮށް ބޭނުން ކުރަން ފަސޭހަ ކުރަނީ ޝައުގުވެރި ކުރުވާށެވެ. ވެއާ އޯއެސްއާ މެދު މީހުން ނުގަބޫލުވާން ފެށީ އުންމީދުކުރެވޭ ފީޗާތައް ވެއާ އޯއެސް ޑިވައިސްތަކަށް ގެނައުން ލަސްވެފައި، ވާދަވެރިންނަށް ވުރެ ވެސް ފަހަތުގައި އުޅެންޖެހިފައި ވާތީ އެވެ.\nމީގެ ކުރިން ޖީބޯޑް ކީބޯޑް ބޭނުންކޮށްފައި ނުވާ ނަމަ ހަނދާނުގައި ބެހެއްޓުން ރަނގަޅީ މިއީ މެސެޖް ލިޔަން / ޓައިޕް ކުރަން ފަސޭހަ ކީބޯޑެއް ކަމެވެ. ޓައިޕް ކުރުމަށް ތަފާތު މޯޑްތަކެއް ހިމެނާފައިވާ ކަމާއި ތަފާތު ބަސްތަކުން ލިޔެވޭކަން ވެސް ހަނދާނުގައި ބެހެއްޓުން މުހިންމެވެ.\nއެންޑްރޮއިޑް ޑިވައިސްއެއްގައި މި ކީބޯޑް ބޭނުންކުރާ ނަމަ ދެން ޖެހޭނީ ކޮންމެވެސް ވަރަކަށް ގަޑިއަށް ފަރިތަވެލާށެވެ.\nވެއާ އޯއެސްއަށް ހުރި އަޕްޑޭޓްތަކާ އެކު ޖީބޯޑް ކީބޯޑް ސްމާޓްގަޑިތަކަށް އިންސްޓޯލް ކުރެވޭނެ އެވެ. ވަކި މަރުކާއެއް ފަރަގު ކުރުމެއް ނެތި އެކަމަކު ވެއާ އޯއެސް ކޮންމެ ޑިވައިސްކަށް ވެސް މި ކީބޯޑް ލިބޭނެ އެވެ.\nގޫގުލް މެޕްސްއިން ތެލުގެ ހަރަދަށް ބަލަނީ


vnews - Sihhee nizaamu dhahvumun Dhigurashu rayyithun kanboduvejje\nސިއްހީ ނިޒާމު ދަށްވެ ދިގުރަށު ރައްޔިތުން ރަތަށް!\nއދ. ދިގުރަށު ސިއްހީ މަރުކަޒު-- ފޮޓޯ: ޝިރުހާނު\nއދ. ދިގުރަށުގައި އެކަށީގެންވާ ސިއްހީ ނިޒާމެއް ގާއިމްވެފައި ނެތުމުން ރައްޔިތުން ކަންބޮޑުވެއްޖެ އެވެ.\nވީނިއުސްއަށް މައުލޫމާތު ދެއްވަމުން ދިގުރަށު ކައުންސިލްގެ ނައިބު ރައީސް މުހައްމަދު ޝިރުހާން ވިދާޅުވީ ރަށުގައި އެންމެ އާދައިގެ ބޭސްވެސް ލިބެން ނުހުންނަތާ އަހަރެއްހާ ދުވަސް ވެދާނެ ކަމަށެވެ.\nޝިރުހާން ވިދާޅުވީ ރަށުގައި ގާއިމް ކޮށްފައިވާ ބޭސްފިހާރައަކީ މީގެ ކުރިން ރައްޔިތުން ހިންގި ރައްޔިތުންގެ ބޭސް ފިހާރައެއް ކަމަށާއި އެހެން ނަމަވެސް މިހާރު އެތަން ހިންގަނީ ސަރުކާރުގެ އެންމެ ބޮޑު އެއް ކުންފުނި ކަމަށްވާ އެސްޓީއޯ އިން ކަމަށެވެ.\nއޭނާ ވިދާޅުވި ގޮތުގައި އެ ރަށުގެ ބޭސް ފިހާރައިން އެންމެ އާދައިގެ ބޭސްވެސް ލިބެން ނުހުންނާތީ ކައުންސިލްގެ ހަރަދުގައިވެސް މިހާރު ބޭސް ގެނެސްގެން ބަލި މީހުންނަށް އެ ބޭސް ފޯރުކޮށް ދީފައިވާނޭ ކަމަށެވެ.\nއާސަންދައިގެ ދަށުން އެސްޓީއޯގެ ބެލުމުގެ ދަށުން ހުރިހާ ބޭހެއް ރައްޔިތުންނަށް ހިލޭ ފޯރުކޮށްދިނުމަށް އެސްޓީއޯއަށް ދިގުރަށު ރައްޔިތުންގެ ބޭސްފިހާރަ ދީފައިވަނީ އެއްވެސް އަގަކާއި ނުލާ ކަމަށްވެސް ޝިރުހާން ވަނީ ފާހަގަ ކުރައްވާފަ އެވެ. އަދި ވިދާޅުވީ ބޭސްފިހާރަ ރައްޔިތުން އެސްޓީއޯ އަށް ދީފައިވަނީ އެންމެ ޝަރުތަކާއި އެކު ކަމަށާއި އެހެން ނަމަވެސް އެކަންވެސް އެކަށީގެންވާ ގޮތަކަށް ނުވާ ކަމަށެވެ. އަދި އެ ޝަރުތަކީ އެއްވެސް ދަތި ކަމެއްނެތި ހުރިހާ ރައްޔިތުންނަށް ބޭސް ދާއިމަށް ލިބުން ކަމަށްވެސް ވިދާޅުވި އެވެ.\n"މި ބޭސްފިހާރަ އެންމެ ފުރަތަމަ ހިންގީ މި ރަށު ރައްޔިތުން. އޭގެ ފަހުން އެސްޓީއޯ އަށް ދިނީ އަގަކާ ނުލާ. އެވެސް މި ރަށުގެ ސިއްހީ ނިޒާމު ރަނގަޅުވާނެ ކަމުގެ އުއްމީދުގަ. އެކަމަކު ރައްޔިތުން ކަނޑައެޅި ހަމަ އެކަނި ޝަރުތުވެސް އެމީހުންނަށް ފުއްދައެއް ނުދެވޭ. ރައްޔިތުންނަށް މައްސަލައެއް ނެތް ބޭސް ގަންނަން ޖެހުނަސް. ރަށުން ހުރިހާ ބޭހެއްވެސް ލިބުމަށް ރައްޔިތުން ބޭނުންވީ. އެސްޓީއޯއާއި ފުރަތަމަ ހަވާލުކޮށްގެން އުޅުނު ދުވަސް ކޮޅު ވަރަށް ރަނގަޅު. ހުރިހާ ބޭހެއްވެސް ލިބޭ. އެކަމަކު މިހާރު ނުލިބޭ. ވަރަށް ފަރުވާ ކުޑަ. ޑޮކްޓަރު ލިޔެ ދޭ ބޭސް ސިޓީ ހިފައިގެން މި ޖެހެނީ އެއް ރަށުން އަނެއް ރަށުން ސަލާންޖަހަން ބޭސް ނުލިބިގެން." ރައްޔިތުންގެ ކަންބޮޑުވުން އަޑު އަހަން ރައްޔިތުން ހޮވާފައިވާ ކައުންސިލަރެއްގެ ހައިސިއްޔަތުން އޭނާ ވިދާޅުވި އެވެ.\nޝިރުހާން ވިދާޅުވީ ބޭސް ނިލިބުމުގެ މައްސަލަ ތަކުރާރުކޮށް ކަމާގުޅޭ އިދާރާތަކަށް ހުށަހަޅާފައިވާނޭ ކަމަށާއި އެހެން ނަމަވެސް އެކަމަށް އެކަށީގެންވާ ހައްލެއް މިހާތަނަށް ލިބިފައިނުވާ ކަމަށެވެ. އަދި ސިއްހީ މަރުކަޒުންވެސް އެތަށް ފަހަރަކު މިކަންތައް ކައުންސިލަށް ހުށަހެޅުމުން ބޭސްފިހާރައިގެ ކަންކަމާއި ހަވާލުވެގެންތިއްބަވާ އިސްބޭފުޅުންނާއި މަޝްވަރާ ކުރައްވާ ކަމަށާއި ނަމަވެސް ޖަވާބުގައި ބޭސް ލިބެންޖެހޭނެ ކަމަށް ވިދާޅުވާ ކަމަށްވެސް އޭނާ ވިދާޅުވި އެވެ.\nއދ. ދިގުރަށު ބޭސްފިހާރަ- ފޮޓޯ: ޝިރުހާނު\nއޭނާ ވިދާޅުވީ، ބޭސް ފިހާރައިން ބޭސް ލިބެން ނުހުންނާތީ ސިއްހީ މަރުކަޒުގައި ހުންނަ އެމެޖެންސީ ބޭސްތައް މިހާރު ރައްޔިތުންނަށް ދޫކުރަމުންގެންދާ ކަމަށެވެ. މިހާރު ވެސް އެކި ފަރާތްތަކުން އެހީ ހޯދައިގެން ކައުންސިލުން ރަށަށް ބޭސް ގަންނަމުންދާކަން ޝިރުހާން ފާހަގަކުރެއްވި އެވެ. ޝިރުހާން ވިދާޅުވީ، އެކަން ހެލްތް މިނިސްޓްރީގެ ސަމާލުކަމަށް ވެސް ގެނެސްފައިވާނެ ކަމަށެވެ. ނަމަވެސް ހައްލެއް ނުލިބޭ ކަމަށެވެ. އަދި ހެލްތު މިނިސްޓަރާއި ބައްދަލު ކުރެއްވުމަށް ތަކުރާރުކޮށް އެޕޮއިންޓްމެންޓަކަށް އެދުމުންވެސް އެކަން އަދިވެސް ހަމަޖެހިފައިނުވާ ކަމަށްވެސް ވިދާޅުވި އެވެ.\nޝިރުހާން ވިދާޅުވީ ދިގުރަށުގައި ޓޫރިޒަމަށް ފައްކާ ވަމުންދާއިރު ސިއްހީ ނިޒާމު މިފަދަ ހާލަތެއްގައި އޮތުމުން ރަށަށް ޒިޔާރަތްކުރާ ފަތުރުވެރިންގެ ތެރެއިން ބަލިވެގެން ޑޮކްޓަރަށް ދައްކަންދާ ފަތުރުވެރިންގެވެސް ވަރަށް ބޮޑު ޝަކުވާއެއް އަންނަ ކަމަށެވެ.\nޝިރުހާން އިތުރަށް ވިދާޅުވީ ދިގުރަށުގައި ވަރަށް އަވަސް އަވަހަށް ޑޮކްޓަރުން ބަދަލު ކުރާ ކަމަށާއި އެހެން ނަމަވެސް އެކަށީގެންވާ ރަނގަޅު ޑޮކްޓަރެއް ރަށުގައި ނުހުންނަ ކަމަށެވެ. އަދި މިހާރު ހުރި ޑޮކްޓަރަކީވެސް ހަމައެކަނި ނަމެއްގަ ހުންނަ ޑޮކްޓަރެއް ކަމަށްވެސް ވިދާޅުވި އެވެ. އެހެންކަމުން މިހާރު ރައްޔިތުންގެ އެންމެ ބޮޑު އުއްމީދަކީ ރަށަށް ރަނގަޅު ޑޮކްޓަރކާއި އެކަށީގެންވާ ބޭސް ރަށުން ލިބޭނެ ގޮތް ވީހާވެސް އަވަހަކަށް ހޯދައި ދިނުން ކަމަށް އޭނާ ވިދަޅުވި އެވެ. އަދި މީގެ އިތުރުން ރަށުން ޓެސްޓުތަށް ހެދޭނެ ގޮތް ހަމަޖއްސައިދީ ލެބޯޓަރީ އެއް ގާއިމުކޮށްދިނުމަކީވެސް މިހާރު ރައްޔިތުން ވަރަށް ބޮޑަށް އެދޭ ކަމެއް ކަމަށްވެސް ވިދާޅުވި އެވެ.